Covidun rahkaatherivaan boakarudhaahu hedhumeh!\nކޮވިޑުން ރައްކާތެރިވާން ބޯކަރުދާހު ހެދުމެއް!\nފެރީދީ، އޭނާ އަމިއްލައަށް ތަރާުރު ކުރި ކަރުދާހު ހެދުމުގައި\nކޮވިޑް-19 އިގެ ބަލިމަޑުކަމުގެ ސަބަބުން ދުނިޔޭގެ ގައުމުތަކުގެ އެންމެންގެ އާދައިގެ ދިރިއުޅުން ވަނީ އެފުށް މިފުށަށް ޖެހިފަ އެވެ. އާއްމުކޮށް އެމީހުން ދިރިއުޅުނު އުޅުން މިހާރު ވަނީ މުޅިން ބަދަލު ކުރަން މަޖްބޫރުވެފަ އެވެ. ބަލި ހުރީ ކާކުގެ ގައިގައި ކަމެއް ނޭނގޭ ހާލުގައި މަގުމަތީގައި މީހުނާއެކު ހިނގާ ބިނގާވެ އުޅުމަކީ ކޮންމެ މީހަކު ވެސް އިންތިހާއަށް ކަންބޮޑުވާނެ ކަމެކެވެ. އެކަކު އަނެކަކާ ވީހާވެސް ދުރުދުރުން އުޅެން މަޖުބޫރުވެފައި ވިޔަސް މަގުމައްޗަށް ނުކުތުމާއެކު މިގޮތަށް ގައިދުރުކޮށް އުޅުމަކީ ވެސް މާ ފަސޭހަ ކަމަކަށް ނުވެ އެވެ.\nމި ދަނޑިވަޅުގައި ޑިޒައިނަރުންނާއި ކަންކަން އީޖާދުކުރާ މޮޅު ސިކުނޑިތަކުން ވަރަށް ބޮޑެތި އީޖާދުތައް ކުރެ އެވެ.\nކިއުބާގެ ހަވާނާއަށް އުފަން 82 އަހަރުގެ ފެރީދިއާ ރޮޖާސް އަކީ ނަރުހެއްގެ ވަޒީފާގައި ވަރަށް ގިނަ ދުވަސްތަކެއް ވަންދެން މަސައްކަތްކޮށްފައިވާ އަދި މިހާރު ރިޓަޔާ ވެފައިވާ މީހެކެވެ.\nއޭނާއަކީ ވަރަށް އެކަނިވެރި މީހަކަށް ވާތީ އެކި ކަންކަމު ވަރަށް ގިނައިން ގެއިން ބޭރަށް ނުކުންނަން ޖެހެ އެވެ. އެހެންވެ އޭނާ އަސްލު ބޭނުންވީ ބޭރަށް ނުކުންނައިރު ލާނެ ޕާސަނަލް ޕްރޮޓެކްޓިވް އިކްވިޕްމަންޓް (ޕީޕީއީ) ހެދުމެކެވެ. ނަމަވެސް އެއްވެސް ތަނަކުން އޭނާއަށް މިފަދަ ސޫޓެއް ގަންނާކަށް ވެސް ނުލިބުނެވެ.\nއަމިއްލައަށް ސޫޓެއް ތައްޔާރުކޮށްލުމަށް ފެރީދިއާ ގަސްތުކުރީ އެހެން ވެގެނެވެ. އެގޮތުން އޭނާ މިހާރު ބޭރަށް ދާން ނުކުންނައިރު ލާފައި ހުންނަނީ ބޯކަރުދާސް ފޮށިގަނޑަކުން އަމިއްލައަށް ތައްޔާރުކުރި ސޫޓެކެވެ. މިއީ ކޮރޯނާވައިރަހުން ސަލާމަތްވުމަށް އޭނާގެ އަމިއްލަ ވިސްނުން ތައްޔާރު ކޮށްފައިވާ އެއްޗެކެވެ.\nފެރީދިއާ ދިރިއުޅޭ ހިސާބުގަނޑުގެ ބޭކަރީންނާއި ބާޒާރުން އަދި މަގުމަތިން ބޯކަރުދާސް ހެދުމެއް ލާފައި ހުރި މީހަކު ފެނިއްޖެނަމަ އެއީ ފެރީދިއާ އެވެ. އޭނާ ބުނާ ގޮތުގައި ކޮރޯނާވައިރަހުން ރައްކާތެރި ވުމަށް އޭނާއަށް މިއަށް ވުރެ ރަނގަޅު ގޮތެއް ނެތެވެ.\nކިއުބާގައި ކޮރޯނާވައިރަސް ފެތުރެން ފެށީއްސުރެ ފެރީދިއާ ބޭރަށް ނުކުންނަނީ މި ހެދުމުގަ އެވެ.\nފެރީދިއާ އަކީ ހުވަފަތްވެފައިވާ މީހެކެވެ. އޭނާ މިހާރު ދިރިއުޅެނީ އަންހެން ދަރިފުޅާއެކު އެމެރިކާގަ އެވެ. އަދި އޭނާއަށް އެހީތެރި ވެދޭނެ އެއްވެސް މީހަކު މިހާރު ނެތެވެ. އެހެންވީމާ އަމިއްލަ ސަލާމަތާއި ރައްކާތެރިކަމަށްޓަކައި މިގޮތަށް ބޭރަށް ނުކުންނަން ޖެހެނީ އެވެ. ކިއުބާ މީހުންނަކީ އިލްމީ އަދި މަޖާ ބައެއްގެ ގޮތުގައި މަޝްހޫރު ބައެކެވެ. ފެރީދިއާގެ ފަރާތުން ވެސް މި ފެނުނީ އޭނާގެ ހުރި ހުނަރުވެރިކަމާއި މަޖާ ކަމެވެ.\nކޮވިޑް ބަގީއަށް ފިލުމުގެ މާނައެއް ނެތް!\nހޮސްޕިޓަލަކުން ކޮވިޑްގެ މީހުނަށް ވަދާއު ކިޔުމުގެ ފުރުސަތު\nގެއިން ބޭރަށް ނުކުންނަ ޗެކްްލިސްޓް!\nކޮފީތަށިތައް ޑަސްބިިނަށް ހަމަ ނުލެވެނީތަ؟


އަވަހަށް ސަލާމަތްކަން ހޯދާ!: މަސްތުވާތަކެތި ބޭނުން ނުކޮށް މަސްތުވެވެމުންގޮސް ތިއަވެއްޓެވެނީ ނަރަކައަށް!: މުފްތީ މެންކް\nމިހާރުގެ ޢާންމު ޙާލަތަށް ބަލައިފިނަމަ ކޮންމެވެސް ބާވަތެއްގެ ގޭމެއް ފޯނުން ނުވަތަ އެނޫންވެސް ގޮތަކުން ނުކުޅެނީ މަދު މީހެކެވެ. އެއްބައަކު ނަމާދުވަގުތު ޖެހި ފާއިތުވެގެންދާއިރުވެސް ގޭމްކުޅުމުގައެވެ. އަނެއްބައަކު ގޭތެރޭގެ މަސައްކަތް ނުކޮށް ގޭމްކުޅުމުގައެވެ. އަނެއްބައަކު ވަޒީފާއަށް ނުކުމެ ގޭމްކުޅެނީއެވެ.\nގޭމްކުޅުން މިހައިވަރަށް ޢާންމުވެގެން މިދިއައީ ކީއްވެގެންކަން ވިސްނޭ ހެއްޔެވެ؟\nއިބިލީސް އެންމެ މުހިންމު ކަމެއްގެ ގޮތުންކުރާ ކަމަކީ މީސްތަކުންގެ ވިސްނުން ﷲ ތަޢާލާ އާއި ދުރުކުރުވުމެވެ. ބަނގުރަލާއި މަސްތުވާތަކެތި މިހައި ބޮޑަށް ޢާންމުކުރުވާފައި މިވަނީ އެމަޤްޞަދު ޙާޞިލުކުރުމަށެވެ.\nބަނގުރަލާއި މަސްތުވާތަކެތި މިހައިބޮޑަށް ޢާންމުވުމުންވެސް އިބިލީސް ހިތްހަމައެއް ނުޖެހުނެވެ. އެއީ އެތަކެތި ބޭނުންކުރުމަކީ ޙަރާމްކަމަކަށްވާތީ އާއި އަދި އެތަކެތި ބޭނުންކުރުމުން ލިބޭ ބޮޑު ގެއްލުން އެނގޭތީ އެކަންކަން ވިސްނި ބޭނުންނުކުރާ ބައަކު ތިބުމުންނެވެ.\nއިބިލީހުގެ ވިސްނުމުން ތަޢާރަފްކުރި ގޭމްތަކުގެ ސަބަބުން މަސްތުވަނީ އެއްޗެއް ބޮއިގެން ނުވަތަ ކައިގެނެއް ނޫނެވެ. ފޯނާއި ނުވަތަ އެހެންވެސް ޑިވައިސްއަކާއި ކުޅެލުމުންނެވެ. ދެން މިވީ ގޮތަކީ ﷲ ތަޢާލާ ޙަރާމްކުރެއްވެވުމުންނާއި އަދި އެއިން ލިބޭ ގެއްލުން ވިސްނި ބަނގުރަލާއި މަސްތުވާތަކެތި ބޭނުންނުކުރަން ތިބި މީހުންގެ ތެރެއިން އެތައް ބައިވަރު ބައަކު ގޭމްކުޅުމަށް ދެވިހިފީއެވެ.\nބަނގުރާ ބޮއިގެން ނުވަތަ މަސްތުވާ އެއްޗެއް ބޭނުންކޮށްގެން މަސްތުވާއިރުވެސް މަސްތުވަނީ ތިމާގެ ސިކުނޑިއެވެ. ގޭމްކުުޅުމަށް މަސްތުވުމުންވެސް މަސްތުވަނީ ހަމަ ތިމާގެ އަމިއްލަ ސިކުނޑިއެވެ. ދެކަމުންވެސް އިބިލީހުގެ މަޤްޞަދު އެބަ ޙާޞިލުކުރެވެއެވެ.\nމީސްތަކުންނޭވެ! ގޭގައިހުރިނަމަވެސް މަސައްކަތުގެ މާޙައުލުގައި ހުރިނަމަވެސް ކުރަންހުރި ހުރިހާ މަސައްކަތްތަކެއް ބަހައްޓާފައި ނަމަވެސް ނަމާދުގެ ވަގުތުޖެހުމުން ނަމާދުކުރަން އިސްކަންދޭށެވެ! ގޭމްކުޅުންފަދަ ތިމާ އާއި ﷲ ތައާލާ އާއި ދުރުކުރުވާ ކަންކަމުގައި ވަގުތު ހޭދަކުރަން ބޭނުންވެގެން ނަމާދުކުރުން ލަސްކުރަން ހެޔޮނުވާނެއެވެ.\nދުނިޔޭގެ މިއަދުގެ ޙާލަތަށް ބަލައިފިނަމަ މަސްތުވާތަކެތި ބޭނުންކޮށްގެން މަސްތުވާ މީހުންނަށްވުރެ ގިނަވާނީ ގޭމްކުޅުން ފަދަ ކަންކަމުން އެމީހުންގެ ސިކުނޑި މަސްތުކުރުވާ މީހުންނެވެ. ވީމާ މީސްތަކުން މިދަނީ ޝައިޠޯނާގެ މަޅީގައި ޖެހެމުންނެވެ.\nﷲ ތަޢާލާ އާއި މީހާއަށް ދުރުވެވޭކަން އެނގިގެންދާ ސަބަބުތަކުގެ ތެރޭގައި: ނަމާދު ވަގުން ކުރަން ލަސްކުރެވެން ފެށުމާއި ނަމާދުކުރަން ފަރުވާކުޑަކުރެވުމާއި ﷲ ތަޢާލާގެ މަތިން ހަނދުމަކުރުން މަދުވުންހިމެނެއެވެ.\nމިފަދަ ކޮންމެ ޙާލަތެއްގައިވެސް އެކަންކަމުން ސަލާމަތްވުމަށް ގަދައަޅައި މަސައްކަތްކުރަންވާނެއެވެ. އެފަދަ ކޮންމެ ޙާލަތެއް މެދުވެރިވިނަމަވެސް އޮތީ ޝައިޠޯނާގެ ކިބައިން ސަލާމަތްކުރައްވަވައި ދެއްވެވުން އެދި ދުޢާކުރުމެވެ.\nމިދުޢާއަކީ އަލްމުއްމިނޫން ސުރަތުގެ 97 ވަނަ އާޔަތާއި 98 ވަނަ އާޔަތުގައި ﷲ ތަޢާލާ ވަޙީކުރައްވަވާފައިވާ ދުޢާއެވެ.


America aa Thalibaanun sulhaige ehbbas vumehggai soe kuranee | Hathaavees\nތާލިބާނުންގެ ލީޑަރު މައުލަވީ ހިބަތުﷲ އަޚުންޒާދާ އާއި އެމެރިކާގެ ރައީސް ޑޮނަލްޑް ޓްރަމްޕް\nކާބުލް (19 ޖަނަވަރީ 2020) : އަފްޣާނިސްތާނަށް ސުލްޙަ ގެނައުމަށްޓަކައި އެމެރިކާއާއިއެކު ސުލްހައިގެ އެއްބަސްވުމުގައި ދާދިއަވަހަށް ސޮއިކުރެވޭނެ ކަމަށް ތާލިބާން ޖަމާއަތުން ބުނެފިއެވެ.\nތާލިބާނުންގެ ތަރްޖަމާނު ސުހައިލް ޝާހީން ބުނީ ސުލްހައިގެ އެމެރިކާއާއެކު އެއްބަސްވުމުގައި ސޮއިކުރެވުމުން އަސްކަރީ ހަރަކާތްތައް މަޑުޖައްސާލާނެ ކަމުގައެވެ. ނަމަވެސް ހަނގުރާމަ ހުއްޓުމަކަށް އަންނާނެކަން ޝާހީން ކަށަވަރުކޮށެއް ނުދެއެވެ. ތަލިބާނުންނާއެކު އެމެރިކާއިން ގަތަރުގައި ސުލްޙައިގެ ވާހަކަތައް ކުރިޔަށްގެންދާތާ ދެ އަހަރެއްހާ ދުވަސްވެފައިވާއިރު އެއްބަސްވުމަކާ ހަމައަށް ދިޔުމަށް އެދެފަރާތުންވެސް ޝަރުތުތަކެއް ކުރިމަތިކުރެއެވެ. ތާލިބާނުން ކުރިމަތިކުރާ ޝަރުތަކީ އެމެރިކާ ސިފައިން އެއްކޮށް އަފްޣާނިސްތާނުން ބޭލުމެވެ. އެމެރިކާގެ ޝަރުތަކީ ހަނގުރާމަ ހުއްޓާލުމާއި އެހެން ފަރާތަކަށް އަފްޣާނިސްތާނުގެ ބިން ބޭނުންކޮށްގެން އަސްކަރީ ހަރަކާތްތައް ހިންގުމުގެ ފުރްސަތު ތާލިބާނުންގެ ފަރާތުން ނުދިނުމެވެ.\nތާލިބާނުންވަނީ އަފްޣާނިސްތާނުގެ ބިން ބޭނުންކޮށްގެން އަސްކަރީ ހަރަކާތްތައް ހިންގުމުގެ ފުރްސަތު ނުދިނުމަށް އެއްބަސްވެފައެވެ. ނަމަވެސް އެމެރިކާ ސިފައިން އެއްކޮށް އަފްޣާނިސްތާނުން ނުބާލާނަމަ ހަނގުރާމަ ހުއްޓުމަށް ގެންނާނެކަމުގެ ޔަގީންކަން ދިނުމަށް ތާލިބާނުން ދެކޮޅު ހަދައެވެ. މީގެއިތުރުން އަފްޣާނިސްތާނަށް ސުލްޙަ ގެނައުމަށްޓަކައި އަފްޣާން ސަރުކާރާ ސީދާގޮތެއްގައި ވާހަކަ ދެއްކުމަށްވެސް އެމެރިކާއިން ތާލިބާނުންނަށް ޝަރުތު ކުރިނަމަވެސް އެކަން ތާލިބާނުން ގަބޫލެއް ނުކުރެއެވެ. އަދި އަފްޣާން ހަނގުރާމައިގެ ހަމަލާތައް ބަދަލު ކުރުން ހުއްޓާލުމާބެހޭ އެއްބަސްވުމެއް އަދި އެކުލަވާލެވިފައި ނުވާކަންވެސް ތާލިބާނުންގެ ތަރްޖަމާން ޝާހީން ވަނީ ފާހަގަކޮށްފައެވެ.\nޝާހީން ބުނީ އެމެރިކާއާއިއެކު ސުލްހައިގެ އެއްބަސްވުމުގައި މި ޖަނަވަރީ މަސް ނިމުމުގެ ކުރިން ސޮއިކުރެވޭނެކަމުގެ ޔަގީންކަން އެބައޮތްކަމުގައެވެ. އެމެރިކާއާއިއެކު ސުލްހައިގެ އެއްބަސްވުމުގައި ސޮއިކުރިނަމަވެސް އަފްޣާން ހަނގުރާމައިގެ ހަމަލާތައް ހުއްޓާލުމާބެހޭ އެއްބަސްވުމެއް އެކުލަވާލެވިފައި ނުވާކަމަށާ އެކަމުގައި ތާލިބާނުންނާއި އެމެރިކާގެ ޚިޔާލު ތަފާތުވެފައިވާކަން ޝާހީން ފާހަގަކުރިއެވެ.\nއަފްޣާން ސަރުކާރުންވަނީ ސުލްހައިގެ އެއްބަސްވުމާބެހޭގޮތުން ތާލިބާންގެ ތަރްޖަމާންގެ ދެއްކި ވާހަކަތަކާބެހޭ މައުލޫމާތެއް ލިބިފައިނުވާކަމަށް ބުނެފައެވެ. އަފްޣާން ސަރުކާރަކީ ގާނޫނީ ސަރުކާރެއް ކަމަށް ތޯލިބާނުން ގަބޫލެއްނުކުރެއެވެ. ތާލިބާންގެ ތަރްޖަމާންގެ ވާހަކަތަކާބެހޭގޮތުން އެމެރިކާވެސް އަދި އެއްޗެއް ބުނެފައެއް ނުވެއެވެ.\nއެމެރިކާއިން ތާލިބާނުންނާ ސުލްޙައިގެ ވާހަކަތައް ފެށީ ތާލިބާނުން އަސްކަރީ ގޮތުން ބަލުކުރުމަށްޓަކައި އެމެރިކާއިން 18 އަހަރުވަންދެން އަފްޣާނިސްތާނުގައި ހަނގުރާމަކޮށްގެންވެސް ތާލިބާނުން ބަލިނުކުރެވި އެމެރިކާ ހާސިލްކުރަން ބޭނުންވި މަގްސަދުތައް ހާސިލްނުވެ ހަނގުރާމައިގެ ޚަރަދުތައް އެމެރިކާއަށް ކެތްވާވަރަށްވުރެ ބޮޑުވުމުގެ ސަބަބުންނެވެ. (ނޫސްއެޖެންސީތައް)


SunOnline: Jet Airways ge dhathuru thah aharu medhu therey fashan target\nޖެޓް އެއާވޭސްގެ ދަތުރުތައް އަހަރު މެދުތެރޭ ފަށަން ޓާގެޓްކޮށްފި\nއައިޝަތު ފަރީޙާ 26 Feb 2021, 18:42\nޖެޓް އެއާވޭސް އިން ވަނީ އަހަރު މެދުތެރޭ ދަތުރުތައް ފަށަން ރާވާފައި --- ފޮޓޯ: ގެޓީ\nއިންޑިއާގެ ޖެޓް އެއާވޭސް އިން މިއަހަރުގެ މެދުތެރޭ އަނެއްކާވެސް ދަތުރުތައް ފަށަން ތައްޔާރުވެއްޖެއެވެ.\nޖެޓް އެއާވޭސްގެ ދަތުރުތައް 2019 ވަނަ އަހަރުގެ އޭޕްރީލް މަހު ހުއްޓާލުމަށްފަހު ބޭންކްރަޕްސީ އިއުލާނުކޮށްފައިވަނީ އެ އަހަރުގެ ޖޫން މަހު އެވެ.\nއިންޑިއާގެ އެންމެ ބޮޑު ކޮމާޝަލް އެއާލައިނުގެ ގޮތުގައި އޮތް ޖެޓް އެއާވޭސްގެ އޮޕަރޭޝަންތައް ހުއްޓާލާ، ބޭންކްރަޕްސީ އިއުލާނުކުރީ މާލީ ދަތިކަން ކުރިމަތިވެ، ފައިނޭންސިން ނުލިބުމުގެ ސަބަބުންނެވެ.\nޖެޓް އެއާލައިންގެ ހިއްސާ ނީލަން ކިޔުމުގެ ބިޑް ކާމިޔާބުކޮށް ކެލްރޮކް ކެޕިޓަލް އަދި މުރާރީ ލާލް ޖަލާން ކިޔާ ދެ ކުންފުންޏަކުން މިހާރު ވަނީ އެ އެއާލައިނާ ހަވާލުވެފަ އެވެ.\nމުރާރީ ލާލް އާއި ހަވާލާދީ ނޫސްތަކުން ބުނީ ބޭންކްރަޕްސީ އާއި ގުޅިގެން ފުރިހަމަ ކުރަންޖެހޭ ކަންތައް ފުރިހަމަކުުރމަށްފަހު ހަތަރެއް ނޫނީ ހަ މަސްތެރޭ ދަތުރުތައް ފަށާނެ ކަމަށެވެ.\nޖެޓް އެއާވޭސް އިން އަލުން ދަތުރު ފަށާން ތައްޔާރުވާއިރު އެ އެއާލައިނުގެ ހަބްތައް މުމްބާއީ، ނިއުދިއްލީ އަދި ބެންގަލޫރުގައި ގާއިމް ކުރަން ވަނީ ނިންމައިފައެވެ. އަދި އިންޑިއާގެ ޓިއާ ދޭތް އަދި ތިނެއްގެ ސިޓީ ތަކަށް ދަތުރުތައް ކުރާނެ ކަމަށާއި އަލުން އޮޕަރޭޝަން ފަށާއިރު ޓާގެޓަކީ އަވަސް މުސްތަގުބަލެއްގައި އިންޓަނޭޝަނަލް ދަތުރުތައްވެސް ފެށުން ކަމަށް ޖެޓް އެއާވޭސް އިން ވަނީ ބުނެފައެވެ.\nޖެޓް އެއާވޭސް ހުއްޓަލި އިރު އެ އެއާލައިނަކީ އެއާ އިންޑިއާ އަށްފަހު އިންޑިއާގައި އެންމެ ގިނަ ވައިޑް ބޮޑީ އެއާކްރާފްޓުތައް ގެންގުޅުނު އެއާލައިނެވެ. އަލުން ދަތުރު ފަށާއިރު ގެންގޫޅޭނީ 5-7 ވައިޑް ބޮޑީ އެއާ ކްރާފްޓު ކަމަށާއި 18-20 ނެރޯ ބޮޑީ އެއާކްރާފްޓު އޮަޕަރޭޝަނުގައި ބޭނުން ކުރާނެ ކަމަށް ޖެޓް އެއާވޭސް އިން ބުނެފައިވެއެވެ.\nޖެޓް އެއާވޭސް އެނބުރި އައުމަށްފަހުވެސް އޮންނާނީ ޕްރިމިއަމް ފުލް-ސާވިސް އެއާލައިނެއްގެ ގޮތުގައި ކަމަށާއި "ޖެޓް އެއާވޭސް" އިން ކުރި މާކެޓުގައި ދެމެހެއްޓި ނަން އަދިވެސް ދަމަހައްޓަން ބޭނުންވާ ކަމަށް އެ އެއާލައިނުގެ އާ ވެރިން ވަނީ ބުނެފައެވެ.\nޖެޓް އެއާވޭސްގެ އޮޕަރޭޝަންތައް ހުއްޓަލިއިރު އެ އެއާލައިނުގެ ފްލީޓުގައި 97 ބޯޓު އޮތެވެ. ކުންފުނި ބޭންކްރަޕްޓުވި އިރު، ދަރަނި 1.2 ބިލިއަން ޑޮލަރަށް އަރަ އެވެ.


ރާއްޖެއިސްލާމް | ޠުފައިލް ބުނު ޢަމްރުއްދައުސީ ރަޟިޔަﷲ ޢަންހު – 4\nޠުފައިލް ރަޟިޔަﷲ އަންހު، ބަޔާންކުރައްވާފައިވެއެވެ. އެއަށްފަހު ރަސޫލުﷲ ޞައްލަﷲ ޢަލައި ވަސައްލަމަގެ އަރިހުގައި ތިމަން ހުރީމެވެ. އެންމެފަހުން ﷲ ތަޢާލާގެ އޯގާވަންތަކަމާއި ފަޟްލަވަންތަކަމުން މައްކާ ފަތަޙަވެއްޖެއެވެ. ތިމަން ދެންނެވީމެވެ. [އޭ ﷲ ގެ ރަސޫލާއެވެ! އެންމެ ރަގަޅުގޮތަކީ عمرو بن حممة ގެ ބުދު ”ޛުލްކިފްލައިން“ މުގުރައިލައި އަންދައިލުމަށްޓަކައި ކަލޭގެފާނު އެތަނަށް އަޅުގަނޑު ފޮނުއްވުމެވެ.] ދެންފަހެ މާތް ނަބިއްޔާ ޞައްލަﷲ ޢަލައިހި ވަސައްލަމަ، އެތަނަށް ދިޔުމުގެ ހުއްދަ އަހަރެންނަށް ދެއްވިއެވެ. އަހަރެން، އަހަރެންގެ ޤައުމުގެ ޖަމާޢަތެއްގެ މީހުނާއިގެން އެބުދު ހުރި ތަނަށް ދަތުރު ފެށީމެވެ. އަހަރެންނާއި އަހަރެންގެ އެކުވެރީނަށް އެތަނަށް ދެވުމާއެކު އެބުދު އަންދައިލުމަށް ގަސްތުކުރި ހިނދު، އެހިސާބުގެ އަންހެނުންނާއި ފިރިހެނުންނާއި ކުޑަކުދީންތައް އަހަރަމެންގެ ކައިރިއަށް ޖަމާވިއެވެ. އެހުރިހާ އެންމެންވެސް އިންތިޒާރު ކުރަމުން ދިޔައީ އަހަރަމެން އެބުދަށް ކިތަންމެ ކުޑަކުޑަ ގެއްލުމެއްދިނަސް އުޑުން އަހަރަމެންގެ ގަޔަށް އަލިފާން ފައިބައި އަހަރަމެން އަންދައިލާނެ ވަގުތަކަށެވެ. އެހުރިހާ ޖާހިލުންގެ ކުރިމަތީގައި އަހަރެން ކުރިއަށް ނުކުމެ އެބުދުގައި އަލިފާން ރޯކޮށްލީމެވެ. އޭރު އަހުރެންގެ ދޫމަތީގައިވަނީ މިޅެންބައިތެވެ. ތަރުޖަމާ:- (އޭ ޛުލްކިފްލައިން އެވެ! އަހަރެންނީ ކަލެއަށް އަޅުކަންކުރާ މީހެއްނޫނީމެވެ. އަހަރަމެން އުފަންވެފައި ވަނީ ކަލޭ އުފަންވުމުގެ މާކުރީންނެވެ. މިއަދު އަހަރެން، ކަލޭގެ ހިތުގައި އަލިފާން ރޯކުރަމެވެ.) ބަލަބަލައި ތިއްބާ އަލިފާންގަނޑު އޭގެ ކާނާއަކަށް އެބުދު ހަދައިލިއެވެ. އަދި މާގިނައިރުތަކެއްނުވެ އަޅިފުންޏަކަށް ބަދަލުވެއްޖެއެވެ. އެބުދު ފަނާވެ ނެތިދިޔުމާއެކު ކުފުރާއި ޝިރުކުގެ ބިންގާވެސް ފުނޑުފުނޑުވެގެން ހިނގައްޖެއެވެ. އަދި މުޅި ޤަބީލާ އިސްލާމްދީން ޤަބޫލުކޮށްފިއެވެ. އަދި އެބައިމީހުންގެ އިސްލާމްކަމުގެ ފުރިހަމަކަން ސާބިތުވެސް ކޮށްދިނެވެ.\n(مراجع: الإصابة في تميز الصحابة ، الإستيعاب لإبن عبد البرّ (طبع حيدر آباد) ، أسد الغابة ، صفة الصفوة ، سير إعلام النبلاء ، مختصر تاريخ دمشق ، شهداۓ إسلام ، سيرت بطل لمحمد زيدان )\nމަޞްދަރު: ޙަޔާތެ ޞަޙާބާ ކޭ ދަރަޚްޝާން ޕެހްލޫ / ޝެއިޚް މަޙްމޫދު އަޙުމަދު ޣަޟަންފަރު، ރަޙިމަހުﷲ


Ran Boot Award ge kuri ah Immobile, Ronaldo kataifi\nޔޫރަޕްގެ ރަން ބޫޓް އެވޯޑް ހޯދުމުގެ ފުރުސަތު، ޔުވެންޓަސްގެ ފޯވަޑް ކްރިސްޓިއާނޯ ރޮނާލްޑޯއަށް ގާތްގަނޑަކަށް ގެއްލިއްޖެ އެވެ. މިހާރު ރަންބޫޓް އެވޯޑްގެ ރޭހުގެ އެންމެ ކުރީގައި އޮތީ ލާޒިއޯފެ ފޯވަޑް ޗީރޯ އިމްމޯބިލޭ އެވެ.\nރޭ ކަލިއަރީއާ ދެކޮޅަށް ކުޅުނު މެޗުން ޔުވެންޓަސް ބަލިވީ 2-0 ންނެވެ. ރޭގެ މެޗުގައި ލަނޑު ޖެހުމުގެ ދޮރު ރޮނާލްޑޯއަށް ބަންދުވުމާއެކު އޭނާ އަށް ވަނީ އިމްމޯބިލޭ ބީޓް ކޮށްލުމުގެ ފުރުސަތު މުޅިން ކަހަލަ ގޮތަކަށް ގެއްލިފަ އެވެ. އިމްމްބޯލޭ ވަނީ މިހާތަނަށް 35 ގޯލް ޖާހަފަ އެވެ. ސެރީ އޭ ގައި ކޮންމެ ޓީމަކަށްވެސް ބާކީ އޮތީ އެންމެ މެޗެކެވެ.\nޔުވެންޓަސް އޮތީ، ރޯމާ އާ ދެކޮޅަށް ކުޅޭ މެޗެވެ. އެހެންވެ، މިހާރު އޮތް ހާލަތުން ރޮނާލްޑޯއަށް އިމްމޯބިލޭ އާ ހަމަހަމަ ކުރުންވެސް ވަނީ މުސްތަހިއްލު ކަމަކަށެވެ.\nބުންޑެސް ލީގާގައި އެންމެ ގިނަ ލަނޑު ޖެހި ބަޔާން މިޔުނިކްގެ ރޮބަޓް ލެވަންޑޮސްކީ ވެސް ކާމިޔާބު ކުރީ 34 ގޯލެވެ.\nއިމްމޯބިލޭ އަށް ވަނީ، އިޓާލިއަން ލީގްގައި އެއް ސީޒަނެއްގައި އެންމެ ގިނައިން ލަނޑު ޖެހި ކުޅުންތެރިޔާގެ ރެކޯޑު ހެދުމުގެ ފުރުސަތު ލިބިފަ އެވެ. ގޮންޒާލޯ ހިގުއައިން ނަޕޯލީގައި 2015-16 ސީޒަންގައި ޖެހި 36 ލަނޑު ކާމިޔާބު ކުރުމުގެ ރެކޯޑް އިމްމޯބިލޭަށް މުގުރާލެވި ދާނެ އެވެ. ހޮނިހިރު ދުވަހުގެ ރޭ ނަޕޯލީ އާ ދެކޮޅަށް ލާޒިއޯ ކުޅޭ މެޗުގައި އިމްމޯބިލޭ ދެ ގޯލް ޖަހައިފިނަމަ އެ ރެކޯޑް އޭނާ އަށް މުގުރަލެވުނީ އެވެ.


Safari gai anhenaku rape kuri massala HRCM in balan fashaifi\nސަފާރީގައި އަންހެނަކު ރޭޕް ކުރި މައްސަލަ އެޗްއާރުސީއެމްއިންއިން ބަލަން ފަށައިފި\nދެ އަހަރުގެ ކުއްޖާ ރޭޕް ކުރި މައްސަލައިގައި އޭރު މާލެ ތެރޭގައި ކުރިޔަށް ގެންދިޔަ ހަރަކާތްތަކުގެ ތެރެއިން/ ފޮޓޯ: އަހުމަދު އާއިދު\nމިދިޔަ ހުކުރު ދުވަހުގެރޭ ސަފާރީއެއްގައި އަންހެނަކު ރޭޕްކުރި ކަމަށް ބުނާ މައްސަލަ ހިއުމަން ރައިޓްސް ކޮމިޝަނުން ބުނެފިއެވެ.\nހުޅުމާލެ ފަޅުގައި އަޅާފައި އޮތް ސަފާރީއެއްގައި އަންހެނަކަށް ޖިންސީ ގޯނާ ކުރިކަމުގެ ތުހުމަތުގައި ހައްޔަރު ކުރި މީހުން ދޫކޮށްލި މައްސަލަ ވަނީ ބޮޑުވެފައެވެ. ފުލުހުން އެ މައްސަލައިގައި ހައްޔަރު ކުރި ދެ މީހުން ދޫކޮށްލީ ތަހުގީގަށް ހައްޔަރުކޮށްފައި ބެހެއްޓޭނެ އެކަށީގެންވާ ސަބަބެއް ނެތުމުން ކަމަށް ބުނެއެވެ.\n39 އަހަރުގެ ދެ ފިރިހެނަކު، ފަތުވެރިޔާ ރޭޕް ކުރި މައްސަލައިގައި ހިމެނޭކަމަށް ތުހުމަތުވާއިރު އެ މީހުންނަކީ ސަރުކާރުގެ ތެރޭގައި ބާރުގަދަ ބައެއްކަމަށް ދަނީ ވާހަކަ ދެކެވެމުންނެވެ. އަދި އެއީ އިސް ފަރާތެއްގެ ފިރިމީހާކަމަށް ބުނެ އޭނާގެ ފޮޓޯތައް ވެސް ސޯޝަލް މީޑީއާގައި ދައުރުވާއިރު ފުލުހުން އެކަމަށް އެއްވެސް ކޮމެންޓެއް ނުކުރެއެވެ.\nނޫސްވެރިން ވަނީ އެ މީހުން ދޫކޮށްލީ ކީއްވެގެން ތޯ އާއި، އެހެން މައްސަލަތަކުގައި ހައްޔަރު ކުރާ މީހުންގެ ވަނަވަރު ހާމަކުރާއިރު މި މައްސަލައިގައި ހާމަ ނުކުރަނީ ކީއްވެތޯ ސުވާލުކޮށްފައެވެ. އެހެން ނަމަވެސް ތަކުރާރުކޮށް ފުލުހުންގެ ތަރުޖަމާނު ވިދާޅުވީ މައްސަލަ ކުރިޔަށް ދާތީ އިތުރު މައުލޫމާތެއް ހިއްސާ ނުކުރެވޭނެ ކަމަށެވެ. އަދި ތުހުމަތު ވާ މީހާއާއި ބެހޭ ގޮތުން ވެސް ސުވާލު ކުރުމުން ފުލުހުން އެއްވެސް ޖަވާބެއް ނުދެއެވެ.\nމި މައްސަލައާއި އެކު މީޑިއާތަކާއި ސޯޝަލް މީޑިއާ ވަނީ ވަރަށް ބޮޑަށް ހޫނުވެފައެވެ. ސަފާރީގައި އަންހެނަކު ރޭޕް ކުރި މައްސަލަ ބަލަން ފަށާފައިވާތީ އެކަމާއި ގުޅިގެން ސަންގުއިން އެޗްއާރުސީއެމްއަށް ގުޅާލުމުން އެ ކޮމިޝަންގެ މީޑިއާ އޮފިޝަލް ވިދާޅުވީ މައްސަލަ ބަލަން ފަށާފައިވާ ކަމަށެވެ.


COVID-19: Dhuniyeyge Aviation industry ah boduthanun gellun - vNews.mv\nކޮވިޑް-19: ދުނިޔޭގެ އޭވިއޭޝަން އިންޑަސްޓްރީއަށް ބޮޑުތަނުން ގެއްލުން\nޠާހިރާ އަޒްހާރު 25 March 2020, 11:03\nމުޅި ދުނިޔޭގައި މިހާރު ފެތުރެމުންދާ ކޮވިޑް-19 ނުވަތަ ކޮރޯނާވައިރަސް އާއި ގުޅިގެން ދުނިޔޭގެ އެންމެ މުއްސަނދި ގައުމުތަކާއި، މުއްސަނދި ކުންފުނިތަކަށް ދުވަހަކުވެސް ކުރިމަތިލާންޖެހިދާނެ ކަމަށް ހީނުކުރާ އެތައް ކަމަކާ ދަނީ ކުރިމަތިލަމުންނެވެ.\nމުއްސަނދި ގައުމުތަކާއި، މުއްސަނދި ގައުމުތަކުގެ ލިސްޓުގައި ނުހިމެނޭ ގައުމުތައްވެސް ބޮޑެތި ގެއްލުންތަކާ ކުރިމަތިލާންޖެހިފައިވާއިރު، އެންމެ ބޮޑު ގެއްލުމެއް ކުރިމަތިވަމުން އަންނަނީ ގައުމުތަކުގެ އިގްތިސޯދަށެވެ. ގައުމުތަކުގެ އިގްތިސޯދު އެންމެ ބޮޑަށް ބިނާވެފައި އޮންނަ އެއް ސިނާއަތަކީ ފަތުރުވެރިކަމެވެ.\nއެހެންނަމަވެސް މިހާރު މި ވަނީ އެ ސިނާއަތަށްވެސް ހުއްޓުމެއް އައިސްފައެވެ. ފަތުރުވެރިކަމުގެ ސިނާއަތާ އެންމެ ބޮޑަށް ގުޅިފައި އޮންނަނީ އެއް ގައުމުން އަނެއް ގައުމަށް ކުރާ ދަތުރުތަކެވެ.\nކޮވިޑް-19 ގެ ސަބަބުން ދަތުރުފަތުރަށް ހުއްޓުމެއް އައިސްފައިވާއިރު، ދުނިޔޭގެ އެއާލައިން އިންޑަސްޓްރީއަށް ވެސް ދަނީ ބޮޑެތި ގެއްލުންތަކެއް ވަމުންނެވެ.\nކޮވިޑް-19 އަކީ އެ ވައިރަހުގެ އަސަރު ކޮށްފަ ހުރި މީހަކާ ކޮންޓެކްޓްވާ ކޮންމެ މީހަކަށް އެ ވައިރަސްގެ އަސަރު ކުރުމަށް ކުޑަ ވަަގުތުކޮޅެއްވެސް ނުނަގާ ވައިރަސްއެކެވެ.\nއެހެންކަމުން ކޮވިޑް-19 ހުންނަ މީހަކު އެހެން ގައުމަކަށް ދިއުމުގެ ސަބަބުން އެ ގައުމެއްގައި މި ވައިރަސް ފެތުރޭކަށް މާ ގިނަ އިރެއް ނުނަގައެވެ. މިހެން ވުމުގެ ސަބަބުން މާލީ ގެއްލުމާއި ކުރިމަތިވި ނަމަވެސް މި ވައިރަސް ފެތުރެމުންދާ ގައުމުތަކުން އެހެން ގައުމުތަކަށް ކުރާ ދަތުރުތައް ގިނަ ގައުމުތަކުން ވަނީ ހުއްޓާލާފައެވެ.\nދިވެހިރާއްޖޭގެ އެއާލައިން އިންޑަސްޓްރީ އަށާއި، އެހެން ގައުމުތަކުގެ އެއާލައިންތަކުން ދިވެހިރާއްޖެއަށް ކުރާ ދަތުރުތަކަށް ބަލާލި ނަމަވެސް މިފަދަ އެތައް ބަދަލުތަކެއް އަންނަމުންދާތަން މިދަނީ ފެންނަމުންނެވެ.\nރާއްޖެއަށް ދަތުރުކުރާ އެހެން ގައުމުތަކުގެ އެެއާލައިންތަކަށް ބަލާލާއިރު ކޮވިޑް-19 ފެތުރެން ފެށުމުގެ ކުރިން ބޭރުގެ އެތައް އެއާލައިނަކުން ރާއްޖެއަށް ދަތުރުކޮށްފައިވެއެވެ.\nއޭގެ ތެރޭގައި އެމިރޭޓްސް، ޤަތަރް އެެއާވޭސް، ޓާކިޝް އެއާައިންސް، ސިންގަޕޯ އެއާލައިން، އިއްތިހާދް އެއާވޭސް، ސްރީލަންކަން އެއާލައިންސް، ބެންކޮކް އެއާވޭސް، ކެތޭ ޕެސިފިކް، އެއާ އިންޑިއާ، އޭރޯފްލޮޓް، ތައި އެއާވޭސް، ސައުދިއާ، ޗައިނާ އީސްޓާން، ޗައިނާ ސަދާން އަދި ކޮރެއަން އެއާ ސްކައި އަޕް އެއާލައިން، އެއާ ފްރާސްން، އިންޑިގޯ، ލުފްތަންސާ އެއާލައިނާއި އަދިވެސް އެކި ގައުމުތަކުގެ އެއާލައިންތައް ހިމެނެ އެވެ.\nއެހެންނަމަވެސް ކޮވިޑް-19 ގައުމުތަކުގައި ފެތުރެން ފެށުމާއެކު ބޮޑެތި ބައެއް އެއާލައިންތަކުން ކުރާ ހުރިހާ ދަތުރުތަކެއްވެސް ވަނީ ހުއްޓާލާފައެވެ. އަދި ބައެއް އެއާލައިންތަކުން ބައެއް ގައުމުތަކަށް ކުރާ ދަތުރުތައް ހުއްޓާލާފައިވާއިރު، ބައެއް އެއާލައިންތަކުން ރާއްޖެއަށް ކުރާ ދަތުރުތައްވެސް ވަނީ ހުއްޓާލާފައެވެ.\nއެގޮތުން ސިންގަޕޯ އެއާލައިން، އެމިރޭޓްސް، އިއްތިހާދް އެއާލައިން، ޓާކިޝް އެއާލައިން އަދި ބެންކޮކް އެއާވޭސްއިން ރާއްޖެއަށް ކުރަމުން އައި ދަތުރުތައް ވަގުތީގޮތުން ވަނީ މެދުކަނޑާލާފައެވެ.\nމީގެ އިތުރަށް ބައެއް އެއާލައިންތަކުން ގައުމުތަކަށް ކުރާ ބައެއް ދަތުރުތައް މަދުވެސް ކޮށްފައިވެއެވެ. އެގޮތުން އެއާ އިންޑިއާއިން ވަނީ، އިންޑިއާ އާއި ރާއްޖެއާ ދެމެދު ކުރާ ދަތުރުތައްވެސް މިވަގުތަށް މެދުކަނޑާލާފައެވެ.\nއެހެން ގައުމުތަކުގެ އިތުރަށް ރާއްޖޭގައިވެސް ކޮރޯނާވައިރަސް ފެތުރިގެން ހިނގައިދާނެ ކަމަށް ބަލައި، ހަރުދަނާ ފިޔަވަޅުތަކެއް ވަނީ އަޅާފައެވެ.\nއެގޮތުން މި ވައިރަސް ފެތުރެމުންދާ ގައުމުތަކުން ދިވެހިރާއްޖެއަށް މީހުން އައުން ދިވެހި ސަރުކާރުުން ވަނީ މަނާކޮށްފައެވެ. އެންމެ ފުރަތަމަ ސަރުކާރުން ނިންމީ ޗައިނާއިން އަންނަ މިހުންނަށް ރާއްޖެއަށް އެތެރެނުވެވޭނެ ކަމަށެވެ. އެއަށްފަހު އިޓަލީގައި މި ވައިރަސް ފެތުރެން ފެށުމުގެ ސބަބުން އިޓަލީ ވިލާތުން ރާއްޖެއަށް މީހުން އައުން މަނާކުރި އެވެ. އަދި ބަންގްލަދޭޝް، އިނގިރޭސި ވިލާތް، މެލޭޝިއާ އަދި ސްރީލަންކާއިން މީހުން ރާއްޖެއަށް އެތެރެވުން މަނާކަމަށް ސަރުކާރުން ވަނީ ނިންމާފައެވެ.\nއެހެންވުމުގެ ސަބަބުން ރާއްޖޭގެ އޭވިއޭޝަން އިންޑަސްޓްރީ އަދި ބޭރު ގައުމުތަކުގެ އެއާލައިންތަކަށްވެސް ބޮޑު ގެއްކުމަކާ ކުރިމަތިލާން ވަނީ ޖެހިފައެވެ.\nރާއްޖޭގެ އެއާލައިންތަކަށް ބަލާއިރު، ގައުމީ އެއާލައިން މޯލްޑިވިއަން އިންވެސް ކޮވިޑް-19 އާއި ގުޅިގެން ކުންފުންޏަށް އެތައް ގެއްލުމެއް ވި ނަމަވެސް ފިޔަވަޅުތަކެއް ދަނީ އަޅަމުންނެވެ.\nއެގޮތުން ކޮވިޑް-19 އާ ގުޅިގެން ރާއްޖެއަށް އެންމެ ގިނައިން ފަތުރުވެރިން އަންނަ މާކެޓުތަކުގެ ތެރެއިން އެންމެ ބޮޑަށް ފާހަގަކޮށްލެވޭ ޗައިނާ އާއި، ޗެންނާއީ، އަދި ކޮޗިންއަށް މޯލްޑިވިއަންއިން ކުރަމުންދިޔަ ދަތުރުތައް އެ އެއާލައިންއިން ވަނީ މެދުކަނޑާލާފައެވެ.\nމީގެ އިތުރަށް ޓްރިވެންޑްރަމްއަށް ކުރާ ދަތުރުތައް މަދުކޮށްލުމަށް މޯލްޑިވިއަންއިން ވަނީ ނިންމާފައެވެ. މޯލްޑިވިއަންގެ ޓިކެޓް އޮފީސް ތަކެއްވެސް ވަގުތީގޮތުން ބަންދުކޮށް، ބައެއް ހިދުމަތްތައް ދެމުންދާ ގަޑިތަކަށްވެސް ވަނީ ބަދަލުގެނެސްފަ އެވެ.\nމޯލްޑިވިއަންއިން އަޅާފައިވާ މިފަދަ ފިޔަވަޅުތަކުގެ ސަބަބުން މޯލްޑިވިއަންއަށް ލިބިދާނެ ގެއްލުން ކުޑަކުރުމަށް އެކުންފުނިންވަނީ ބޯޑް މެންބަރުންނާއި މެނޭޖްމަންޓް މުވައްޒަފުންގެ މުސާރަ ކުޑަ ކުރުމަށް ވެސް ނިންމާފައެވެ. އެގޮތުން މުސާރައިން 20 އިންސައްތަ ކުޑަ ކުރާނެ ކަމަށް މޯލްޑިވިއަންއިން ބުނެއެވެ.\nމިފަދަ އެތައް ކަމަކާ އެއާލައިން އިންޑަސްޓްރީއަށް ކުރިމަތިލާންޖެހިފައިވާއިރު، މިކަންކަމުގެ ސަބަބުން މި އިންޑަސްޓްރީގެ ކުރިމަގަށް ކުރާނީ ކޮންކޮން އަސަރެއްތޯ މިއީ އުފެދޭ ސުވާލެކެވެ.\nއިގްތިސޯދީ މާހިރެއް ކަމަށްވާ މުހައްމަދު ނަސީމް ނުވަތަ ނަފާ ނަސީމް ވިދާޅުވީ މިހާރުގެ ހާލަތު އޮތްގޮތުން އެއާލައިން އިންޑަސްޓްރީގެ ކުރިމަގު ލަފާކޮށްލުމަކީ ވެސް ދަތިކަމެއް ކަމަށެވެ.\nދުނިޔޭގެ އެއާލައިންތަކާވެސް މިހާރު މި ދިމާވެގެން އުޅެނީ ވަރަށް ބޮޑު ގޮންޖެހުމަކާ. ގާތްގަނޑަކަށް ދުނިޔޭގެ ހުރިހާ އެއާލައިންތަކެއް މިހާރު އެ ދިޔައީ ހުއްޓުމަކަށް. ކޮރޯނާ ވައިރަސްގެ ހާލަތު އެއްވެސް މީހަކަށް ނެނގޭ ކިހާ ދުވަހަކަށް ދިގުލައިގެން ހިނގައިދާނެ ކަމެއް. އެހެންވީމަ އިގްސޯދީ އެހެން ހަރަކާތްތަކެކޭވެސް އެއްގޮތަށް އެއާލައިންތަކުންވެސް އެތިބީ ހުއްޓިފަ. ދެން ވާނެ ގޮތެއްވެސް ނޭނގެ. އެތައް ބައިވަރު ބަޔަކު އޭގަ އެބަ މަސައްކަތްކުރޭ. އެތައް ބައިވަރު މުދަލެއް އުފުލަންޖެހޭ. އެއާލައިންތަކަށް ބަރޯސާވާ އެތައް ބަޔަކު އެބަތިބި. އެތައް ދަތުރުތަކެއް ކުރާ މީހުން އެބަތިބި. އެހެންވީމަ ވަރަށް އެހެންކަހަލަ ހިތްދަތި ހާލަތެއްގަ އެބޭފުޅުން އެ ތިއްބެވީ. އެއީ މިވަގުތަށް އަޅުގަނޑުމެންނަށް ދެންނެވޭނެ އެއްޗަކީ.\nއެއާލައިން އިންޑަސްޓްރީއަށް ކުރިމަތިލާންޖެހިފައިވާ މި ދަތި ދަނޑިވަޅުގައި އިންޓަނޭޝަނަލް އެއަރ ޓްރާންސްޕޯޓް އެސޯސިއޭޝަނުން ވަނީ ދުނިޔޭގައި ފެތުރެމުންދާ ކޮވިޑް-19ގެ ސަބަބުން ވައިގެ ދަތުރުފަތުރުގެ ޚިދުމަތްދޭ އެއަރލައިންތަކަށް 63 ބިލިއަނާއި 113 ބިލިއަން ޑޮލަރާ ދެމެދުގެ ގެއްލުންވާނެ ކަމަށް ލަފާކޮށްފައެވެ.\nވައިރަސް ފެތުރޭ މިންވަރު ކުޑަނުވާނަމަ 113 ބިލިއަން ޑޮލަރުގެ ގެއްލުންވާނެ ކަމަށް ލަފާކޮށްފައި ވާއިރު، ކޮވިޑް-19 ފެތުރުން މަޑުޖެހި އިޤްތިޞާދީ ޙާލަތު ރަނގަޅުވާން ފެށުމުން އެއަދަދު 63 ބިލިއަން ޑޮލަރަށް ދަށްވާނެ ކަމަށްވެސް ވަނީ ލަފާކޮށްފައެވެ.\nކޮވިޑް-19 އާ ގުޅިގެން ރައްކާތެރިކަމުގެ ގޮތުން ރާއްޖެއިން އަޅާފައިވާ ފިޔަވަޅުތަކާއި އަދި ރާއްޖޭގެ މައްޗަށް އެހެން ގައުމުތަކުން ތަންފީޒު ކުރަމުންދާ އުސޫލުތަކުގެ ސަބަބުން ރާއްޖޭގެ އެއާލައިން އިންޑަސްޓްރީ އާއި މުޅި އޭވިއޭޝަން ދާއިރާއަށް ބޮޑު ގެއްލުމެއް ލިބޭނެ ކަމަށް އިގްތިސޯދީ މާހިރުން ލަފާކުރެއެވެ.\nއޭވިއޭޝަން އިންޑަސްޓްރީ ވިޔަފާރި ކޮރޯނާވައިރަސް ރިޕޯޓް


Amilla masakayi kuraa 26% anhenunge vazeefa gehlijje\nއަމިއްލަ މަސައްކަތް ކުރާ 26 ޕަސެންޓް އަންހެނުންގެ ވަޒީފާ ގެއްލިއްޖެ\nއަންހެނުންތަކެއް މަސައްކަތް ކުރަނީ: އަމިއްލަ މަސައްކަތް ކުރާ ގިނަ އަދަދެއްގެ އަންހެނުންގެ ވަޒީފާ ވަނީ ގެއްލިފަ -- ފޮޓޯ: އަވަސް\nކޮވިޑް-19 އިގެ ސަބަބުން އަމިއްލަ މަސައްކަތް ކުރާ 26 ޕަސެންޓް އަންހެނުންގެ ވަޒީފާ ގެއްލިފައިވާ ކަމަށް، ނޭޝަނަލް ބިއުރޯ އޮފް ސްޓެޓިސްޓިކްސް (އެންބީއެސް) އިން ބުނެފި އެވެ.\nއެންބީއެސް އާއި ޔޫއެން ވިމެން ގުޅިގެން ކުރި ދިރާސާ އިން ދެއްކި ގޮތުގައި ކޮވިޑް-19 އާ ގުޅިގެން މަސައްކަތްތައް ގެއްލުމުގެ ސަބަބުން ކުލި ދެއްކުމާއި އެކި ހަރަދު ފޫބައްދަން އަންހެނުންގެ ގިނަ ބަޔަކަށް ވަނީ ދަތިތަކާ ކުރިމަތިލާން ޖެހިފަ އެވެ. އަދި ލޮކްޑައުން ނިމިގެން ދާއިރު އަންހެނުން ވަޒީފާއެއް ނެތި ގޭގައި މަޑު ކުރަން ޖެހުމަކީ އަންހެނުންނަށް އިތުރަށް ކުރިމަތިވާނެ މައްސަލައެއް ކަމަށް ދިރާސާގައި ބުނެފައިވެ އެވެ.\nދިރާސާ އިން ދެއްކި ގޮތުގައި ކޮވިޑް-19 އިގެ ލޮކްޑައުންގެ ހާލަތުގައި އަންހެނުން އެންމެ ގިނަ ވަގުތު ހޭދަކޮށްފައިވަނީ ކެއްކުމުގަ އެވެ. އަންހެނުންގެ 30 ޕަސެންޓް ވަގުތު ކެއްކުމުގައި ހޭދަކުރިއިރު، 26 ޕަސެންޓް އަންހެނުން ވަގުތު ހޭދަކޮށްފައިވަނީ ގޭތެރެ ސާފު ކުރުމުގަ އެވެ.\nއެންބީއެސްގެ ދިރާސާ ދައްކާ ގޮތުގައި އަންހެން ކުދިން ކިޔެވުމުގެ އިތުރުން އެންމެ ގިނަ ވަގުތު ހޭދަކޮށްފައިވަނީ އާއިލާގެ މެންބަރުންނަށް އެހީވުމުގަ އެވެ.\nދިރާސާގައި ބުނެފައިވާ ގޮތުގައި ކޮވިޑް-19 އިގެ ސަބަބުން ލޮކްޑައުން ކުރި ދުވަސްވަރު އަންހެނުންނަށް ޑޮކްޓަރަށް ދެއްކުމުގައި ގިނަ ދަތިތަކެއް ކުރިމަތިވި އެވެ. އެގޮތުން 71 ޕަސެންޓް އަންހެނުންނަށް ބޭސް ފަރުވާ ހޯދުމާއި ސާފު ތާހިރުވާން ބޭނުންވާ ސާމާނު ހޯދަން ދަތިވެގެން ދިޔަ އެވެ. އަދި ލޮކްޑައުންގައި ތިބުމުން 61 ޕަސެންޓް އަންހެނުންގެ ޖިސްމާނީ އަދި ނަފްސާނީ ސިއްހަތަށް ވަނީ އަސަރު ކޮށްފަ އެވެ.\nއިގްތިސޯދު ނޭޝަނަލް ބިއުރޯ އޮފް ސްޓެޓިސްޓިކްސް - އެމްބީއެސް ކޮވިޑް-19\nމިހާތަނަށް ލިބުނީ 190 މިލިއަން ޑޮލަރު


Raajje gai huri vaccine muhdhathu hamavaa thaareehu ithurukoffi | Mihaaru\nރާއްޖޭގައި ހުރި ފައިޒާ ވެކްސިން އިތުރު ތިން މަހަށް ބޭނުން ކުރެވޭނެ: އެޗްޕީއޭ\nއެޗްޕީއޭއިން މިއަދު ބޭއްވި ނޫސްވެރިިންގެ ބައްދަލުވުމުގައި ގުރައިޝާ ވާހަކަ ދައްކަވަނީ. --މިހާރު ފޮޓޯ/ފަޔާޒު މޫސާ\n24 ނޮވެމްބަރ 2021 - 18:15\nކޮވިޑް-19 އިން ދިފާއުވުމަށް ޖަހާ ވެކްސިންތަކުގެ މުއްދަތަކީ ނުވަ މަސް ކަމަށް ނިންމައި، ރާއްޖޭގައި މިހާރު ހުރި ފައިޒާ ވެކްސިންގެ ސްޓޮކް ވެސް އަންނަ ފެބްރުއަރީ މަހުގެ ނިޔަލަށް ބޭނުންކުރެވޭނެ ކަމަށް ޑަބްލިއުއެޗްއޯ އިން އަންގާފައިވާ ކަމަށް އެޗްޕީއޭ އިން މިއަދު ބުނެފި އެވެ.\nއެޗްޕީއޭ އިން މިއަދު ބޭއްވި ނޫސްވެރިންގެ ބައްދަލުވުމުގައި ނެޝަނަލް ވެކްސިން ޕްރޮގްރާމުގެ ފަރާތުން ހައްވާ ގުރައިޝާ ވިދާޅުވީ ކުރިން އޮންނަ ގޮތުން ނަމަ ކޮވިޑް ވެކްސިންގެ އެކްސްޕަޔަރީއަށް ދީފައި ވަނީ ހަ މަސް ދުވަސް ކަމަށެވެ. އެހެން ނަމަވެސް ވެކްސިނަކީ ޑަބްލިއުއެޗްއޯ އިން އަދިވެސް ދިރާސާކުރަމުން އަންނަ އެއްޗަކަށް ވާތީ، މުއްދަތު ހަމަވާ ތާރީހުގެ ތިން މަސް ފަހުން ބެލި އިރު ވެސް އޭގެ އެފެކްޓިވްނެސް ހުރި ކަމަށް އޭނާ ވިދާޅުވި އެވެ. އެހެންވެ ވެކްސިންގެ މުއްދަތު ހަމަވާ ތާރީހަށް ތިން މަސް އިތުރުކޮށް ރާއްޖޭގައި މިހާރު ހުރި ފައިޒާ ވެކްސިންގެ އެެކްސްޕަޔަރީ ޑޭޓް ނުވަ މަހަށް އިތުރުކުރިކަން ޑަބްލިއުއެޗްއޯ އިން އަންގާފައިވާ ކަމަށް އޭނާ ވިދާޅުވި އެވެ.\n"ވެކްސިންގެ އެެކްސްޕަޔަރީ އަކީ އެބޭފުޅުން ހަމަ ޓެސްޓް ކުރުމަށް ފަހު މިހާރު ވެސް ރިސާޗް ހަދަމުންދާ އެއްޗަކަށްވާތީވެ ކުރިން އިންނަނީ ހަ މަސް ދުވަސް (މުއްދަތު ހަމަވާ ތާރީހަކަށް) އެހެން ނަމަވެސް ނުވަ މަހަށް ބެހެއްޓުމަށް ފަހު ޓެސްޓްކުރި އިރު ވެސް އޭގެ އެފެކްޓިވްނެސް ހުރިކަން ފާހަގަކުރެވޭތީީވެ މިހާރު އަންގާފައި ވަނީ ރާއްޖޭގައި ހުރި ފައިޒާ ވެކްސިން ފެބްރުއަރީގެ ނިޔަލަށް ބޭނުންކުރެވޭނެ ކަަމަށް،" ގުރައިޝާ ވިދާޅުވި އެވެ.\nރާއްޖޭގެ 362،517 މީހުން މިހާރު ކޮވިޑް ވެކްސިންގެ ދެވަނަ ޑޯޒް ފުރިހަމަކޮށްފައިވާއިރު، ވެކްސިން ޖެހޭ އާބާދީގެ އެންމެންނަށް ޖެހޭ ވަރަށް ކޮވިޑް ވެކްސިން އެބަހުރި ކަމަށް ސަރުކާރުން ބުނެފައިވެ އެވެ. ފައިޒާ ވެކްސިން ދެމުން އަންނަނީ 12 އަހަރުން ދަށުގެ ކުދިންނަށާއި މާބަނޑު މީހުންނަށެވެ. އަދި ދިފާއީ ނިޒާމު ބަލިކަށި މީހުންނަށްދޭ ބޫސްޓާ ޑޯޒްގެ ގޮތުގައި ވެސް ދެނީ ފައިޒާ ވެކްސިންނެވެ.\nމިނިސްޓާ އޮފް ސްޓޭޓް ފޯ ހެލްތް އެންޑް ފެމެލީ ހެލްތު ޕްރޮޓެކްޝަން އެޖެންސީ ކޮވިޑް ވެކްސިން\nކިންގް އޮފް މަހަލްދީބް\nއަހަރުން ފިހާރާގާ ހުރި މުދާ ތަކުގެ މުއްދަތު އިތުރުކޮށް ދިބަލަ\nޕިސްޕިސް. ސްޓޮޕް ދިސް ނޮންސެންސް!\nމުއްދަތު ހަމަވާ ތާރީޚް ރަތް ގަލަމަކުން ކަނޑާފައި އެތާކައިރީގައި މައިމޫނާތަ ސޮއިކޮށްލީމަ އެކަން އެނިމުނީ\n9 މަސްފަހުން އަދި އިތުރު 1 އަހަރޭ ބުންޏަސް ހަމަ ބޭނުންކުރެވޭނެ. ވެކްސިންތެރޭގަ ހުންނަ ކެމިކަލްވެސް އެޗްޕީއޭގެ ނިންމުމަށް ތަބާވާނެ\nކޯޓުން މުއްދަތުޖަހާގޮތަށް އެކުސްޕައެރީ ޑޭޓްވެސް މިހަދަނީ. ހުސްނުވެ ހުރެއްޖަޔާ އަހަރަކަށްވެސް ދަންމާލާ.\nމީހުންނަށް ތިފާޑުގެ ބަސްތައް ރައްދުކުރުމަކީ ރަނގަޅުކަމެއްނޫން. ވެކްސިން ޖަހަން ބުނީމަ ބުނި މީހުން ގޯސްވީ. ކަލޭމެންކަހަލަ މޮޅެތި މީހުން މިގައުމުގަ ގިނަވުމަކީ ގައުމަށް ހުރިދެރައެއް. އަހަރެން މިހުރީ3ޑޯސް ފުރިހަމަކޮށްގެން. ކަމާބެހޭ މީހުންގެ ބަސްއަހަންވެގެން. އަމިއްލައަށް އެދުރު ނުވާންވެގެން.


China fathuruveringe enme magboolu 10 manzilge thereyga Raajje himenijje - vNews.mv\nޗައިނާ ފަތުރުވެރިންގެ އެންމެ މަގުބޫލު 10 މަންޒިލްގެ ތެރޭގައި ރާއްޖެ ހިމެނިއްޖެ\nމަރްޔަމް ލީން 11 August 2019, 16:27\nޗައިނާ ފަތުރުވެރިންގެ އެންމެ މަޤްބޫލު 10 މަންޒިލްގެ ތެރޭގައި ރާއްޖެ ހިމެނިއްޖެއެވެ.\nޗައިނާގެ ފަތުރުވެރިކަމާއި ގުޅޭ މައުލޫމާތު ގެނެސްދޭ "މަފެންގވޯ" އިން އާންމުކޮށްފައިވާ ލިސްޓުގައި ވާގޮތުން ހުސްވި ޖުލައި މަހު ޗައިނާގެ ފަތުރުވެރިންގެ މެދުގައި އެންމެ މަޤުބޫލް 10 މަންޒިލަކީ ދިވެހިރާއްޖޭގެ އިތުރުން ޖަޕާން، ސިންގަޕޯރ، ތައިލޭންޑް، ވިއެޓްނާމް، ތުރުކީ، ސައުތު ކޮރެއާ އަދި ފިލިޕީންސްގެ އިތުރުން އޮސްޓްރޭލިއާއެވެ.\nރާއްޖެއަށް ޒިޔާރަތްކުރާ ފަތުރުވެރިންގެ %16.3 އަކީ ޗައިނާ ފަތުރުވެރިންކަން ފާހަގަކޮށްލެވެއެވެ. ޓޫރިޒަމް މިނިސްޓްރީގެ ރިޕޯޓުތަކުން ދައްކާ ގޮތުގައި މި އަހަރުގެ ޖޫން މަހުގެ ނިޔަލަށް ރާއްޖެއަށް އެންމެ ގިނައިން ފަތުރުވެރިން ޒިޔާރަތް ކުރި ގައުމަކީ ޗައިނާއެވެ. އެގައުމުން ރާއްޖެއަށް 140،245 ފަތުރުވެރިން ވަނީ ޒިޔާރަތްކޮށްފައެވެ. މިއީ ހުސްވި އަހަރުގެ މި މުއްދަތުގައި ރާއްޖެއަށް ޒިޔާރަތްކުރި 127،412 ފަތުރުވެރިންނާއި އަޅާ ބަލާއިރު %10.1 އިތުރު އަދަދެކެވެ.\n2015 ވަނަ އަހަރުން ފެށިގެން ޗައިނާއިން ރާއްޖެއަށް ޒިޔާރަތްކުރާ ފަތުރުވެރިންގެ އަދަދު އަހަރުން އަހަރަށް ބަލާއިރު ވަނީ ދަށަށް ދާން ފަށާފައެވެ. އެހެންނަމަވެސް މިދިޔަ އަހަރުގެ ޑިސެމްބަރު މަހުގެ ނިޔަލަށް އެގައުމުން ރާއްޖެއަށް ދުއިސައްތަ އަށްޑިހަ ތިން ހާހަށްވުރެ ގިނަ ފަތުރުވެރިން ޒިޔާރަތް ކޮށްފައިވެއެވެ. މިއީ 2017 ވަނަ އަހަރާ އަޅާބަލާއިރު 7.6 އިންސައްތަ އިތުރު އަދަދެކެވެ.


Transport Authority Uvaalanee ޓްރާންސްޕޯޓް އޮތޯރިޓީ އުވާލަނީ – Huvadhoo News Transport Authority Uvaalanee Huvadhoo News\nޓްރާންސްޕޯޓް އޮތޯރިޓީ އުވާލަނީ\nރައްޔިތުން މަޖިލީހުގެ ގައުމީ ތަރައްގީއާއި ތަރިކައިގެ ކޮމިޓީ އާއި ލާމަރުކަޒީ ކޮމިޓީގެ ޖޮއިންޓް ކޮމިޓީގެ ބައްދަލުވުމުގެ ތެރެއިން. ފޮޓޯ: މަޖިލިސް\nޓްރާންސްޕޯޓް އޮތޯރިޓީ އުވާލުމަށް ރައްޔިތުން މަޖިލީހުގެ ގައުމީ ތަރައްގީއާއި ތަރިކައިގެ ކޮމިޓީ އާއި ލާމަރުކަޒީ ކޮމިޓީގެ ޖޮއިންޓް ކޮމިޓީން މިއަދު ފާސްކޮށްފި އެވެ.\nއެ އޮތޯރިޓީ އުވާލުމަށް ސަރުކާރުން ރައްޔިތުންގެ މަޖިލީހަށް ބިލް ހުށަހެޅީ ޓްރާންސްޕޯޓް މިނިސްޓްރީގެ ހިންގުން ހަރުދަނާ ކުރުމަށް ކަމަށް ބުނެ އެވެ. އެގޮތުން ސަރުކާރުގެ ފަރާތުން މި ބިލް ހުށަހެޅުއްވީ ވައިކަރަދޫ ދާއިރާގެ މެމްބަރު ހުސައިން ޒިޔާދެވެ.\n“މޯލްޑިވްސް ޓްރާންސްޕޯޓް އޮތޯރިޓީގެ ޤާނޫނު” އުވާލުމުގެ ބިލު ދިރާސާކުރި ޤައުމީ ތަރައްޤީއާއި ތަރިކައިގެ ކޮމިޓީއާއި ލާމަރުކަޒީ ކޮމިޓީގެ ޖޮއިންޓް ކޮމިޓީގެ މިއަދުގެ ބައްދަލުވުމަށް ހާޒިރުވި 13 މެބްބަރުންގެ ތެރެއިން 11 މެމްބަރަކު ވޯޓު ދެއްވެވީ އެއޮތޯރިޓީ އުވާލުމަށެވެ. މިކަމާއި ދެކޮޅަށް ދެ މެމްބަރަކު ވޯޓު ދެއްވެވިއެވެ. ކޮމިޓީގެ މެމްބަރުންގެ އަޣްލަބިއްޔަތުން ޓްރާންސް ޕޯޓް އޮތޯރިޓީގެ ޤާނޫނު އުވާލަން ވޯޓު ދިނުމުން ކޮމިޓީން މިހާރުވަނީ ޓްރާންސްޕޯޓް އޮތޯރިޓީގެ ޤާނޫނު އުވާލަން ފާސްކޮށް ރިޕޯޓް އެކުލަވާފައެވެ.\nޓްރާންސްޕޯޓް އޮތޯރިޓީގެ މުދަލާއި މަސައްކަތްތަކުގެ އިތުރުން މުވައްޒަަފުން ޓްރާންސްޕޯޓް މިނިސްޓްރީއަށް ބަދަލުކޮށް, އޮތޯރިޓީ އުވާލަން ހިމަނައި، “މޯލްޑިވްސް ޓްރާންސްޕޯޓް އޮތޯރިޓީގެ ޤާނޫނު” އުވާލުމަށް މިދިޔަ އޭޕްރީލް މަހުގެ ތެރޭގައި ސަރުކާރުން މަޖިލީހަށް ހުށަހެޅީ އެތަނުގެ ޚިދުމަތްތައް ލަސްވެ ރައްޔިތުންގެ ޝަކުވާ ބޮޑުވެފައިވަނިކޮށެވެ.\nމީގެ ކުރިން ޓްރާންސްޕޯޓް މިނިސްޓްރީން ވަނީ ޓްރާންސްޕޯޓް އޮތޯރިޓީ އާއި މިނިސްޓްރީން ކުރަމުންދާ މަސައްކަތްތަކުގައި ފުށުއެރުންތަކެއް ހުރުމުގެ ސަބަބުން އެ އޮތޯރިޓީ އުވާލުމަށް ބޭނުންވާކަން ފާހަގަކޮށްފަ އެވެ. އަދި އެ އޮތޯރިޓީގެ ބޯޑުން ޓްރާންސްޕޯޓު މިނިސްޓަރު ބޭނުންފުޅުވާ ގޮތަށް ކަންކަން ނުކުރެވޭ ކަމަށް ވެސް ފާހަގަކޮށްފައިވެއެވެ.\nކުރީގެ ރައީސް އަބްދުﷲ ޔާމީން އަބްދުލްޤައްޔޫމްގެ ވެރިކަމުގައި 2014 ވަނަ އަހަރުގެ އޮގަސްޓް މަހުގެތެރޭގައި ޓްރާސްޕޯޓް މިނިސްޓްރީ އުވާލައްވައި، އެމިނިސްޓްރީގެ ދަށުން ހިނގަމުންދިޔަ ބައެއް ތަންތަނާއި، އެމިނިސްޓްރީން ކުރަމުންދިޔަ މަސައްކަތްތައް، ސަރުކާރުގެ އެހެން ބައެއް އިދާރާތަކަށް ބަދަލުކުރެއްވިއެވެ.\nރައްޔިތުންގެ މަޖިލިސް މިނިސްޓްރީ އޮފް ޓްރާންސްޕޯޓް


Waitarunnah Ikhthraamkurun: Dhivehin Dhaskuran Vefai Oiy Reethi Sifaeh. - Vaguthu\nވެއިޓަރުންނަށް އިޙްތިރާމް ކުރުން: ދިވެހިން ދަސްކުރަން ވެފައިއޮތް ރީތި ސިފައެއް\nއެދުވަހު ހަވީރު ރައްޓެއްސަކާއެކު ކޮފީއަކަށް އަރާލީ ގާތްގަނޑަކަށް ފަހެއް ޖެހި ހާއިރުއެވެ. ރަޙްމަތްތެރިޔާއެކު ވާހަކަ ދެކެވުނީ ވަރަށް ސަޅި މައުޟޫއަކަށެވެ.\n"އަޅެ ވިސްނާލިންތަ ކިހާ ބުރަކޮށް އުޅޭ ބައެއްކަން މިއީ؟ ދެފައި އެއްތާކު ޖަހާނުލާ ދެކޮޅަށް ހިނގާލަ ހިނގާލާ އެތިބެނީ އަބަދު. އެކަމަކު އެމީހުނަށް ކުރަންޖެހޭ އިޙްތިރާމް އަހަރެމެންނަށް ކުރެވޭތަ؟"\nރަޙްމަތްތެރިޔާގެ މިބަސްކޮޅު އަމާޒު ކުރީ އެތަނުގައި އަހަރެމެންގެ ޚިދުމަތުގައި ތިބި ވެއިޓަރުންނަށެވެ. ރަނގަޅު ވާހަކައެކެވެ. ކުރިއަކުން މިކަމަކަށް އަހަރެން މާކަ ބޮޑު ސަމާލުކަމެއް ނުދެމެވެ. އެހެންނަމަވެސް މިހެން ބުނުމާއެކު، އަހަރެން ބޭނުންވީ މިކަމުގެ ބުރަދަނެއް ބަލާލުމަށެވެ. ކަޅި ހުއްޓާނުލާ ވެއިޓަރުންގެ މަސައްކަތް ކުރާތަން ބަލަން ހުރީމެވެ. އެބުނާހެން އެމީހުން އެއްތާކު ފައިޖއްސާލާނެ ވަގުތުކޮޅެއް ނުލިބެއެވެ. ދެން ބަލަން ބޭނުންވީ އެމީހުނަށް މީހުން އިޙްތިރާމް ކުރޭތޯއެވެ. އެމީހުން އެކުރާ މަސައްކަތުގެ އަގު ދިވެހިން ވަޒަން ކުރޭތޯއެވެ.\nމިމީހުންގެ މަސައްކަތް "އޮބްޒާވް" ކުރަން ހުއްޓާ ކަޕްލްއެއް ރެސްޓޯރެންޓްއަށް އާދެއެވެ. އޮޅުލަމުން ދެމީހުން އައިގޮތް ކިތަންމެހާވެސް ލޯތްބެވެ. އައިސް އިށީނީ އަރެމެންނާ ޖެހިގެން އިން މޭޒުގައެވެ. ވެއިޓަރ އައިސް މެނޫ ދިއްކޮށްލަމުން، އޯޑަރ ކުރާނީ ކޯއްޗެއްތޯ ސުވާލު ކުރިއެވެ. މެނޫއަށް ބަލާލަ ބަލާލައި ދެމީހުން ގާތްގަޑަކަށް ފަސް މިނެޓް އިނުމުން ވެއިޓަރ މީހާ އެހެން މީހުނަށް ޚިދުމަތްދޭން ދިޔައެވެ. ހަމަ ނައްޓާލިތަނުން، ތުމުން ފުމެލާ ވެއިޓަރ ގެނައެވެ.\n"އައި ނަގާނީ ޗޮކޮލޮޓް މިލްކް ޝޭކެއް" ވަރަށް ތުއިރާގެއްގައި އެއަންހެން ކުއްޖާ ބުންޏެވެ. ފިރިހެންމީހާ އެ ދަނޑިވަޅުގައިވެސް ފެށީ "ފްލާރޓް" ކުރާށެވެ. ދެމީހުން ސަކަރާތްގަތް އިރު، ވެއިޓަރ ހުރީ އެހެން ކަސްޓަމަރުންނަށް ޚިދުމަތްދޭން ނުދެވިފައެވެ. އޯޑަރ ދެވޭކަމަށްވީ ގާތްގަޑަކަށް 10 މިނެޓުވީ ފަހުންނެވެ. އެހުރިހާ އިރެއްވަންދެން ވެއިޓަރު މީހާ ހުރީ އަނގައިން އެއްޗެކޭ ނުބުނެއެވެ.\nވެއިޓަރ މީހާ އަގައިން ނުބުނެ ހުންނަނީކީ އެމީހުންގެ ނިކަމެތި ކަމަކުނެއްނޫނެވެ. ނޫނީ ތިމާއަށް ގަޑިހުސްކޮށް އެހުންނަނީ، އެއީ ކޮންމެހެން އެމީހުން ކުރަންޖެހޭ ކަމަކަށްވާތީއެއް ނޫނެވެ. އެމީހުންނަކީ އަހަރުމެންގެ ޙިދުމަތުގައި ޝަކުވާއެއްނެތި ތިބޭ ބައެއްކަން އަހަރުމެންވެސް ދަންނަންވާނެއެވެ. އެމީހުންނަކީ ކޮންމެ ޤައުމެއްގެ ކޮންމެ ފެންވަރެއްގެ ބަޔަކަށް ވިޔަސް އެކުރަނީ ތަޢުރީފު ހައްގު މަސައްކަތެކެވެ. ތިބާ އެމީހުނަށް އިޙްތިރާމް ކުރުން ޙައްޤު މަސައްކަތެކެވެ. މިހެންކަމުން، ދެވަނަ ފަހަރަށް ވެއިޓަރ މީހާއަށް އެއްޗެހިގޮވާ ހަޅޭލެވުމުގެ ކުރިން، އެމީހުންނަކީ ބުރަ މަސައްކަތްތަކެއް ކުރާ ބައެއްކަން ވިސްނާލަން ޖެހެއެވެ.\nސެގަޓްގެ ކަންބޮޑުވުން: ގައުމީ ޓީމު ސުމަކަށްވުރެވެސް ދަށުން ފަށަން ޖެހިފައި!\nއާއްމު ތަންތާންގައި ބަދު އަޚްލާޤީ ޢަމަލު ހިންގުން: އެންމެންނަށް އެނގޭ ބޮޑު ސިއްރު\nތިމާގެ އިޙްލާސްތެރިކަން ވިއްކާނުލާށެވެ.\nފެބުރުއަރީ 22, 2018 00:09\nވެއިޓަރުންނަށް އިޙްތިރާމްކުރުމަށް އަޅުގަޑު 100 % ތާއީދު. އެމީހުންނަށް ނިކަމެތިކޮށްހިތުމަކީ އަހަރުމެން ދިވެހިންގެ މި ރީތިއަޚްލާގު ހުތުރުވެގެންދާ ކަމެއް. އިސްލާމީ ރީތިއުސޫލު ނެތިދާކަމެއް.\nފެބުރުއަރީ 22, 2018 09:49\nއެމީހުން ނުކުރި އިހުތިރާމްކިހިނެއް ކުރާނީ..........އެއްޗެއް ގެންނަން ބުންޏަސް ރުޅިއަށްނާނީ. ދިވެހިން ޓިޕްސްވެސްދޭ ރެސްޓޯރެންޓް ތަކުގައި އުޅޭ ވޭޓަރުން ރަގަޅު ކަޑަ ތަކުގައި (ހޮޓާ )އުޅޭ ވޭޓަރުން ކުރުދޮށިން ދޭނެ ހޫނުކޮށް ނަގުޅެއްލާފަ.\nމާޗް 3, 2018 04:01\nނޮޓް އޮންލީ ދިވެހިން ހާއްސަ ކޮއް އޭސިއާ ގެ މީހުން .. އިންޑިއާ އެން ދިވެހިން ބޮޑައް .. ރިސޯޓެއްގެ ވެއިޓަރެއްގެ ގޮތުން ބުނެލީ\nފެބުރުއަރީ 23, 2019 06:43\nތެދަށް ބުނަންޏާ މި ދުނިޔޭގައި ތިބި އެންމެ ހަޑިކޮށް ވެއިޓަރުންނާ ވާހަކަ ދައްކާ މީހުންގެ ތެރޭ ދިވެހިން އުޅޭނެ. މަ ވެއިޓަރަކަށް އުޅުނު ދުވަސްވަރު، ހަޑި ހުތުރުކޮށް ވާހަކަ ދެއްކި ދިވެހި ބަޔަކަށް ރަނގަޅު ލަނޑެއް ދިނިން.އެ އެންމެންގެ ޑުރިންކަށް ހުރިހާ ވެއިޓަރުންވެގެން ކުޅުތަޅާ ރަނގަޅަށް މިކުސްކޮށްފަ ދިނީ. ކާ އެއްޗެހީގެ ސޯސް ވެސް ހަދާފަ ދިނީ ފާހާނާ ތަށިގަނޑުން ފެން އަޅާފަ. އަހަރެމެން ވަރަށް އުފަލުން އެމީހުން އެ ކާތަން ބަލާފަ. އަބަދުވެސް ހަނދާން ބަހައްޓަންވާނެ، ވެއިޓަރުންނާ ރީއްޗަށް މުއާމަލާތް ކުރަން. އެއީ އެމީހުން ގެންނަ އެއްޗިއްސަށް ކޮންމެ ފަދަ ހަޑިއެއް ވެސް ހާވައިގެން ގެނެސްފާނެ


ސަޤާފަތް މަތަކުރެވޭނީ ސަޤާފަތުންނެވެ. | ފަންނު | އަދަބާއިޘަޤާފަތް\nBack ކަވާސާ އަދަބާއިޘަޤާފަތް އަދަބާއިޘަޤާފަތުގެ ބައިތައް ފަންނު ސަޤާފަތް މަތަކުރެވޭނީ ސަޤާފަތުންނެވެ.\nވީމާ ފިލްމުގައި ފެންނަ ކަންތަކާއިމެދު ޚިޔާލުކޮށް ފިކުރުކުރެވެއެވެ. އަދި އެ މުހިއްމު އަދި މޮޅު ފަންނާއި މެދު ހިތުގައި ތަޢުރީފު އުފެދެއެވެ.\nއެންމެ ބަލާހިތްވަނީ ހޮލީވުޑުގައި އުފައްދާފައި ހުންނަ ފިލްމުތަކެވެ. ހޮލީވުޑްގެ ފިލްމުތަކަކީ އެއާއި މެދު އަޅުގަނޑުމެން ފެންވަރުގެ މީހަކަށް އިތުރު އެއްޗެއް ބުނެވޭވަރަށްވުރެ މާ ފުރިހަމަ މޮޅު އެއްޗެއްސެވެ. މޮޅު ލިޔުންތެރިއަކަށް ގަލަމަކުން ސިފަކުރެވޭނެ އެންމެ އުނދަގޫ ސިފަކުރުން ވެސް ، ހޮލީވުޑުގެ ޑައިރެކްޓަރަކަށް އެ ކެމެރާއަށް ނެގުމަކީ މުސްތަޙީލު ކަމެއްކަމުގައި މިހާރަކު ނުވެއެވެ.\nހިންދީ ފިލްމުވެސް ކޮންމެސް ވަރަކަށް ބެލެއެވެ. ރީތި އަސަރުގަދަ ފިލްމުތައް ހުންނަކަމަށް އިޢުތިރާފުވާން ޖެހެއެވެ.\nބޮލީވުޑާއި ހޮލީވުޑަކީ ފިލްމީ ދުނިޔޭގެ މަޝްރިޤާއި މަޣްރިބު ކަމުގައި ވެފައި، އަޅުގަނޑުމެންނަކީ އެ ދެމެދުގައި އުޅޭ ބަޔަކަށް ވީއިރު، މި ދެ ތަނުން އުފައްދާ ފިލްމު ތަކުގައި ފެންނަ އެއްޗެއްސާމެދު އެއްޗެއް ބުނެލުމަކީ، ގޯހެއް ކަމުގައި އަޅުގަނޑު ނުދެކެމެވެ.\nހޮލީވުޑްގެ ފިލްމު ތަކުގައި، އެމެރިކާ ރަމްޒުކޮށްދޭ ވަރަށް ގިނަ ކަންތައްތަކެއް ފެނިގެންދެއެވެ. އެމެރިކާގެ މިނިވަންކަމާއި ސިޔާދަތު ރަމްޒުކޮށްދޭ އެންމެ މުހިއްމު ރަމްޒުކަމުގައިވާ އެމެރިކާގެ ދިދަ ފިލްމުގެ ކޮންމެސް ދޭތެރެއަކުން ނުފެންނަ ފިލްމެއް ބެލިފައިވާ ހަނދާނެއް އަޅުގަނޑު ނުވެއެވެ. އެއީ އެމީހުން ގަސްދުގައި ކުރާކަމެއް ކަމެއް ނޫނީ އޮޅިގެން ކެމެރާއަށް އަރާފައި ހުންނަނީ ނޫންކަމެއް އެއްގޮތަކަށްވެސް ނޭނގެއެވެ. ކޮންމެއަކަސް އޭގެ އަސަރު، ފިލްމު ބަލާމީހުންނަށް ނުސީދާގޮތުން ނަމަވެސް ކޮންމެސްވަރަކަށް ކުރާނެކަމީ ޝައްކެތް އޮތް ކަމެއް ނޫނެވެ.\nދެވަނަ އަށް ފާހަގަވާ ކަމަކީ، ހޮލީވުޑުގެ ފިލްމުތަކުގައި، އެމެރިކާ މީހުން ފަޚުރުވެރިވާ ކޮންމެސް ބިނާއެއް ނޫނީ އެނޫންވެސް އެކަހަލަ ކޮންމެސް އެއްޗެއް ފެންނަކަމެވެ. އެ އެއްޗަކީ މިނިވަންކަން ރަމްޒުކޮށްދޭ ލިބަޓީ ބުދު ކަމުގައި ވިޔަސް ނޫނީ އެލުވާފައި އޮންނަ ފާލަމެއްކަމުގައިވިޔަސް އެއިން އެއްޗަކުން އެމެރިކާ މީހުންގެ ޙަޟާރަތުގެ ވަރުގަދަކަން ދޭހަވާ ކޮންމެސް އެކައްޗެއް ނުފެންނަ ފިލްމެއް ނުބެލެއެވެ.\nދެން ފާހަގަވާ އަނެއް ކަމަކީ، އެމެރިކާ މީހުންގެ އެންމެ މުހިއްމު އެއް މުނާސަބަތު ކަމުގައިވާ، ކްރިސްމަސް ޢީދެވެ. ވަރަށް ގިނަ ފިލްމު ތަކުގައި އެދުވަހުގެ މަތިވެރި ރޫޙު އާލާކޮށް ދިރުވާނެ ފިލާވަޅުތައް ގެނެސް ދެއެވެ. ބަލާ މީހުންނަށް އެ ފަދަ ދަރުސް ތައް ލިބެމުން ދާއިރު، މިއީ މީހަކު ދެމުން ގެންދާ ފޫހި ދީނީ ތަޤްރީރެއްކަމުގެ އިޙްސާސް ވާކަށް ނުޖެހެއެވެ. ކްރިސްމަސް ގެ ރޫޙަކީ ލޯތްބާއި، މާފުކުރުމާއި، ޢާއިލީ ގުޅުމާއި، ރަޙުމަތްތެރިކަން، ކަން މީހުންނަށް ވިސްނައިދެއެވެ. އެ ނޫނަސް އެމީހުންގެ ކާވެނީގެ މުނާސަބާތައް އޭގެ އެންމެ ސަޤާފީ ގޮތަށް ގެނެސްދެއެވެ. ފައްޅީގައި ތިއްބަވާ ފާދިރީން މުޖުތަމަޢުގައި ކުޅުއްވާ މުހިއްމު ދައުރު ފެނެއެވެ. އެ ބޭކަލުންގެ ޙިކުމަތްތެރިކަމާއި، އޯގާތެރިކަމެވެ.\nއެމެރިކާގެ މުޖުތަމަޢަކީ ވަރަށް ގިނަ ތަފާތު ވައްތަރުގެ މީހުން އުޅޭ މުޖުތަމަޢެކެވެ. ކަޅުމީހުންނާއި ދޮންމީހުންނެވެ. ތަފާތު ދީންތަކަށް ތަބާވާ ތަފާތު ފިކުރުތަކަށް ތަބާވާ ތަފާތު އެތައް ބައެއް އުޅޭ ވަރަށް މިނިވަން މުޖުތަމަޢެކެވެ. އެ ތަފާތު ތަކާއި އެއްވަރަށް މައްސަލަތައްވެސް އެ މުޖުތަމަޢުގައި ގިނައެވެ. ކޮންމެސް ބަޔަކު އެ ބައެއްގެ ޙައްޤުތައް ހޯދުމަށް ހަނގުރާމަ ނުކުރާ ޒަމާނެއް ނާދެއެވެ. މިގޮތުން ކަޅުމީހުންގެ ޙައްޤުތައް މިހާރުވަނީ ޤާނޫނީގޮތުން އެމީހުން ހޯދާފައެވެ. މީގެ އަސަރު ފިލްމުތަކަށް ކޮށްފައި ވަނީ ކިހާ ވަރަކަށް ބާއެވެ؟\nގާތްގަނޑަކަށް ހެން، ހަމަ ކޮންމެ ފިލްމެއްގައިވެސް ކަޅުމީހެއްގެ ރަނގަޅު ޝަޚުޞިއްޔަތެއް ފެނިގެން ދާނެއެވެ. އެއީ ހަނގުރާމައެއްގެ މަންޒަރެއް ކަމުގައި ވާނަމަ އެ ހަނގުރާމައެއްގައި އެންމެ މުހިއްމު ދެ ބަޠަލުންގެ ތެރެއިން އެކަކު އެއީ ކަޅުމީހެއްކަމުގައި ވެގެންދެއެވެ. އަނެއް ފިލްމެއްގައި ކޯޓުގެ މެޖިސްޓްރޭޓަރަކަށް އިންނަވާނީ ކަޅު އަންހެން ބޭކަނބަލެކެވެ. މިފަދަ މަންޒަރެއް އޮވެއްޖެ ނަމަ އެ އޮތީ އެއް ދޮނުގައި ދެބުޅި ޖަހާލެވިފައެވެ. އެއީ ކަޅު މީހަކަށް މުހިއްމު ދައުރެއް ލިބުމުގެ އިތުރުން އެމެރިކާގައި އަންހެނުންނަށް ޤާނޫނީގޮތުންނާއި އިޖުތިމާޢީ ގޮތުން ލިބިފައިވާ ބާރުވެސް ދައްކާލެވުނީއެވެ.\nމިހާރު އެންމެ އަޑުގަދަކުރާ އަނެއް ބަޔަކީ އެއްޖިންސަށް ހިތް ލެނބޭ ބަގައެވެ. މިކަމުގެ އަސަރުވެސް ހޮލީވުޑުގެ ފިލްމުތަކުން ފެންނަން ފަށައިފިއެވެ. މުޖުތަމަޢުގެ ''އަނިޔާއާއި ބޭއިންސާފު'' ލިބިފައިވާ ނިކަމެތި، އެހެންނަމަވެސް ހިތްވަރުގަދަ، ހިތްރަނގަޅު ލޮބުވެތި އިންސާނަކު ފިލްމުގެ ކޮންމެސް އެއް ޝަޚުސިއްޔަތު ކަމުގައި އޮންނަނީ ވެފައެވެ. އޭނާ އަށް މިފަދަ އަނިޔާއާއި ބޭއިންސާފު ލިބިފައި ވަނީ ''ހަމައެކަނި'' ފާޅުގައި އޭނާ އަކީ އަމިއްލަ ޖިންސުގެ މީހުންނަށް ލޯބި ކުރާ މީހެކޭ ބުނާތީ ކަމަށް ފިލްމުގައި ދައްކައެވެ.\nނުވަތަ ޙަޔާތުގެ ބައިވެރިޔާއާއި އެކު ވަރަށް އުފަލުގައި އެއްވެސް މައްސަލައެއްނެތި އެހެން މީހަކަށް ގޯނާކުރުމަކާ ނުލައި ދިރިއުޅޭ ''މުޙްތަރަމް'' އެމެރިކާ ރައްޔިތެއްގެ ޝަޚްސިއްޔަތު ފެނިގެން ދެއެވެ. އޭނާގެ ބައިވެރިޔާއަކީ ހަމަ އޭނާއާއި އެއްޖިންސުގެ މީހެއްކަމުގައި ވުމަކުން މުޖުތަމަޢަށް އޭނާ ކޮށްދޭ ޚިދުމަތަކަށް އެއްވެސް އުނިކަމެއް ނާންނަކަން ސާބިތުކޮށްދެއެވެ. އަދި އޭގެ ސަބަބުން މުޖުތަމަޢު ވާނެ ފަސާދައެއް އޮންނާނެހޭ ފިލްމުގެ ޙާލުގެ ދޫ ސުވާލުކުރެއެވެ. ޝައްކެތް ނެތްގޮތުގައި މިފަދަ ފިލްމުތަކުގެ ސަބަބުން މުޖުތަމަޢު އެފަދަ މީހުންނާއި މެދު ދެކޭ ގޮތް މަޑުމަޑުން ނަމަވެސް ދާނީ ބަދަލުވަމުންނެވެ.\nބޮޑު ހަނގުރާމައިގެ ތެރެއަށް އެމެރިކާ ބޯކޮއްޕާލިފަހުން، އަބަދުވެސް އެމީހުންގެ ދުޝްމަނުންގެ ބަޔަކު ދުނިޔޭގެ ކޮންމެސް އެއް ބިތެއްގައި އުޅެއެވެ. އެއީ ހިޓްލަރ ގެ ނާޒީ ގުރޫޕް ކަމުގައި ވިޔަސް ކޮމިޔުނިޒަމްގެ ރަތް ހިޔަނި ކަމުގައި ވިޔަސް ވެހެވެ. ވީ އިރު ހޮލީވުޑްގެ ފިލްމުތަކުގައި މިފަދަ ނުބައި ބާރުތަކުގެ ނުބައިކަން ފެނިގެން ދިޔުމަކީ އަޖައިބުވާން ޖެހޭ ކަމެއް ނޫނެވެ. ނާޒީންގެ ރަޙުމް ކުޑަކަމާ، ކޮމިޔުނިސްޓުން ގެ ނުބައިކަން އިނގިރޭސި ފިލްމު ބައްލަވާ ބޭފުޅުންނަށް އަންދާޒާކޮށްލެވޭނެއެވެ. އަދި އެމެރިކާ ސިފައިންގެ ހިތްވަރުގަދަކަމާއި ނިކަމެތީންނަށް އެމީހުންގެ ހިތުގައި އޮންނަ އޯގާތެރިކަމާއި ހަމްދަރުދީވެސް މި ފިލްމުތަކުން ފެނިގެން ދެއެވެ.\nމީގެ އިތުރުން އެމެރިކާ، ޒާތީ ގޮތުން ޖައްސާލައިގެން އުޅޭ ޖަމާޢަތް ތަކަށް ފުރައްސާރަކޮށްފައި ހުންނަލެއްވެސް މަދެއް ނޫނެވެ. މިކަމުގެ ޝަކުވާ އެންމެ ގިނައިން ކުރާ ބަޔަކީ ޢަރަބީންނެވެ. އިނގިރޭސި ބައެއް ފިލްމު ތަކުގައި ޢަރަބީންނަކީ އުފެދުމުގައި ވެސް މޮޔަ، ރުންކުރު، ވަޙުޝީ ބައެއް ކަމުގައި ދައްކައެވެ. ހަމަ އެހެންމެ ކްރިސްޓިޔަނުންގެ މަޒުހަބެއް ކަމުގައިވާ ކެތޮލިކުންނާއި މެދު ޕްރޮޓެސްޓެންޓު މަޒުހަބުގެ މީހުންގެ ހިތުގައި އޮންނަ ޙަސަދަ ފިލުވާލާފައި ހުންނަލެއްވެސް މަދެއް ނޫނެވެ.\nތާރީޚީ ގޮތުން އެމެރިކާ ކޮށްފައި ހުރި އަނިޔާވެރި ވަޙުޝީ ޢަމަލުތަކުގެ ކައްފާރާ ދައްކާ ފަރާތަކީ ހޮލީވުޑު ބާވައޭވެސް ހިތަށް އަރާ ފަހަރު އާދެއެވެ. ރެޑްއިންޑިޔާނުން ނަށް އެމެރިކާގެ ތާރީޚުގައި ދިމާވި ހިތްދަތި ޙާދިސާތަކަކީ ވަންހަނާވެފައި އޮތް ކަމެއް ނޫނެވެ. އެހެން ވީމާވެސް ތޯއްޗެކެވެ. ހޮލީވުޑުގެ ފިލްމެއްގައި ރެޑުއިންޑިޔަނުންގެ މީހަކު ފެނިއްޖެ ނަމަ، އެމީހާ އަކީ ވަރަށް ވެސް ސުލްހަވެރި، ޙިކުމަތްތެރި، މީހެއް ކަމުގައި ނޫނީ ވެފައެއް ނެތެވެ. ރެޑްއިންޑިޔަނުންގެ ތެރޭގައި ނުބައި އެކަކުވެސް ނޫޅޭކަހަލައެވެ.\nމިހެން ގޮސް ދައްކާނެ ކިތައްމެ ވާހަކައެއްވެސް އެބަހުއްޓެވެ. ލިޔެވޭނީވެސް ޖާގަ އޮތްވަރަކުން ދޮގެއްތޯއެވެ.\nހިންދީ ފިލްމު ބަލަން އާދަވެފައި ހުރި އަންހެނަކު، ބަދިގޭގައި އަވަދި ނެތި މަސަކަތްކުރަމުން ދާ ވަގުތެއްގައި، އޭނާއަށް ބޭއިޚްތިޔާރުގައި ކިޔާލެވޭ ލަވައެއްކަމުގައި '' ސާރީ ޖަހާނސެ އައްޗާ.. ހިންދޫސްތާން ހަމާރާ...'' ވުމަކީ އެއީ އޭނާގެ ކުށެއް ނޫނެވެ. އަދި އެއީ އެ ފިލްމުތައް އުފައްދާ ބައެއްގެ ކުށެއްވެސް ނުމެ ނޫންމެއެވެ. އެއީ އޭގެ ޒާތުގައި އެއްވެސް ކުށެއް ނޫނެވެ. ހަމަ އެފަދައި '' އޯމް ޖެއި ޖަގް ދީޝް ހަރީ '' މިޢިބާރާތްކޮޅު ފެނިއްޖެނަމަ ކޮންމެ ދިވެއްސެއްގެ ވެސް ވިޖުދާނުގައި ވަގުތުން އޭގެ ރާގު ގަނޑާއި، ފައްޅީން އިވޭ ރަނގަބީލުތަކުގެ އަޑު ހިނގައިގަނެގެން ދާނެ ކަމީ ކަލާއަށްވެސް އަދި އަޅުގަނޑަށް ވެސް އޮޅިފައި އޮންނާނެ ކަމެއް ނޫނެވެ.\nހަމަ އެފަދައިން އިންޑިޔާގެ ދިދަ އާއި ހިންދީންނާއި މުސްލިމުންގެ މެދުގައި އޮންނަން ޖެހޭ ޤައުމީ އުޚުއްވަތްތެރިކަން ފިލްމުތަކުގައި ދައްކަނީ އެއީ އެތަނުގެ ޤައުމީ މުހިއްމު ޤަޟިއްޔާއެއް ކަމުގައި އެކަންތައް ވާތީއެވެ. ހިންދީންގެ މުހިއްމު ޢީދުތައް ކަމުގައިވާ ދިވާލީއާއި ހޯލީއާ ދެންވެސް އޮންނަހާ ޢީދެއް، އޭގެ އެންމެ ރީތި އުފާވެރިގޮތުގައި ދައްކާ އިރު އަޅުގަނޑުމެންގެ ލޮލުންވެސް އުފަލުގެ ކަރުނަ އަންނަވަރުވެއެވެ. އިންޑިޔާ މީހުންގެ ކާވެނިތަކުގައި އޮންނަ ކުލަގަދަ ސަޤާފީ ކަންތައްގަނޑުވެސް ދައްކާ އިރު ދުނިޔޭގެ އެހެން ތާކު މިފަދަ އުފާވެރި މުނާސަބަތެއް މިހާ ފުރިހަމައަށް ނޯންނާނޭ ހިތައް އަރައެވެ. ވީ އިރު ސިނަމާއަކީ ކިހާ މުހިއްމު ހަތިޔާރެއް ތޯއެވެ. އެ ހަތިޔާރުގެ ބޭނުން ހެޔޮގޮތުގައި ހިފުމަކީ ދީނީގޮތުންވެސް އަދި ޤައުމީ ގޮތުން ވެސް ވާޖިބެއް ކަމުގައި ނޫނީ ނުވާނެއެވެ.\nދިވެހި ފިލްމުތަކުން ފެންނަނީ ކޯޗެއްތޯ؟\nދިވެހި ފިލްމުތަކުގައި އަޅުގަނޑުމެން ފަޚުރުވެރިވާނެ ޤައުމީ އެއްވެސް ރަމްޒެއް ފެނިގެންނެއް ނުދެއެވެ. ދިވެހިން ފާހަގަ ކުރާ މުނާސަބަތުތަކެއް ވެސް ނުފެނެއެވެ. ދީނީ ވިޔަސް ޤައުމީ ވިޔަސް ވެހެވެ. ދިވެހިންގެ ޙަޔާތުގައި އަންނާނެ މުނާސަބަތެއް ނޯންނަނީ ކަންނޭނގެއެވެ. ދިވެހިންގެ ދީނަކީ ޢީދެއް ނޯންނަ ދީނަކީ ވެސް ތޯއްޗެކެވެ. ނުވަތަ ދިވެހިންނަށް ޢީދުގެ ރޫޙާ އެއްގޮތްވާގޮތުގެ މަތީން ޢީދު ފާހަގަކުރަން ނޭނގެނީއެވެ. އެހެން ކަމަށް ވާނަމަ ދިވެހިންނަށް ޢީދުގެ ރޫޙު، ޢިބުރަތާއި ދަރުސުން ފުރިގެންވީ ފިލްމީ ދޮލަނގެއްގައި ނިކަން ގަޔާވާ ސިފައަކަށް ހުށައަޅާލަދެއްވާށެވެ.\nސުވާލަކީ ދިވެހިންނަކީ ހަމަ އެކަނި، އެއްވެސް ފޭރާމެއް ނެތް ''ހުސްލޯބި'' ވާ ބަޔަކީ ބާވައެވެ؟ ދިވެހި ފިލްމު ތަކުގައި ގިނައިން، ވިޔަފާރި އުސޫލުން މީހުންގެ ޖަޒުބާތުތަކާ ކުޅެފައި ހުންނަނީ ފިލްމު ނުހިނގާފާނެތީ ބާވައެވެ؟ އެހެން ކަމަށް ވާނަމަ އެ ބުނެވެނީ ފިލްމު ބަލާ ދިވެހިންނަކީ ރީތި ހުތުރު ނުދަންނަ ބަޔެކޭއެވެ. ނުވަތަ ރަހަތަފާތު ނޭނގޭ ބަޔެކޭއެވެ. އެހެން ނޫނީ ދިވެހީންގެ ހިތުގައި ތަހުޒީބުގެ ކަންފުޅެއް ނުހުންނަނީޔޭ އެވެ. ޙަޤީޤަތަކީ އެއީ ކަމުގައި ވާނަމަ، މުޖުތަމަޢު ތަހުޒީބު ކުރުމުގެ އެންމެ މުހިއްމު ދައުރު އަދާކުރަންޖެހޭ އެއްބައި ކަމުގައިވާ ''ސިނަމާ'' ދިވެހި ނައުގެ ހުންގާނުގައި ހިފުމުގެ ބަދަލުގައި، އެ ނައު އޮޔަށް ދޫކޮށްލަން ވީތޯއެވެ. ތަހުޒީބުގެ އައްސޭރިއަށް މިސްރާބު ޖެހުމުގެ ބަދަލުގައި، ނާތަހުޒީބުގެ ވައިރޯޅި ދާމަގުން، ''މިނޫން މަގަކުން ނުދުވާނޭ'' ކިޔާފައި ދާންވީ ތޯއެވެ.\nތަހުޒީބުގެ ވާހަކަ ދައްކަމުން ދާއިރު ހިތައް އައި ކަމެއް ދަންނަވާލާނަމެވެ. ދިވެހި ފިލްމީ ޑައިރެކްޓަރަކާ ކޮންމެސް މަޖައްލާއަކުން ކޮށްފައި އޮތް ސުވާލަކަށް އޭނާ ދެއްވާފައި އޮތް ''ބުއްދިވެރި'' ޖަވާބު ކިޔާލުމުގެ ފުރުސަތު އަޅުގަނޑަށް ލިބުނެވެ. އެ ކިޔާފައި ވަރަށް ހައިރާންވެސް ވިއެވެ. އޭނާ އުފައްދަވާ ފިލްމުތަކުގައި ޖިންސީ މަންޒަރުތައް މާގިނަކަމަށް ފާހަގަ ކުރެވޭތީ ކޮންމެސް ބޭފުޅަކު އެކަމާ ބެހޭގޮތުން ސުވާލުކުރައްވާފައި ވެއެވެ. ޖަވާބުގައި އޭނާ ބުނުއްވަނީ އޭނާގެ ފިލްމުތަކުގައި ދައްކުވާފައި އޮންނާނީ މުޖުތަމަޢުގައި ހިނގާ ކަންތައްތައް ''ޙަޤީޤަތާ'' އެއްގޮތަށް ކަމުގައެވެ. އަދި ޖިންސަކީ ސިއްޙަތު ސަލާމަތުން ހުރި ކޮންމެ ބޮޑުމީހަކުވެސް ކުރާނެ ކަމެއް ކަމުގައެވެ!\nސިއްޙަތު ސަލާމަތުން ތިބޭ މީހުން ކުރާހާ ކަމެއް ތަފްސީލާ އެކު އާންމުންގެތެރޭގައި އެއްވެސް ވަންހަނާކަމެއް ނެތި ދައްކަން ޖެހޭބާވައެވެ؟\nސިއްޙަތު ރަނގަޅު ކޮންމެ މީހަކުވެސް މަދުވެގެން ދުވާލަކު އެއްފަހަރު ފާޚާނާ އަށް ވެސް ދާން ޖެހެއެވެ. އެހެނޭ ކިޔާފައި، ފާޚާނާ ތެރޭ މީހާ ކުރާހާ ކަމެއް ހުރިހާ ތަފްސީލަކާއެކު ފިލްމުގައި ދައްކަން ވެއްޖެ ނަމަ، ފިތުރަތު ސަލާމަތުން ހުރި މީހަކު އެ ބަލާނެ ތޯއެވެ؟\nއަނެއް ބޭފުޅަކު އޮތީ '' ޗައިނާގެ ބޮޑުފާރުގެ ދެފަރާތުގައި ބައިތިއްބައިގެން ރޮމޭންޓިކު ފިލްމެއް ނޫފެއްދޭނެ '' ކަމަށް އަމިއްލައަށް އިޢުތިރާފުވެލައްވާފައެވެ.\nދިވެހިވަންތަ ފިލްމަކަށް ވަނީ ޖަމްޝީދާ ރޮދިޖެހި ލިބާހެއް ލައްވައި، ފޭލި އަންދަވައިގެން ނެއްޓުވީމާ ކަމަށް ބައެއް ބޭފުޅުންނަށް އޮންނަނީ ހީފުޅުކުރެއްވިފައެވެ. އަދި އިންޑިޔާގެ ބިޔަ ޘަޤާފީ ރާޅުތަކުން ދިވެހިން ސަލާމަތް ކުރެވެން އޮތީ ސެޓެލައިޓު ޗެނަލްތަކާއި ހިންދީ ފިލްމު ތައް ރާއްޖެ ވަނުން މަނާކުރެވުމުން ކަމުގައިވެސް ދެކިލައްވާ ބޭފުޅުން މަދެއް ނޫނެވެ.\nއެކަމަކު މަނާ ކުރާނީ ކިހިނެތް ތޯއެވެ؟ އެއީ މި ޒަމާނުގައި ވަރަށް އުނދަގޫވާނޭ ކަމެކެވެ. އަޅުގަނޑުމެންވެސް ހަނގުރާމައެއް ކުރާނަމަ ހަތިޔާރުގައި ހިފަންވީއެވެ. މުސްކުޅިން ބުނެ އުޅޭ ބަހެއްގައި އޮވެއެވެ. '' ދަގަނޑު ކެނޑޭނީ ދަގަނޑުންނެވެ''.


Gold100 award Happy Market ah libijje - AO News\nރާއްޖޭގެ ވިޔަފާރީގެ ދާއިރާގައި ހަރަކާތްތެރިވާ ކުންފުނިތަކުގެ ތެރެއިން އެންމެ ކުރިއަރާފައިވާ ކުންފުނިތައް ހޮވުމަށް ކޮންމެ އަހަރަކު ބާއްވާ ‘ގޯލްޑް 100’ އެވޯޑް ހެޕީ މާކެޓަށް ލިބިއްޖެއެވެ.\nވިޔަފާރި މަޖައްލާ ކޯޕަރޭޓް މޯލްޑިވްސް އިން ރާއްޖޭގެ ވިޔަފާރީގެ ދާއިރާގައި މަސައްކަތްކުރާ ކުންފުނިތަކުގެ ތެރެއިން އެންމެ ކުރިއަރާފައިވާ ކުންފުނިތަކަށް ދޭ ގޯލްޑް 100 އެވޯޑު ދިނުމުގެ ހަފްލާ ބާއްވާފައިވަނީ ކ. އެނބޫދޫފަޅުގައި ތަރައްގީކޮށްފައިވާ ކްރޮސްރޯޑްސްގަ އެވެ. ވިޔަފާރިތަކާއި ކުންފުނިތަކުގެ އެންމެ އިސްވެރިން ބައިވެރިވި މި ހަފްލާގައި ހެޕީ މާކެޓްގެ ފަރާތުން މި އެވޯޑާއި ހަވާލުވީ ކުންފުނީގެ ސީއީއޯ އަލީ އިހުސާން އެވެ.\n28 އަހަރަށް ވުރެ ދިގު މުއްދަތަކަށް ކާނާގެ ގިނަ ބާވަތްތަކެއް ރާއްޖެއެތެރެކޮށް މާކެޓް ކުރަމުން އަންނަ ހެޕީ މާކެޓަކީ ފިނިކުރި ކާނާގެ ބާވަތްތައް ނުވަތަ ފްރޯޒަން ގުޑްސް އެންމެ ފުޅާ ދާއިރާއެއްގައި ރާއްޖޭގައި ވިއްކަމުން އަންނަ ކުންފުންޏެވެ. އެ ކުންފުނީގެ ވިޔަފާރިތައް ފުޅާކޮށް މާލެ ސަރަހައްދުގެ އިތުރުން ކުޅުދުއްފުށްޓާއި އައްޑޫ ސިޓީގައި ވެސް ހެޕީ މާކެޓްގެ އައުޓްލެޓްތަކެއް ހުޅުވާފައިވާއިރު، އެ ކުންފުނިން ވަނީ ފާއިތުވި އަހަރުތަކުގެ ތެރޭގައި ރާއްޖޭގެ ވިޔަފާރީގެ ދާއިރާއަށް ބޮޑު އިންގިލާބީ ބަދަލުތަކެއްވެސް ގެނެސްފައެވެ.\nމި ގޮތުން 2020 ވަނަ އަހަރު ހެޕީ މާކެޓުން ވަނީ ކަސްޓަމަރުންނަށް އެ ކުންފުނިން ވިއްކާ އުފެއްދުންތައް ތަޖުރިބާ ކުރުވަން އެކްސްޕީރިއަންސް ސެންޓަރެއްވެސް ހުޅުވާފައެވެ. މި އެކްސްޕީރިއަންސް ސެންޓަރުގެ މައިގަނޑު ބޭނުމަކީ އެ ކުންފުނިން ވިއްކާ ހުރިހާ އުފެއްދުންތަކެއް ތަނަވަސް މާހައުލެއްގައި ކަސްޓަމަރުންނަށް ފެނި، ތަފާތު އެކި ބާވަތްތަކުގެ އުފެއްދުންތައް ތަޖުރިބާކޮށް، ކައިރިން ބަލައިލުމުގެ ފުރުސަތު ހޯދައިދިނުމުގެ\nމީގެ އިތުރުން ވައި ތައައްޔަރުވުމުގެ ސަބަބުން ތިމާވައްޓަށް ކުރާ ނޭދެވޭ އަސަރުތަށް ކުޑަކުރުމުގެ ބޭނުމުގައި “ހެޕީ މާކެޓް ގްރީން ފްލީޓް” ގެ ނަމުގައި ތަފާތު3ވައްތަރެއްގެ ވެހިކަލެއް ރާއްޖެއަށް ތައާރަފުކޮށް ބޭނުން ކުރަން ފަށާފައެވެ. ކޮވިޑް19 އާއި ގުޅިގެން ރާއްޖެއަށް ކުރިމަތިވި އުދަގޫ ދަނޑިވަޅުގައިވެސް އެ ކުންފުނިން ވަނީ ރާއްޖޭގެ އެކި އަތޮޅުތަކަށް ބޮޑެތި އެހީތެރިކަން ފޯރުކޮށްދީފައެވެ.\nހެޕީ މާކެޓްހެޕީ މާކެޓް ގްރީން ފްލީޓްއަލީ އިހްސާންގޯލްޑް 100 އެވޯޑް\n‘ގޯލްޑް 100’ އެވޯޑް މިއަހަރު ވެސް އޭސް ޓްރެވެލްއަށް ލިބިއްޖެ


Commission ah baaru dheyn gaanoonu asaasee in huhdha nudhey: Qasim\nގާސިމް އިބްރާހިމް: ކޮމިޝަންތަކަށް ބާރު ދޭން ގާނޫނު އަސާސީއިން ތަން ނުދޭ ކަމަށް ވިދާޅުވި - އަހުމަދު ޝުރާއު | އަވަސް\nރައީސް އިބްރާހިމް މުހައްމަދު ސޯލިހު އުފައްދަވާފައިވާ ރިޔާސީ ކޮމިޝަންތަކަށް ބާރު ދޭން ގާނޫނު އަސާސީން ތަން ނުދޭ ކަމަށް ރައްޔިތުންގެ މަޖިލީހުގެ ރައީސް ގާސިމް އިބްރާހިމް މިރޭ ވިދާޅުވެއްޖެ އެވެ.\nޖުމްހޫރީ ޕާޓީގެ ލީޑަރު ގާސިމް މިހެން ވިދާޅުވީ ކުރީގެ ކޮމިޝަނާ އޮފް ޕޮލިސް އަބްދުﷲ ރިޔާޒުގެ ކެމްޕެއިން ޖަލްސާއެއްގައި ބައިވެރި ވަޑައިގެން ވާހަކަފުޅު ދައްކަވަމުންނެވެ.\nގާސިމް ވިދާޅުވީ ގާނޫނު އަސާސީއިން އެކިއެކި މުއައްސަސާތަކަށް ދީފައިވާ ބާރުތަކާއި އިންތައް ފުރޮޅާލާފައި ކޮންމެ ވެސް ކޮމިޝަނެއް ހަދައިގެން ދިނުމަކީ ހަމަޖެހޭ ކަމެއް ނޫން ކަމަށެވެ. އެންޓި ކޮރަޕްޝަން ކޮމިޝަނާއި ޕްރޮސިކިއުޓާ ޖެނަރަލްގެ އޮފީހާއި ފުލުހަށް ލިބިފައިވާ ބާރުތައް ހަތް މީހަކު އެކުލެވޭ ކޮމިޝަނަކަށް ދެވިގެން ނުވާނެ ކަމަށެވެ.\n"ގާނޫނު އަސާސީގައި ވަކި ގޮތަކަށް ބަޔާންވެގެން ހުރި ކަންތައްތަކެއް އަނެއް އަތަށް ކޮމިޝަނެއް ހަދައިގެން އެ ކޮމިޝަނަށް ބާރު ދީފައި ޑްޕްލިކޭޓްވާ ގޮތަށް ކަންކަން ކުރުމަކީ ގާނޫނު އަސާސީ ހުއްދަ ކުރާ ކަމެއް ނޫން،" ގާސިމް ވިދާޅުވި އެވެ.\nއެގޮތަށް އެކަންކަން ކުރެވިއްޖެނަމަ، އެ ދަނީ ރަނގަޅު މަގަކުން ނޫން ކަމަށް ގާސިމް ވެސް ވިދާޅުވި އެވެ. މީގެ ކުރީގެ ރައީސުން ވެސް ރިޔާސީ ކޮމިޝަންތައް ހެއްދެވި ކަމަށާއި އެކަމަކު ގާނޫނެއް ހަދައިގެން އެހެން މުއައްސަސާތަކަށް ދީފައިވާ ބާރުތައް ހޯދުމަށް ނޫޅުއްވާ ކަމަށެވެ.\n"ކޮމިޝަން ކޮކޮްޓެއިލަކަށް ހަދައިގެން އެއްގޮތަކަށް ވެސް އެހެން ރައީސުން އެއް ވެސް ނޫޅުއްވާ، އެގޮތަށް ކޮކްޓެއިލް ހަދާފައި އެ ދެވޭ ބާރުތަކަކީ ގާނޫނު އަސާސީގެ ރޫހާ އެއްގޮތްވާ ކަމެއް ކަމަށް އަޅުގަނޑު ގަބޫލެއް ނުކުރަން،" ގާސިމް ވިދާޅުވި އެވެ.\nގާސިމް މިހެން ވިދާޅުވިއިރު ރައީސް ސޯލިހު ވަނީ ކޮމިޝަންތަކަށް ބާރު ދިނުން ލަސްވާތީ ހިތާމަ ކުރައްވާ ކަމަށް ވިދާޅުވެފަ އެވެ. ކޮމިޝަންތަކަށް ބާރު ދިނުމުގެ ބިލް ރައީސް ސޯލިހު މަޖިލީހަށް ފޮނުއްވީ ވެރިކަމުގެ ވަރަށް ކުރީކޮޅު އެވެ.\nނަމަވެސް މިދިޔަ އަހަރު މަޖިލިސް ނިންމާލައި ޗުއްޓީއަށް ދިޔައީ ބިލް ފާސްނުކޮށެވެ. އޭގެ ފަހުން ދައުރުން ބޭރުން ޖަލްސާއެއް ބޭއްވުމަށް ރައީސް އެދިވަޑައިގެންނެވި އެވެ. އެކަމަކު އެ ޖަލްސާ ބޭއްވުމަށް މެންބަރުން ބޭނުމެއް ނުވި އެވެ. އަލުން މަޖިލިސް ފެށުނު ފަހުން ވެސް ދެ ފަހަރެއްގެ މަތިން އެ ބިލަށް ވޯޓަށް އަހަން ތާވަލުކުރި އެވެ. އެކަމަކު މެންބަރުން ހަމަނުވެގެން ވޯޓަށް ނޭހުނެވެ.\nއޭގެފަހުން ޖުމްހޫރީ ޕާޓީގެ މެންބަރުންގެ ވޯޓާ ވެސް އެކު، އެ ބިލް އަނބުރާ ކޮމިޓީއަށް މިހާރު ވަނީ ފޮނުވާލާފަ އެވެ. އެއީ ކޮމިޓީ ރިޕޯޓްގައި މައްސަލަތަކެއް އުޅޭ ކަމަށް ބުނެ ބައެއް މެންބަރުން ޝަކުވާކޮށްފައިވާ ކަމަށް ވިދާޅުވެ އެވެ. ގާސިމް އެހެން ވިދާޅުވުމުން ކޮމިޓީގެ އޭރުގެ މުގައްރިރު ރޮޒައިނާ އާދަމް ވަނީ އެއީ ހަގީގަތެއް ނެތް ވާހަކައެއް ކަމަށް ވިދާޅުވެފަ އެވެ. މިހާރު އެ ކޮމިޓީގެ މުގައްރިރު ކަމުން ރޮޒައިނާ ވަނީ ވަކިވެވަޑައިގެންފަ އެވެ. މިހާރު އެ މަގާމުގައި ހުންނެވީ ޖުމްހޫރީ ޕާޓީގެ ރިޔާޒު ރަޝީދެވެ.\nގޮތް ނޭނގޭ މަރުތަކާއި ސަރުކާރުގެ ތެރޭގައި ހިނގާފައިވާ ކޮރަޕްޝަން ބެލުމަށް ރައީސް ސޯލިހު އެކުލަވާލެއްވި ކޮމިޝަންތަކަކީ އެމަނިކުފާނުގެ ރިޔާސީ ވައުދެކެވެ. އެ ކޮމިޝަންތައް އެމަނިކުފާނު އުފެއްދެވީ ވެރިކަމުގެ އެންމެ ފުރަތަމަ ދުވަހު އެވެ.\nރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު ގާސިމް އިބްރާހިމް + އިންކްއަރީ ކޮމިޝަން ޖުމްހޫރީ ޕާޓީ


Gusaa (furathama bai)\nގުސާ (ފުރަތަމަ ބައި)\nއާއްމުކޮށް ގޮށް ޖަހައި އުޅެނީ ދެ ވާފަށެއް ގުޅުވާލާށެވެ. ނުވަތަ ދެ ވާފަށެއް ފައްތަރު ކޮށްލާށެވެ. ކައިވެންޏަކީ ވެސް ހަޔާތުގައި ޖަހައިލެވޭ ގޮށެކޭ ކިޔާތީ އިވެއެވެ. މަޖާޒީ ގޮތެއްގައި އެ ބުނާ ބުނުމާމެދު އަހަރެން ވިސްނާކަށް މިހާރު ބޭނުމެއް ނޫނެވެ. ސަބަބަކީ ކޮބައިކަމެއް އަހަންނަކަށް ނުވިސްނެއެވެ. ދިރިއުޅުމުގެ ކަންކަމާ ވިސްނޭ ގޮތް ތަފާތުވީ ކަމަށް ވެސް ވެދާނެއެވެ. ނޫނީ ޖަހަން އުޅުނު ގޮށް ނުޖެހުމުން ފޫހިވީ ކަމަށް ވެސް ވެދާނެއެވެ. ޔަގީންވާ ކަމަކީ ދެން އަހަރެން އެކަހަލަ ގޮށެއް ޖަހާން ހިތަށް ވެސް ނާރުވާނެ ކަމެވެ. އެ ސަކަރާތް ޖަހާނެ ހިތްވަރު އަހަރެންގެ ނެތްކަމެވެ.\nމިއަދު އަހަންނަކީ އުމުރުން ސާޅީހުގެ އަދަދުތައް ގުނަމުންދާ މީހަކީމެވެ. ނިކަމެއްޗަކީމެވެ. އެކަނިވެރިޔަކީމެވެ. ހުރަގެއިން މިނިވަންވުމަށް ފަހު ދިރިއުޅުމުގެ އަޑިގުޑަންތަކާ މެދު ވިސްނައިލަން ފުރުޞަތު މި ލިބުނީ އަދި ކިރިޔާއެވެ.\nއެއް އިރެއްގައި ވެސް މީހުން ގަޔާވާނެ އެއްވެސް ސިފައެއް އަހަރެންގެ ނެތް ކަން ޚުދު އަހަރެން ވެސް ޤަބޫލުކުރަމެވެ. ހަމުގެ ކުލަ އަނދިރިވުމުން، ބަދުނަސީބުގެ ތާކިޔާ ހެޔޮވާ ނަމަ، އެންމެ ބޮޑަށް އެ ތާކިހާ ހެޔޮވަރު ވާނީ އަހަންނަށެވެ. ދިގު އިސްކޮޅަކީ ފިރިހެންވަންތަ ސިފައަކަށްވާ ނަމަ، އެންމެ ކުޑައިރުން ފެށިގެން އެ އުފަލުން ވަނީ މަހުރޫމުވެފައެވެ. ބަރު އަޑަކީ އިހްސާސްތައް ހޭލައްވާ ކަމެއް ނަމަ، އެ ނިއުމަތް ވެސް އަހަރެންގެ ކިބައިން ވަނީ ބީވެފައެވެ. އަހަރެންގެ މިހުރި ސިފަތަކަކީ އަހަރެން ފިހާރައަކުން ގަތް ސިފަތަކެއް ނޫނެވެ.\nފިރިހެންވަންތަ ސިފަތައް ބާޒާރުން ވިއްކަން ހުންނަ ނަމަ، އެ ހުރިހާ ސިފަތަކެއް އެންމެ ފުރަތަމަ ގަންނާނެ މީހަކީ އަހަރެންނެވެ. އެކަމަށް އެންމެ ބޮޑަށް ފެން ބޮވައިގެންފަ ހުންނާނީ ވެސް އަހަރެންނެވެ. ސަބަބެއް ނެތިއެއް ނޫނެވެ. އަބަދުވެސް އަހަރެންގެ ބަލި ފަޔަކަށް ވަނީ އެކަންތަކެވެ. އެ އަޑުތަކެވެ. ކޮންމެ ކަމެއް ނިމިގެން ދާނީ އެކަމަށް ފޫޅު ކެނޑިގެންނެވެ. ހީވަނީ އަހަންނާ ގުޅުންހުރި ކޮންމެ ކަމެއް ނިންމަން ޖަހަން ޖެހޭ ސިއްކައަކީ އެއީ ހެންނެވެ. މިއީ އަހަރެން އަމިއްލައަށް ހޯދާގަތް ކަންތައް ތަކެއް ހެއްޔެވެ؟ ނޫނީ ލިބިގަތް ސިފަތަކެއް ހެއްޔެވެ؟ މިއީ އިންސާފު ހެއްޔެވެ؟\nއަހަންނަށް ހަނގުރާމަ ކުރަން ޖެހެނީ މުޅީން ތަފާތު ކަންކަމާއެވެ. އެއް ކަންތައް ބޮލުން ނެރެ އެއްލައިލާ އިރަށް އަނެއް ހަ ކަންތަކުން ސިކުނޑި ތޮރުފާން ފަށައެވެ. އަބަދުވެސް އަހަންނަށް ޖެހެނީ ސިކުނޑި ހޫނު ތެލަށް ލައިގެން ރޮއިރޮއި އޮންނާށެވެ. އެންމެ ކުޑަމިނުން ހިނިތުންވުމުގެ ނަސީބުން ވެސް އަހަރެން ވަނީ މަހުރޫމު ވެފައެވެ.\n"އުފާވެރިކަމަކީ އަމިއްލައަށް ހޯދަން ޖެހޭ ކަމެއް." މިއީ އަހަރެންގެ ވިސްނުން ބަދަލުކޮށްލި ޖުމުލައެވެ.\nއެވާހަކަ އަހަންނަށް ވިސްނައިދިން މީހަކީ ފަޒީލާއެވެ. ހިނިތުންވުމުން ލިބޭ ފައިދާތަކާއި އެކަން ކުރަންވީ ގޮތް އަހަންނަށް ދަސްކޮށްދިނީ ވެސް އޭނާއެވެ. އަމިއްލަ ސިކުނޑިން ކަންކަން ނިންމަންވީ ގޮތާއި ކަންކަމާ މެދު އީޖާބީ ނަޒަރުން ބަލަންވީ ގޮތްތައް ދަސްކޮށްދިނީ ވެސް އޭނާއެވެ.\nއަހަންނަށް ފަޒީލާ ދިމާވީ މަސައްކަތްތެރިންގެ މައުރަޒުގެ ތެރެއިންނެވެ. އަހަރެންގެ އަމިއްލަ ތަކެތި މައުރަޒުކޮށްފައި ހުރި މޭޒުކައިރިއަށް ޒިޔާރަތްކުރި މެހުމާނެއްގެ ގޮތުގައެވެ. އޭނާއަށް ކަމުދިޔައީ އަހަރެންގެ ކުރެހުންތަކެވެ. ކޮންމެ ކުރެހުމެއްގައި ފޮރުވިފައިވާ ވާހަކަތައް ސާފުކޮށް ކިޔައިދޭން އެނގުނީ އޭނާއަށް އެކަންޏެވެ. ހީވީ އަހަރެންގެ ހިތުގެ ވާހަކަތައް ނެރެ އުކައިލާ ހެންނެވެ. ކޮންމެ ފޮޓޯއެއްގެ ކައިރިއަށް ހުއްޓި އެ ފޮޓޯއިން ފެންނަ މަންޒަރު އޭނާ ކިޔައިދެމުން ދިޔައެވެ. އެކަންވީ މުޅީން ތަފާތު ކަމަކަށެވެ.\nއެ ޚަބަރު މައުރަޒު އިންތިޒާމު ކުރާ ފަރާތާ ހަމައަށް ދިޔައީ ދަމާފައި ދޫކޮށްލި ތީރެއް ފަދައިންނެވެ. ފޮޓޯތަކުގެ ވާހަކަތައް އާއްމުންނަށް ކިޔައިދޭން އޭނާއަށް ފުރުސަތު ދިނީ އަހަރެންނެވެ. މައުރަޒުގެ ޚާއްޞަ ދާލަތަކުގައެވެ. ޓީވީ ޕްރޮގުރާމު ތަކުގައެވެ. އަހަރެންގެ ފޮޓޯތަކުގެ ވާހަކައިގައި ޖެހި އެންމެން ދީވާނާވާން ފެށިއެވެ. ނޫސްތަކާއި ޚަބަރު ތަކުގެ ސުރުޚީތަކުން ޖާގަ ލިބެންފެށުނެވެ. އަހަރެންގެ ހިޔަނީގައި ފަޒީލާ ވެސް މަޝްހޫރުވަމުން ދިޔައެވެ.\n"ކުރެހުން ބަލައިގެން އަހަރެންގެ ހިތުގައި ހުރި ވާހަކަތަކެއް ފަސޭހައިން ކިޔައި ދިން ގޮތުން ހަމަ ހައިރާން ވެއްޖެ." ފަޒީލާއަށް ޝުކުރު އަދާކުރުމުގެ ގޮތުން އަހަންނަށް އަމުނައިލެވުނީ ތައުރީފުގެ ލަފުޒުތަކެކެވެ.\nބަދަލުގައި އޭނާ ހިނިތުންވެލީއެވެ. އަހަންނަށް ކަމު ދިޔައީ ނުސީދާކޮށް އޭނާ ކުރި އިޝާރަތެވެ. އިސްނަގަން ނުކެރި ބިއްޖެހިފައި ހުއްޓާ އަނެއްކާ ވެސް ފަޒީލާ އަހަރެންގެ ހިތުގައި ޓަކި ޖަހައިލިއެވެ.\n"މިސްރާބު އެއްގޮތް ވެފައި ޖަހާ ވިންދުގައި އެއް ރާގެއް ހުރުމަކީ ފަސްޖެހެންވީ ސަބަބެއް ނޫން." ފަޒީލާ ބަލައިލީ ސީދާ އަހަރެންގެ ލޮލަށެވެ.\nއަހަންނަށް އިނދެވުނީ އޭނާގެ ޖުމުލަތައް ބުރިބުރިކޮށްގެން ތަންކޮޅު ކޮޅުން ތަރުޖަމާ ކުރާށެވެ. ދޭހަވި އެއްޗަކީ ތެދެއް ކަމަށް ޤަބޫލު ނުކުރެވިގެންނެވެ. އެއީ އަހަންނަށް އަދި އާ އަޑެކެވެ. އާ ވާހަކައެކެވެ. ހުޅުވާން ނުކެރި އޮތް ބާބެކެވެ. އަމިއްލަ އިހުސާސްތައް ކޮށްޓެއްގައި ބަންދުކޮށްގެން އުޅެން ޖެހުނީ އަމިއްލަ ނަފުސަށް މަލާމަތް ކުރަމުންނެވެ. ކަންފަތަށް ވަންނަ އަޑުތަކުން އެކަން ގަބޫލުކުރަން މަޖުބޫރު ވެގެންނެވެ.\n"ކީއްވެ ޖެހިލުންވެ ތި އިންނަނީ؟" ފަޒީލާގެ މޫނު މަތިން އަހަންނަށް ފެނުނީ އޯގާތެރިކަމެވެ.\nފަޒީލާގެ އިސްނެގުމަށް އާނ ބަސް ބުނަންވީ ހެއްޔެވެ؟ އޭނާ އަހަންނާ އެކަށީގެންވޭ ހެއްޔެވެ؟ ފަޒީލާއަކީ ކާކުކަން އަހަންނަށް އެނގޭ ހެއްޔެވެ؟ ހުރިހާ ސުވާލަކަށް ލިބެނީ އެއް ޖަވާބެކެވެ. އަހަންނާ އަޅައި ބަލާއިރު، ފަޒީލާއަކީ ޒަމާނީ ޒުވާނެކެވެ. އޮމާން ހަންގަނޑެއްގެ ވެރި ކުލަ އަލި ޒުވާނެކެވެ. ފަންއިސްތަށިގަނޑެއްގެ ވެރި ލޫޅާފަތި ޒުވާނެކެވެ.\n"އެކަށީގެން ނުވާހެން..." އަހަންނަށް އެހައި ހިސާބަށް ބުނެވުނު އިރަށް ފަޒީލާ ފެށިއެވެ.\n"ހެއްދެވީ އެއް ފަރާތަކަކުން. އެމީހަކު ގުޅޭނެ މީހެއް، އެމީހަކު ގަޔާވާ މީހެއް ނިންމާނީ އެމީހަކު. ދެ ހިތެއްގައި އެއް ވިންދެއް ޖަހަން ފަށައިފި ނަމަ އެ ނިމުނީ،" ފަޒީލާ އަހަރެންގެ އަތުގައި ހިފައިލިއެވެ. "ނުބުންޏަސް އަހަންނަށް ސުހައިލްގެ ހިތް ފެނިއްޖެ. ވިންދުގެ އަޑު އިވިއްޖެ. ހާލަތު ވިސްނިއްޖެ. ތަސްވީރުތަކުން އެ ހުރިހާ ކަމެއް ފެނޭ."\nކަންކަން ބަދަލުވަމުން ދިޔައީ ވިސްނައިލަން ވެސް އުނދަގޫ ފަދަ ގޮތަކަށެވެ. އެއް އިރެއްގައި ވެސް އަހަންނަކީ ތައުރީފު ލިބުނު މީހެއް ނޫނެވެ. އުމުރުން ފަންސަވީހާ ހަމައަށް ގުނަން ޖެހުނީ މަލާމާތާއި ފުރައްސާރައިން ތަތްތެޅިގެންނެވެ. އެހެނަސް މިހާރު އެއީ މާޒީއަށް ވެއްޖެއެވެ. ބަދަލުގައި ލިބެމުން ދިޔައީ ތައުރީފެވެ. ލޯތްބާއި ކުލުނެވެ. ފުރުޞަތުތަކެވެ. މި ހުރިހާ ކަމެއްގެ މުގުލުގައި ހުރީ ފަޒީލާއެވެ. ފަޒީލާގެ އިސްނެގުމެވެ. ފަޒީލާ ފޮނުވައިލި ތީރު އަހަރެންގެ ހިތަށް ހެރުނީ އެހެންވީމައެވެ.\nކައިވެނީގެ ތާރީޚު ކަނޑައެޅުނެވެ. ތައްޔާރީތައް ވާން ފެށުނެވެ. ހުރިހާ ކަމެއް ރާވަމުން ދިޔައީ ދެމީހުންގެ ޚިޔާލަށެވެ. ފަޒީލާ ބޭނުންވީ ތަފާތު ގޮތަކަށް ކަންކަން ކުރާށެވެ. ރަންކިޔުމުގެ ހަފުލާ ތަފާތު ކުރާށެވެ. ކައިވެނީގެ ވަލީމާ ތަފާތު ކުރާށެވެ. މާމުއި ހަނދު ތަފާތު ކުރާށެވެ. އެކަން ކުރީ ދެ ވިސްނުން އެއްގޮތް ކޮށްގެންނެވެ. ތަފާތު ފިކުރުތައް ނެރެގެންނެވެ.\nއަހަރެން ހުރީ ހުދުކުލައިގެ ފޭއްޔަކާއި ހުދު ކުލައިގެ ގަމީހެއްގައެވެ. ހުދުކުލައިގެ ލިބާހަކާއި ހުދުފޭއްޔެއްގައި ފަޒީލާ ފެންނަނީ ވަރަށް ތަފާތުކޮށެވެ. ބޮލުގެ އަރިމައްޗަށް ޖަހައިލެވިފައިވާ ހުޅިއާއި ތެޔޮރުމާ ފަޅި އޮޅައިލެވިފައިވާ ގޮތުން އިތުރު ފުރިހަމަކަން ގެނުވައިދެއެވެ. އަހަންނަށް ހުރެވުނީ ފަޒީލާގެ މޫނަށް ބަލާށެވެ. ހައިރާންކަމާއެކުގައެވެ.\n"ކިހިނެއްވީ ފާޑަކަށް ތި ބަލަނީ؟" އަހަރެންގެ އަތުގައި ހިފައިލަމުން ފަޒީލާ ބުނެލިއެވެ.\n"އަސްލު ވެސް ފަޒީ ވަރަށް، ވަރަށް ރީތި." އަހަންނަށް ހުރެވުނީ އޭނާގެ މޫނަށް ބަލާށެވެ.\n"ސުހައިލް ވެސް. އަދި ކިރިޔާ ދިވެއްސެއްގެ ވައްތަރު ތި ޖަހަނީ." ފަޒީލާ ހިނިތުންވެލިއެވެ.\nއެއީ ރަން ކިޔުމަށް އަހަރުމެން ނިންމި ގޮތެވެ. ރަންކިޔުމުގެ ހަފުލާ ބާއްވަން ކަނޑައެޅި ގޮތެވެ. އަހަރުމެން ތިބީ އެކަމަށް ތައްޔާރުވެ ވިލިމާލޭ އަތިރިމަތީގައެވެ. އިންތިޒާރު ކުރަމުން ދިޔައީ ފަޒީލާގެ ދޮންބޭބެއާއި ދޮންބެ ދައްތައަށެވެ. އެމީހުން ކުޑަކޮށް ލަސްވެގެންނެވެ. މާގިނަ އިރު ތަކެއް ނުވަނީސް އެމީހުން ހާޒިރުވެއްޖެއެވެ. އެދެމެފިރިންނާ އެކު އިތުރު މީހަކު ވެސް އައެވެ.\n"އަޝްރަފު." އަޝްރަފު އަހަންނާ ސަލާމް ކޮށްލަމުން ހިނިތުންވެލިއެވެ.\nއަހަންނަށް އަޝްރަފު ތަޢާރަފުވީ އެ ދުވަހުއެވެ. އަސްރަފު އަހަރެންގެ އަތުން ދޫކޮށް ނުލައި ހުރެ ވަށައިގެން ބަލައިލިއެވެ. އޭރު ހުރިހާ އެންމެން ތިބީ ތަންކޮޅެއް ދުރުގައެވެ. އަހަންނަށް ކަމެއް ދެނެގަނެވުނެވެ. އަޝްރަފު ފުރުސަތެއް ހޯދިކަމެވެ. ވާހަކައެއް ބުނަން ބޭނުންވި ކަމެވެ.\n"ތި ހެދެނީ ގޯހެއް. ފަޒީ ކަލޭއާ ނުވެސް ގުޅޭ. އަދިވެސް ކަލޭތީ ހަމަ އެ ރަނޑު ސުހައިލް." އަޝްރަފުގެ ލަފުޒުތައް ސީދާ އަހަރެންގެ ހިތް ތޮރުފަން ފެށިއެވެ. "ކަލޭ ތި އަރައި ގަންނަނީ އަހަރެންގެ ހައްގަކަށް. ހަނގުރާމަ ތި އިއުލާނު ކުރީ ކަލޭ. ޔަގީންވާ ކަމަކީ ރަނޑުންނަށް މިހާތަނަށް އެއްވެސް ކަމެއް ކާމިޔާބު ނުވާކަން."\nއަޝްރަފުގެ އަތުން އަތް ދަމައިގަނެވޭތޯ ބަލައިލީމެވެ. އޭނާ ހުރީ ބާރަށް ހިފަހައްޓައިގެންނެވެ. އަހަންނަށް ބަލައިލެވުނީ ފަޒީލާ ކޮބައިތޯއެވެ. އޭރު ފަޒީލާ އަހަންނާ ދިމާއަށް އަންނަނީއެވެ.\n"ސުހައިލް. މިކޮޅަށް އާދޭ." ފަޒީލާގެ އަޑު ޖެހުމުން އަޝްރަފު އަހަރެންގެ އަތުން ދޫކޮށްލަމުން ވައި އަޑުން ބުނެލިއެވެ. "ދޭ. މިކަން ފަޒީއަށް އަންގައިފި ނަމަ ކަލޭގެ ވަސް ފޮހެލާނަން."\nއަހަންނަށް ހުރެވުނީއެވެ. ހިނގައިގަންނަން ވެސް ހަނދާން ނެތިފައެވެ. އަޝްރަފު އަހަރެންގެ ކޮނޑުގައި އަތް ބާއްވައިލިއެވެ. އޭނާ ބަލަން ހުރީ ސީދާ އަހަރެންގެ ލޮލަށެވެ. އެ ދެ ލޮލުން ފޮނުވަމުން ދިޔައީ އިންޒާރުގެ ސިގުނަލްތަކެވެ. އޭރު ފަޒީލާ އައިސް އަހަންނާ އަރައި ހަމަކުރަނީއެވެ.\n"އަހަރެން މި ބުނީ ދިރިއުޅުމަކީ ވަރަށް ބޮޑު ޒިންމާއެކޭ. އެއަށް ކުރިމަތިލާއިރު ވަރަށް ބޮޑަށް ވިސްނަންވާނޭ. ފަޒީއަކީ ވަރަށް ބޮޑެތި ހުވަފެންތަކެއް ދެކޭ ކުއްޖެކޭ. ފަޒީގެ ހުވަފެންތައް ހަގީގަތަކަށް ހަދައިދިނުމަކީ ސުހައިލްގެ ޒިންމާއެކޭ." ފަޒީލާ އައިސް ހުއްޓުނު އިރަށް އަޝްރަފު ފެށިއެވެ.\nފަޒީލާ ބަލައިލީ ސީދާ އަހަރެންގެ މޫނަށެވެ. ލޮލުގެ ތެރެއަށް ގިނަވަމުން ދިޔަ ކަރުނަތައް ފޮރުވަން އަހަރެން ހިނިތުންވެލީމެވެ. ދެވަނަ ސިކުންތުގައި އަހަންނަށް ބަލައިލެވުނީ އަޝްރަފުގެ މޫނަށެވެ. މި ފަހަރު އިންޒާރުގެ ސިގުނަލް ފޮނުވައިލީ އޭނާގެ ނިތާއި ލޮލުންނެވެ.\n"އަޝްރަފު ވަރަށް ބޮޑަށް ވިސްނައިދީފި." ގަދަކަމުން އަހަރެން ހިނިތުންވެލީމެވެ. "ފަޒީ ކީއްވެ އަޝްރަފުގެ ވާހަކަ ކުރިން ނުބުނީ؟"\n"އާނ. އަޝްރަފު އިއްޔެ ރާއްޖެ އެ އައީ. އޭނާ ހުރިހާ ދުވަހު އެ އުޅުނީ މެލޭގަ ކިޔަވަން. އަހަރެން ހުރީ އަޝްރަފު އައީމަ ތަޢާރަފުކޮށްދޭން. އަސްލު އުޅުނީ ކޮފީއަކަށް ގޮސް އެކަން ކުރަން." ފަޒީލާ ހިނިތުންވެލިއެވެ. "މީ އަހަރެންގެ ބެސްޓު ފުރެންޑް. އަހަރުމެން ވަރަށް ކުޑައިރުއްފެށިގެން ރައްޓެހި. ގުރޭޑް ދޭއްގަ އެއް ކުލާހެއްގަ އުޅުނު އިރުއްފެށިގެން ދޯ."\n"އާނ. މީހުން ހީކުރަނީ އަދި އެހެން ގޮތަކަށް ދޯ!" އަޝްރަފު ވެސް ބުނެލިއެވެ.\n"އާނ. އެ އަދި ވަރަށް މަޖާ ކަމެއް، އެންމެން ހީކުރަނީ އަހަރުމެން އުޅެނީ ރައްޓެހި ވެގެންނޭ. މަންމަމެން ވެސް ފުރަތަމަ ހީކުރީ އެހެން." ފަޒީލާ ހިނިތުންވެލިއެވެ.\n"އަސްލު އެހެންނެއް ނޫންތަ؟" ވިސްނައި ނުލައި އަހަންނަށް ބުނެލެވުނެވެ. "މި ބުނީ ރައްޓެހި ވެގެން ނޫންހޭ؟"\n"އަހަރެން ވަރަށް ވަރަށް ލޯބިވޭ ފަޒީ ދެކެ. ފަޒީ ވެސް ހަމަ އެ ވަރަށް ލޯބިވާނެ. އެކަމަކު މައްސަލައަކީ އަހަރުމެން ވާ ލޯބި ތަފާތު ވުން ދޯ ފަޒީ." އަޝްރަފު ލާނެތް ގޮތަކަށް ހިނިތުންވެލިއެވެ.\n"އާނ، އެއީ ހަމަ ފްރެންޑްޝިޕް. މީހުން މާނަކުރާ ގޮތް ތަފާތުވަނީ؟" ފަޒީލާއަށް ދޮންބެ ގޮވައިލުމުން އޭނާ އެނބުރިލިއެވެ.\nއަހަންނަށް ބަލައިލެވުނީ އަޝްރަފާ ދިމާއަށެވެ. އޭނާގެ ތިންވަނަ އިންޒާރު މޫނުމަތިން ދައްކައިލިއެވެ. ތުންފަތަށް ބާރުކޮށްލަމުން ދެ އިނގިލި ނަގައި އަމިއްލަ ކަރާ ދިމާއަށް ހުރަސް ކޮށްލިއެވެ. ފަޒީލާ ފަސްއެނބުރި ބަލައިލިއެވެ. ވަގުތުން އަޝްރަފުގެ މޫނުމަތި ބަދަލުކޮށްލިއެވެ. ލުއި ހިނިތުންވުމެއް ދައްކައިލިއެވެ.\n"ހިނގާ އެ ގޮވަނީ؟" ފަޒީލާ ހިފައިލީ އަހަރެންގެ މުލައްދަނޑީގައެވެ.\nއަހަރެން ހިނގައިގަތީމެވެ. ފަސްއެނބުރި ބަލައިލީމެވެ. އަޝްރަފަށެވެ. ރުޅިވެރި ކަމާއެކު އޭނާ ބަލައިލިއެވެ. އަހަންނަށް ހުއްޓެވުނެވެ. ފަޒީލާ ވެސް ހުއްޓިލިއެވެ. އޭނާ ބަލައިލީ ފަހަތަށެވެ. އަޝްރަފުގެ މޫނަށެވެ. ވަގުތުން އަޝްރަފުގެ މޫނުމަތީގެ ކުލަވަރު ބަދަލުކޮށްލިއެވެ.\n"މިދަނީ!" އަޝްރަފު ހިނގައި ގަތެވެ.\nއަޝްރަފު އައިސް އަހަރުމެންނާ އަރައި ހަމަކޮށްލިއެވެ. އޭނާ ހުއްޓުނީ އަހަރެން ކައިރީގައެވެ. ތިން މީހުން އެކުގައި ހިނގައިގަތީމެވެ. އަޝްރަފުގެ ވައަތުގެ ކުޑަވާ އިނގިލި އަހަރެންގެ ކަނާއަތުގެ ކުޑަވާ އިނގިލީގައި ޖެހުނެވެ. އަހަރެން ހީކުރީ ހިނގައިގަތް އިރަށް ޖެހުނު ކަމަށެވެ. ކަންވީ އެހެންނެއް ނޫނެވެ. އެއީ އޭނާ ގަސްތުގައި ކުރި ކަމެކެވެ. އަހަންނަށް އެކަން އެނގުނީ އޭނާގެ ދެވަނަ ހަރަކާތުންނެވެ. އޭނާގެ ކުޑަވާ އިނގިލި އަހަރެންގެ ކުޑަވާ އިނގިލީގެ ތެރެއަށް މަހައިލުމުންނެވެ. އަހަރެންގެ އަތް ފިނިވަމުން ދިޔައެވެ. އިނގިއްޔަށް ބާރުކޮށްލަމުން ކަށި އިނގިލި ވެސް އަހަރެންގެ އިނގިލިތަކުގެ ތެރެއަށް މަހައިލިއެވެ. އަހަރެންގެ ގައިން ހީބިހި ނަގަމުން ދިޔައެވެ.\nހިތުގައި ސުވާލުތައް މަތިމައްޗަށް އުކެމުން ދިޔައެވެ. އަޝްރަފުގެ ނިޔަތާ މެދުގައެވެ. އޭނާ އެކި ގޮތްގޮތަށް ދެމުން ދިޔަ އިންޒާރުތަކުގެ ސަބަބުންނެވެ. އެންމެ ފުރަތަމަ ބުނި ވާހަކަތައް ހިނދުރީގެ ތެރޭގައި ގުގުމަމުން ދިޔައެވެ. މިހާރު ކުރަމުންދާ އިޝާރާތްތަކުން އަހަރެން ބިރުގަންނަ ގޮތްވާން ފެށިއެވެ. އަޝްރަފުގެ ކުދިކުދި ގޯނާތަކުގެ ސަބަބުން އަހަރެންގެ ހިތުގައި ބިރުވެރިކަމުގެ ރަނގަބީލު ޖެހެން ފެށިއެވެ.\nރަންކިޔުމުގެ ހުރިހާ ކަމެއް ނިމުނެވެ. އަހަރުމެން ރޭވި ގޮތަށެވެ. އަހަރުމެން ބޭނުންވި ގޮތަށެވެ. ދެން އޮތީ ކައިވެނީގެ ވަލީމާއެވެ. އެންމެ ބޮޑު ހަފުލާއެވެ. ފެށޭ ހަފުތާގައި އެކަން ވެސް ނިމޭނެއެވެ.\n"ސުހައިލް ދާންވީނު އަޝްރަފު ޑޮރޮޕް ކޮށްލަން. މި ކުއްޖާ މާލޭ ނޫޅޭތީ ސައިކު ގަނޑެއް ވެސް ނުގެންގުޅެޔޭ." ފަޒީލާގެ ދޮންބެދައްތަ އަހަންނާ ދިމާއަށް ބަލައިލިއެވެ.\n"ތެދޭ އަހަރުމެން ދާނީ ކާރުގަ." ވިލިގިލީ ފެރީން ގިމަތައިން ނުކުންނަމުން ފަޒީލާ ވެސް ބުނެލިއެވެ.\nއަހަންނަށް ބަލައިލެވުނީ އަޝްރަފުގެ މޫނަށެވެ. އޭނާ ދަތްދޮޅީގައި އަމިއްލައަށް ފިރުމައިލިއެވެ. ލާނެތް ގޮތަކަށް އަހަންނާ ދިމާއަށް ބަލައިލިއެވެ. އަހަންނަށް ލޮލުން އިޝާރާތެއް ވެސް ކޮށްލިއެވެ. އަހަރެންގެ ހިތުގައި ނޭނގޭ ބިރުވެރިކަމެއް ދުވަމުން ދިޔައެވެ.\nސައިކަލް އިސްޓާޓުކޮށްލަމުން ދާންވީ ދިމާ އަހައިލީމެވެ. އޭނާ އިޝާރާތްކޮށްލީ އަމީނީމަގަށެވެ. ދާންވީ ވަކި ތަނެއް ނުބުނެއެވެ. އަހަރެން ދުއްވައިލީމެވެ. އެކުވެންޏާ ހަމައަށް ދެވުމުން އަނެއްކާ ވެސް ސުވާލުކޮށްލީމެވެ. އަހަރެންގެ އަޑު ނީވުނީ ކަމެއް ނޫނީ އަޑު ނީވޭ ކަމަށް ހެދީމަކެއް ނޭނގެއެވެ. އަހަރެން ތަންކޮޅެއް ބާރަށް ބުނެލީމެވެ.\n"ކީކޭ؟" އަޝްރަފު އަހައިލިއެވެ.\nއަހަރެންގެ ކޮނޑުގައި އޭނާގެ ދަތްދޮޅި ޖައްސައިލިއެވެ. ކޮނޑަށް ހީވީ ތޫނު ކަށިތަކެއް ހަރައިލިހެންނެވެ. އަހަރެންގެ ކަންފަތާ ދިމާއަށް އޭނާގެ ނޭވާތައް ބޭރުކޮށްލިއެވެ. އަހަރެންގެ ލޭ ކެކެމުން ދިޔައެވެ. މީހާ ފުފެމުން ދިޔައެވެ. ނަމަވެސް، އަމިއްލަ ނަފުސުގެ މައްޗަށް ބުއްދި އިސްކުރީމެވެ.\n"ކީކޭ ތިބުނީ؟" އަޝްރަފު ވައި އަޑުން ބުނެލިއެވެ.\n"ކޮންތާކަށްހޭ ދާންވީ؟" އަހަރެން ރުޅި އަންނަ ގޮތްވާން ފެށިއެވެ.\n"ދުއްވާ ހުއްޓަންވީމަ ބުނާނަން. ލަނބަންވީމަ ބުނާނަން." އަޝްރަފުގެ ދެ އަތް އަހަރެންގެ ފަލަމަސް ގަނޑުގައި ބާއްވާލިއެވެ.\nބައެއް ފަހަރު އޭނާގެ މޫނު އަހަރެންގެ ކަންފަތުގައި ޖެހެއެވެ. އަނެއް ބައި ފަހަރު އޭނާގެ ތުންފަތް އަހަރެންގެ ކަންފަތުގައި ޖެހެއެވެ. އޭނާ ގަސްތުގައި އަހަރެންގެ ކޮނޑުގައި އޭނާގެ ދަތްދޮޅި ޖައްސައެވެ.\n"ކޮންކަމެއް ބޭނުންވެގެން ތި އުޅެނީ؟" އަހަރެން ސައިކަލު މަޑުކޮށްލީމެވެ.\n"މަ؟" އަޝްރަފު އަހައިލިއެވެ.\n"މަންޖެ." އަޝްރަފު ހީލިއެވެ.\n"ކަލޭ ހާދަ ގޮތެއް ވެސް ނެތޭ ދޯ." އަހަރެން ރުޅި އައިސްގެން ބުނެލީމެވެ.\n"ފިރިހެނުން ބޭނުން ވާނީ މަންޖެއެއް ދޯ." އަޝްރަފު އަހަރެން ބަނޑުގައި ވިކައިލިއެވެ. "ކުރިއަށް ދުއްވާ އެހެން ނޫނީ ގޯހެއް ވެދާނެ."\nއަޝްރަފު އިންޒާރު ދިނެވެ. އަހަރެން ބިރުގަންނަ ގޮތްވާން ފެށިއެވެ. އޭނާގެ ބަހަށް ތަބާވާން މަޖުބޫރުވި ކަހަލައެވެ. އަހަރެން ސައިކަލް އިސްޓާޓުކޮށްލީމެވެ. އަޝްރަފު އެއްވެސް އެއްޗެއް ނުބުނެއެވެ. އޭނާ އިނީއެވެ. ކުރިން އޭނާ ޖެހި ސަކަރާތްތައް ވެސް ހުއްޓުނެވެ. އަހަރެން ހީކުރީ އޭނާ ޖެހިލުންވީ ކަމަށެވެ. ބިރުގަތީ ކަމަށެވެ. ހިތްހަމަ ޖެހުމުގެ ނޭވާއެއް ދޫކޮށްލެވުނީ އެހެންވީމައެވެ.\n"ކޮފީއަކަށް ދާން ކެރޭނެތަ؟" އަޝްރަފު އަހައިލިއެވެ.\n"މަ ނޫޅެން." އަހަރެން ބޭނުންވީ އޭނާގެ ކިބައިން ސަލާމަތްވާށެވެ. (ނުނިމޭ)


Floyd ah insaafu hoadhaidheyn kulhivaru tharin govaalaifi | Mihaaru\nސަންޗޯ، ފްލޮއިޑަށް އިންސާފު ހޯދައިދޭން ގޮވާލާ މެސެޖް ލިޔެފައިވާ ޓީޝާޓެއް ލައިގެން.-- ފޮޓޯ: އޭއެފްޕީ\nފްލޮއިޑަށް އިންސާފު ހޯދައިދޭން ކުޅިވަރު ތަރިން ގޮވާލައިފި\n01 ޖޫން 2020 - 17:31\nބާލިން (ޖޫން 1) - އެމެރިކާގެ ކަޅު ނަސްލުގެ ރައްޔިތެއް ކަމަށްވާ ޖޯޖް ފްލޮއިޑް ހައްޔަރު ކުރަން އުޅުމުގެ ތެރޭގައި ދޮން ނަސްލުގެ ފުލުހަކު މީހަކު އޭނާގެ ކަރަށް ކަކުލުން އަރައި މަރާލުމުން ކުޅިވަރު ތަރިން އެކަމާ ހިތްހަމަނުޖެހުން ފާޅުކޮށް ފްލޮއިޑަށް އިންސާފު ހޯދައިދޭން ގޮވާލައިފި އެވެ.\nފްލޮއިޑް، 46، ފުލުހުން ހައްޔަރުކޮށްފައި ވަނީ މިނެސޮޓާގެ މިނިއާޕޮލިސްގެ ފިހާރައެއްގެ ބޭރުންނެވެ. މެއި 25 ވަނަ ދުވަހު އޭނާ ހައްޔަރު ކުރުމުގެ ތެރޭގައި ފުރަގަހަށްވާ ގޮތަށް ބިޑިއަޅުވައި ބިން މައްޗަށް ވައްޓާލައި ބޭއްވުމަށް ފަހު ކަރަށް ފައިން އަރާފައި ވަނީ ޑެރެކް ޗައުވިން، 44، އެވެ. އޭނާ ވަޒީފާ އިން ވަކިކޮށް މިހާރު ވަނީ މީހަކު މެރުމުގެ ދައުވާ އުފުލައިފަ އެވެ. އެކަމަކުގައި ބައިވެރިވި އަނެއް ތިން ފުލުހުންގެ މައްސަލަ ވެސް ދަނީ ބަލަމުންނެވެ.\nޖަރުމަނު ލީގުގައި ރޭ ކުޅުނު މެޗުތަކުގެ ތެރެއިން ލަނޑު ޖެހުމަށް ފަހު އުފާފާޅުކުރިއިރު ބޮރޫޝިއާ ޑޯޓްމަންޑްގެ ޖޭޑަން ސަންޗޯ އާއި ބޮރޫޝިއާ މުންޗެންގްލަޑްބެކްގެ ފޯވާޑް މާކަސް ތުރާމް ވަނީ ހާއްސަ މެސެޖެއް ދީފަ އެވެ. ސަންޗޯ ވަނީ "ޖަސްޓިސް ފޯ ޖޯޖް ފްލޮއިޑް" ޖަހާފައިވާ މެސެޖެއް ދައްކާލައިފަ އެވެ. ކުރީގެ ތަރި ލިލިއަން ތުރާމްގެ ދަރިފުޅު މާކަސް ތުރާމް ލަނޑު ޖަހާފައި ކަކޫ ޖައްސައިގެން އިށީނީ އެވެ.\nމާކަސް ތުރާމް ރޭގެ މެޗުގެ ތެރެއިން ފްލޮއިޑްގެ ހަނދާނުގައި ނީ ޓްރިބިއުޓް އެއް ދެނީ.\nކެރިއަރުގެ ފުރަތަމަ ހެޓްރިކް ހެދި މެޗުގައި އެގޮތަށް އުފާފާޅުކުރުމަކީ ސަންޗޯ އަށް ލިބުނު ހިތްހަމަ ޖެހުމެއް ކަމަށް އޭނާ ބުނެފައިވެ އެވެ. އިންސާފު ހޯދަން ކުރާ މަސައްކަތުގައި ބުނަން ބޭނުންވާ އެއްޗެއް ބުނުމުގެ ހައްގު އޮންނާނެ ކަމަށާއި އެ ގޮތުން އޭނާ އެދެނީ ފްލޮއިޑަށް އިންސާފު ލިބުން ކަމުގައި ސަންޗޯ ބުންޏެވެ.\nޓެނިހުގެ ދެ ތަރިން ކަމަށްވާ ސެރީނާ ވިލިއަމްސް އާއި ނައޯމީ އޮސާކާ ވެސް ވަނީ ފްލޮއިޑް މަރުވުމުގެ ޒިންމާ އުފުލަން ޖެހޭ މީހުންނަށް ހައްގު އަދަބު ދޭން ޖެހޭ ކަމަށް ބުނެފަ އެވެ. އަދި މިއީ ފަސޭހައިން ދޫކޮށްލައިގެން ތިބެގެން ދުނިޔެ އަށް ނުރަނގަޅު މެސެޖެއް ދޭން ވީ ވަގުތެއް ނޫން ކަމަށް ވެސް ސެރީނާ ވަނީ ބުނެފަ އެވެ.\nފޯމިއުލާ ވަން ޗެމްޕިއަން ލެވިސް ހެމިލްޓަން ބުނީ މި ކަމާ ބެހޭގޮތުން ކަންބޮޑުވުން ފާޅުނުކޮށް ތިބި އިދާރާތަކާ މެދު ވެސް ފިޔަވަޅު އަޅަންޖެހޭ ކަމަށާއި ޒިންމާ ނެގުމަކީ އެއް ބަޔަކަށް އޮތް ކަމަކަށް ވެގެންނުވާނެ ކަމަށެވެ.\nބާސްކެޓްބޯޅަ ލެޖެންޑް މައިކަލް ޖޯޑަން ބުނީ ފްލޮއިޑްގެ މަރާ ގުޅިގެން ވަރަށް ބޮޑަށް ހިތާމަކުރާކަމަށާއި ނަސްލީ ތަފާތު ކުރުން މިހާރު ގޮސްފައިވާ ހިސާބުގެ ސަަބަބުން ވަރަށް ބޮޑަށް ރުޅި ވެސް ގަދަވާ ކަމަށެވެ.\nއިތުރު ލިޔުންތައް ފުޓްބޯޅަ ބުންޑެސްލިގާ


Umar Ge Furaana Salaamaiy Kuran Adhi 8 Lakka Rufiya Beynun Vey - Vaguthu\nއުމަރުގެ ފުރާނަ ސަލާމަތްކުރަން އަދި އަށްލައްކަ ފަންސާސްހާސް ރުފިޔާ ބޭނުންވޭ\n4 މަސް ކުރިން ( އޮގަސްޓް 5, 2017 )\nލިވާ ފެއިލްވެ ލިވާ ބަދަލު ކުރަން ޖެހިފައިވާ އުމުރުން 35 އަހަރުގެ އުމަރު ނިޝާމްގެ އޮޕަރޭޝަން ކުރުމަށް ބޭނުންވާ ފަސްދޮޅަށް ހާސް އެމެރިކާ ޑޮލަރު (ނުވަލައްކަ ރުފިޔާ) ހޯދުމަށް އޭނާގެ އާއިލާ އިން ކުރަމުންދާ މަސައްކަތައް އަދި ލިބުނީ ފަންސާހަކަށް ހާސް ރުފިޔާ ކަމަށް އޭނާގެ އާއިލާ އިން ބުނެފިއެވެ.\n"ވަގުތު" ގައި އިއްޔެ އުމަރު ނިޝާމްގެ ރިޕޯޓެއް ޝާޢިއު ކުރި ފަހުން މިވަގުތާއި ހަމައަށް އޭނާގެ އެކައުންޓަށް ފަންސާހަކަށް ހާސް ރުފިޔާ ޖަމާވެފައި ވާއިރު އާއިލާ އިން ވަނީ ހެޔޮ އެދޭ ފަރާތްތަކުން އެބޭފުޅަކަށް ދެވެން އޮތް އެހީއެއް އުމަރު އަށް ހަދިޔާ ކުރުމަށް އެދިފައެވެ.\nއުމަރުގެ އޮޕަރޭޝަނަށް ބޭނުންވާ ފައިސާ ހޯދުމުގެ މަސައްކަތް ކުރަމުން ދާއިރު އޭނާ އަށް އޮޕަރޭޝަން ކުރެވެން އޮތީ ލިވާ ހަދިޔާ ކުރާނެ މީހަކު ވެސް ލިބިގެންނެވެ.\nލިވާއެއް ޑޮނޭޓް ކުރަން ބޭނުންނަމަ ފުރިހަމަވާން ޖެހޭ މުހިންމު ޝަރުތުތަކެއް ވާ ކަމަށް ޑޮކްޓަރުން ބުނެއެެވެ. އޭގެ ތެރޭގައި ލިވާ ލިބޭ ފަރާތާއި ޑޮނޭޓް ކުރާ ފަރާތުގެ ލޭގެ ގްރޫޕް އެއް ގޮތް ވާންޖެހޭނެއެވެ. އަދި 18 އަހަރާއި 55 އަހަރާ ދެމެދުގެ ފުރިހަމަ ދުޅަހެޔޮ ސިއްހަތެއްގައި ހުރި މީހަކަށް ވާން ޖެހޭނެ އެވެ. ލޭމައްޗަށް ދިއުން، ހަކުރު ބަލި، ހިތުގެ ބަލި އަދި ލިވާގެ ބަލި ހުންނަ ފަރާތްތަކަށް ލިވާ ޑޮނޭޓެއް ނުކުރެވޭނެއެވެ. މީގެ އިތުރުން ލިބޭ ފަރާތާއި ޑޮނޭޓު ކުރާ ފަރާތުގެ އިސްކޮޅު ތަފާތު ބޮޑުވެގެން ނުވާނެއެވެ. ޓްރާންސްޕްލާންޓުގައި ލިވާ ޑޮނޭޓު ކުރާފަރާތުގެ ލިވާއިން ބައެއް ނެގުމަށް ފަހު ބަލިމީހާގެ ހަށިގަނޑާއި ގުޅުވާލެވޭނެއެވެ. ދުނިޔޭގައި މިހާތަނަށް ކޮށްފައިވާ ލިވާ ޓްރާންސްޕްލާންޓް ތަކުގެ ވަރަށް ގިނަ އިންސައްތަ ކާމިޔާބު ވެފައިވާކަން ފާހަގަ ކޮށްލެވެއެވެ.\nއުމަރަށް ދިމާވެފައިވާ ބަލި ހާލަތާއި ގުޅޭ އިތުރު މައުލޫމާތު ހޯދައި އެހީތެރިވާން ބޭނުންވާ ފަރާތްތަކުން އުމަރުގެ އަނބިމީހާ ފާތުމަތް މޫސާ 9186787 އަށް ނުވަތަ ފާތްމަތް މޫސާގެ ކޮއްކޮ އައިމިނަތު އަފާ 7754444 އަށް ގުޅުއްވައިގެން މައުލޫމާތު ހޯދެވުމަށް ދަންނަވަމެވެ. އެހީތެރިވެއްދެވަން ބޭނުންފުޅުވާ ފަރާތްތަކުން އުމަރު ނިޝާމްގެ ބީއެމްއެލް ރުފިޔާ އެކައުންޓް 7701167232102 އަދި ޑޮލަރު އެކައުންޓް 7730000007672 އަށް ފައިސާ ޖަމާކޮށްދިނުމަށް އާއިލާ އިން އެދެއެވެ.\nއޮގަސްޓް 5, 2017 - 20:46\nމިހާރުވެސް އާސަންދަ އެހީގަ އެކުރަނީ\nއޮގަސްޓް 5, 2017 - 20:44\nމިހާރުވެސް އާސަންދައިން އެބޭސް ކުރަނީ\nއޮގަސްޓް 5, 2017 - 15:49\nއަަސަންދަ އަކުން ހަމަ އެކައްޗެއްވެސް ނުލީބޭ ތޯ..\nއޮގަސްޓް 5, 2017 - 15:40\nހުސްނުވާ އާސަންދައިގެ ފޮނިމީރުކަން މިހިރަ ފެންނަނީ...


އެންމެ ގިނައިން ޑައުންލޯޑް ކޮށްފައިވަނީ އެންޑްރޮއިޑް 12 ބީޓާ - Tech News Maldives\nއެންމެ ގިނައިން ޑައުންލޯޑް ކޮށްފައިވަނީ އެންޑްރޮއިޑް 12 ބީޓާ\nއަޙްމަދު އަޙްސަން • 14 ޖޫން 2021\nމިދިޔަ މެއި މަހު ގޫގަލް އިން ނެރުނު އެންޑްރޮއިޑް 12 ބީޓާ ވާޝަން އަކީ އެންޑްރޮއިޑް ތާރީޚުގައި ވެސް މިހާތަނަށް އެންމެ ގިނަ މީހުން ޑައުންލޯޑް ކުރި ބީޓާ އޮޕަރޭޓިން ސިސްޓަމް ކަމަށް އެންޑްރޮއިޑްގެ އެންޖިނިއަރިންގެ ނައިބް ރައީސް ޑޭވް ބަރކް ވިދާޅުވެއްޖެއެވެ. އޭނާ މިހެން ވިދާޅުވީ އެންޑްރޮއިޑް 12 ބީޓާ2ނެރުނު ދުވަހު ކޮށްފައިވާ ޓުވީޓަކުންނެވެ.\nއެންޑްރޮއިޑް 12 ވަނީ މިހާރު ބީޓާ މަރުހަލާގައި ކަމުން މި އޯއެސް ބޭނުން ކުރެވެން ހުންނާނީ ގޫގަލް ޕިކްސެލް3ނުވަތަ އެއަށްވުރެ މަތީ މަރުހަލާގެ ސްމާޓް ފޯނު ތަކަށެވެ. އަދި އޯއެސްގެ އަޕްޑޭސްޓް މަޝްހޫރު ބްރޭންޑްސް ތަކުގެ ތެރެއިން ވަންޕްލަސް، ލެނޯވާ، އަސުސް، އޮއްޕޮ، ރިއަލްމީ، ޝާރޕް، ވީވޯ އަދި ޝިއޯމީ އަށް ލިބިގެންދާނެއެވެ.\nގޫގަލް އިން ހާމަ ކުރާގޮތުގައި އެންޑްރޮއިޑް 12 އަކީ އެ ކުންފުނިން ޑިޒައިންކުރި އެންމެ ފުރިހަމަ އަދި ފެންވަރު ރަނގަޅު އޮޕަރޭޓިން ސިސްޓަމް އެވެ. މި އޯއެސް އަށް ބަލާލާއިރު ބޭނުން ކުރާ އައިކަންތައް ކުރީގެ އޯއެސް ތަކަށް ވުރެ ވަށްވެފައި، ޔޫޒާ އިންޓަފޭސް ރޭވިފައިވާ ގޮތުން ބޭނުން ކުރުމަށް ފަސޭހަތަކެއް ވެސް ލިބިގެންދެ އެވެ. އެއީ "ވިޖެޓްސް" ކަމަށް ވިއަސް "ނޮޓިފިކޭޝަން ސެންޓަރ" ކަމަށް ވިއަސް ހުރިހާ ފީޗާތަކެއް ވެސް ޑިޒައިން ކޮށްފައިވަނީ އެކަތި އަނެކެއްޗާ ގުޅިފައިވާ ގޮތަށެވެ. ގޫގަލް އިން ބުނާ ގޮތުގައި މިއީ "ޔުނިފައިޑް" ސިސްޓަމްއެއްގެ އެއް ފީޗާ އެވެ.\nގޭމިންގ ނަޒަރަކުން ބާލާލާއިރު މި އޯއެސް ގައި އޭގެ އަމިއްލަ "ގޭމް މޯޑް" ފީޗާ އެކުލެވިގެންވެއެވެ. މި ފީޗާ އޮން ކޮއްލުމުން އެފްޕީއެސް ފްރޭމްރޭޓް، ސްކްރީން ރިކޯޑިން، ސްކްރީންޝޮޓް އަދި ލައިވް ގޭމިންގ ސްކްރީން ދައްކުވައިދެއެވެ. އެންޑްރޮއިޑް 12 ޑިޒައިން ކޮށްފައިވާ ގޮތުން ސިސްޓަމްގެ އެނިމޭޝަންސް ވަނީ އޮމާންކޮށް "އޮޕްޓިމައިޒް" ކޮށްފަ އެވެ. އޭގެ ސަބަބުން ސިސްޓަމް ކުރީގެ އެންޑޮރޮއިޑް ތަކަށް ވުރެ ހަލުއި ވާނެ އެވެ. އަދި އެނިމޭޝަންތައް ޑިޒައިން ކޮށްފައިވާ ގޮތުން އެންޑްރޮއިޑްގެ ޗާޖު ވެސް ކުރީގެ އެންޑްރޮއިޑް ތަކަށް ވުރެ ގިނައިރު ހިފަހައްޓާނެ ކަމަށް ވެސް ގޫގުލް ބުނެ އެވެ.\nމި އޯއެސް ގައި އެންމެ ފާހަގަ ކޮއްލެވޭ އެއްކަމަކީ ބޭނުންކުރާ ފަރާތްތަކަށް އެމީހަކު ބޭނުންވާ ތީމަކަށް ޔޫޒާ އިންޓަފޭސް ބަދަލު ކޮށްލެވޭކަމެވެ. އަދި މި ބަދަލާއި އެކު "ކަލާ އެކްސްޓްރެކްޝަން" ގެ ނަމުގައި ގޫގްލް އިން ބުނެފައިވާ ފިޗާއިން، އެންޑްރޮއިޑްގެ ވޯލްޕޭޕާ ބަދަލު ކުރުމުން މުޅި ޔޫޒާ އިންޓަފޭސްގެ ކުލަ އަމިއްލައަށް އެ ވޯލްޕޭޕާ އާ ގުޅޭގޮތަށް ބަދަލުވެގެން ދިއުމެވެ. މި ބަދަލުތައް ލޮކް ސްކްރީނަށާއި ނޮޓިފިކޭޝަނަށް ވެސް އާދެއެވެ.\nއެންޑްރޮއިޑް 12 ނެރޭނެ ކަމަށް ލަފާ ކުރެވެނީ މި އަހަރު ފަހުކޮޅު ގޫގަލް ޕިކްސެލް ފޯނު ތަކަށެވެ. އެހެންނަމަވެސް އެހެން ބްރޭންޑް ތަކަށް އެންޑްރޮއިޑް 12 އަންނާނީ 2022 ކަމަށް ބެލެވެއެވެ.


ސީރިޔާގެ އިންތިގާލީ ސަރުކާރުގެ ވަފުދެއް ތަލްއަބްޔާދަށް ޒިޔާރަތްކޮށްފި - Sandhaanu\nސީރިޔާގެ އިންތިގާލީ ސަރުކާރުގެ ވަފުދެއް ތަލްއަބްޔާދަށް ޒިޔާރަތްކޮށްފި\nސީރިޔާގެ އިންތިގާލީ ސަރުކާރު ނުވަތަ ސީރިޔާގެ އިނދިކޮޅު ފަރާތްތަކުގެ ވަފުދެއް ހޯމަދުވަހު ތަލްއަބްޔާދު ސިޓީއަށް ޒިޔާރަތްކޮށްފިއެވެ.\nސީރިޔާގެ އުތުރުގެ މި އަވަށް ނިރުބަވެރިންގެ އަތުން އަތުލީ 2019 ވަނަ އަހަރުގެ އޮކްޓޯބަރު 13 ގައި ތުރުކީގެ “އޮޕެރޭޝަން ޕީސް ސްޕްރިން” ގެ ދުވަސްވަރުއެވެ.\nމި ސިޓީއަށް ޒިޔާރަތްކުރި މިވަފުދުގައި ހިމެނެނީ އިނދިކޮޅު ކޯލިޝަންގައި ހިމެނޭ ގަްރޫޕުތަކާއި ގުޅިފައިވާ ފަރާތްތަކެވެ. މިގޮތުން އިންތިގާލީ ސަރުކާރުގެ ދިފާޢީ ވަޒީރު ސާލިމް އިދުރީސް އާއި ސީރިއާގެ ނެޝެނަލް އާމީގެ އިސް އޮފިޝަލުން ހިމެނެއެވެ. ވަފުދުގެ ލީޑަރަށް ހުންނެވީ ސާލިމް އިދުރީސެވެ.\nމި ވަފުދުން “ކައުންސިލް އޮފް ޓަރްއިބްސް އެންޑް ކްލޭންސް” އަށް ޒިޔާރަތް ކޮށް، އެސަރަހައްދުގެ އިސް ވެރިންނާއި ބައްދަލު ކުރިއެވެ. މިކައުންސިލަކީ މެދު އިރުމަތީގެ މުސްތަގުބަލާއި ބެހޭގޮތުން ސިޔާސީކަންކަމުގައި މަޝްވަރާކުރުމަށް އެކުލަވާލާފައިވާ ކައުންސިލެކެވެ.\nރާއްޖެ ޒުމެއިރު ޝާން - އޭޕްރިލް 18, 2021 0\nސިޔާސީ ޢަލީ އަޙުމަދު - އޭޕްރިލް 17, 2021 4


Fitr Eid aa dhimaakoh virtual dhuvumeh baavvanee | Mihaaru\nފިތުރު އީދާ ދިމާކޮށް ވާޗުއަލް ދުވުމެއް ބާއްވަނީ\n30 މާޗް 2021 - 15:26\n"ވާޗުއަލް ކަލާ ރަން" ގެ ނަމުގައި ޔުނިކްސް ސްޕޯޓިސް އިން ފިތުރު އީދާ ދިމާކޮށް ރާއްޖޭގައި ވާޗުއަލް މެރެތަނެއް ދުވުމެއް ބާއްވަން އިއުލާންކޮށްފި އެވެ.\nއަންނަ މެއި މަހު 14 ނޫނީ ފިތުރު އީދު ދުވަހު ބާއްވަން ނިންމާފައިވާ މި ދުވުމަކީ ރާއްޖެ އަށް މުޅިން އާ ކޮންސެޕްޓެއް ކަމަށް ޔުނިކްސް ސްޕޯޓްސް އިން ބުނެ އެވެ. އަދި މި ދުވުމުގެ އިންތިޒާމް މުޅި ރާއްޖޭގެ މީހުން ދިރިއުޅޭ ހުރިހާ ރަށަކަށް ހުޅުވާލައިގެން ކުރިއަށްގެންދަން ނިންމާފައިވާއިރު، އެކަން ކުރުމަށް މަގުފަހިކުރުމުގެ ގޮތުން މި ދުވުން އިންތިޒާމްކުރާ ފަރާތުން އަންނަނީ ރަށްރަށުގެ ކައުންސިލާއި ކްލަބް ޖަމިއްޔާތަކާ މަޝްވަރާކުރަމުންނެވެ.\nމީގެ ފަސް ދުވަސް ކުރިން މި މަހުގެ 25 ވަނަ ދުވަހު ބައިވެރިވުމުގެ ފުރުސަތު ހުޅުވާލާފައިވާއިރު، މުއްދަތު ހަމަވާނީ އަންނަ މަހުގެ ހަތަރު ވަނަ ދުވަހު އެވެ. ދުވުމަށް ރަޖިސްޓްރީވުމަށް www.runformaldives.com ބޭނުންކުރެވޭނެ އެވެ.\nރެޖިސްޓްރޭޝަން ކުރިއަށްދާ ގޮތާއި މި އިވެންޓް ބާއްވަން ހަމަޖެހިފައިވާ ގޮތަށް ބަލާއިރު، އެންމެ ފުރަތަމަ ދުވުންތެރިން ޖެހޭނީ ޓީމެއްގެ ގޮތުގައި ކުލައެއް ނަގާށެވެ. އެ އަށް ފަހު އަންނަ މަހުގެ 30 އިން މެއި 10 ވަނަ ދުވަހާ ހަމައަށް އޮންނާނީ ރޭހުގައި ބޭނުންކުރާ ޓީޝާޓާއި ބިބް ފަދަ ތަކެތި ހަވާލުކުރުމެވެ.\nމެއި 14-17 ވަނަ ދުވަހަށް ކުރިއަށްދާ މި ދުވުން ކާމިޔާބުކުރާ ޓީމެއް ކަނޑައަޅާނީ ކަވަރުކުރާ ޑިސެންޓެންސަށް ބެލުމަށް ފަހު އެވެ. ދުވުމާއި ހިނގުން ވެސް ހިމެނޭ މި ވާޗުއަލް ދުވުމުގައި މަދުވެގެން ފަސް ކިލޯމީޓަރު ކަވަރުކުރަން ޖެހެ އެވެ.\nޔުނީކް ސްޕޯޓްސް އިން ވަނީ މީގެ ކުރިން ވެސް މި ފަދަ އިވެންޓްތައް ބާއްވައިފަ އެވެ.


ހިމޭން ކައުނު – ތިން ވަނަ ބައި\n5 މޭ 2015\nއޭދަފުށީ ބަނދަރުގައި އޮތް ބޮޑު ލޯންޗަށް މީހުން އަރަން ފެށިއެވެ. އިސާހިތަކު ޝިރާޒަށް ވެސް އަރަން ޖެހޭނެއެވެ. އޯ ލެވެލް ނިންމާފައި މާލެ ދާ ދުވަސް އައީއެވެ. ވަގުތަކީ އެއްވެސް މީހަކަށް ހުއްޓޭނެ ގުދުރަތީ ބާރެއް ނޫނެވެ.\nބަނދަރުމަތީގައި ނަފުސާ ހުރީ ފެންކަޅިވެފައެވެ.\nކޮނޑުގައި އެންމެ ދަބަހެއް އަޅުވާލައިގެއިން އޭނާގެ ގާތުގައި ޝިރާޒް ވެސް ހުއްޓެވެ. ގެންދާކަށް މާ ގިނަ އެއްޗެއް ނެތެވެ.\nޝިރާޒު ވެސް ހުރީ ފެންކަޅިވެފައެވެ.\nޝިރާޒް ފުރާތީ ޝިރާޒްގެ މަންމަ އާއި ކޮއްކޮ ޝަޒްރާގެ އިތުރުން ނަފުސާ އާއެކު ނަފުސާގެ މަންމަ އާއި ކޮއްކޮ ނަފީސް ވެސް އައިސް ހުއްޓެވެ.\nޝިރާޒްގެ މަންމަގެ މޫނުމަތީގައި ހިތާމައިގެ އަސަރު ހުއްޓެވެ.\nނަފުސާގެ މަންމަ ވެސް ހުރީ ހިމޭންވެފައެވެ.\nމި އަހަރު ދިޔަ ގޮތް ވެސް ނޭނގެއެވެ.\nޝިރާޒް ކިޔަވައިދޭން ފެށި ފަހުން ނަފުސާ މެތްސް އަށް ވަރަށް މޮޅުވިއެވެ. ހުރިހާ ޓާމެއްގައި ވެސް ނުވަ ދިހަ އަށް ވުރެ މަތިން މާކްސް ލިބުނެވެ.\nމިހެންވެ ހިސާބު އިލްމް ވަރަށް ބޮޑަށް ބޭނުން ކުރަން ޖެހޭ ފިޒިކްސް އަށް ވެސް ނަފުސާ މޮޅުވިއެވެ. އަދި ޝިރާޒް ބުނި ފަދައިން ދުވަސްވީ ވަރަކަށް ނަފުސާ އަށް ކެމިސްޓްރީ ވެސް ފަރިތަވާން ފެށިއެވެ. ކުރިން ފޯމިއުލާއެއް ފެނިފައި އެވާ ހާސްކަން މިހާރު ނާދެއެވެ.\nބަނދަރު މައްޗަށް އައި ފަހުން ޝިރާޒް ވެސް ނަފުސާ ވެސް އެއްވެސް ވާހަކައެއް ނުދައްކައެވެ. ދެން ދެ މީހުން އެހާ ގިނައިން ދިމާ ނުވާނެތީ ތިބީ ވަރަށް ދެރަވެފައެވެ.\nނަފުސާގެ ހަޔާތުގައި ފުރަތަމަ ފަހަރަށް ހުސް ކަމެއް އުފެދުނެވެ. އެކަނިވެރިކަމަކީ ކިހާވަރެއްގެ ކަމެއްކަން ނަފުސާއަށް އިހުސާސް ކުރެވެން ފެށިއެވެ. އަދި ވަކިން ދެރަވީ އެއްވެސް ތިމާގެ މީހަކާ ނުލައި، މާލޭގައި ހުންނަ ޝިރާޒްގެ ބައްޕަގެ ރައްޓެއްސެއްގެ ގޭގައި ހުންނަން ޝިރާޒް ދާތީ އޭނާ އެކަނިވާނެވަރު ހިތަށް އަރައިފައެވެ.\nޝިރާޒް ގޮސް އޭނާގެ މަންމަ ގައިގައި ބައްދާލިއެވެ. އަދި ޝަޒުރާގެ ގައިގަ ވެސް ބައްދައިލިއެވެ.\nދެން ނަފުސާގެ މަންމަ އާއި ސަލާން ކޮށްލާފައި އައިސް ނަފުސާގެ ކުރިމައްޗަށް ހުއްޓުނެވެ.\n“ދަނީ،” ނަފުސާ އަށް ފުންކޮށް ބަލައިލަމުން ޝިރާޒު ބުންޏެވެ. “ރަނގަޅުވާނެ. އޯކޭ؟”\n“އޯކޭ،” ނަފުސާ މަޑުމަޑުން ބުނެލިއެވެ.\nޝިރާޒް ގޮސް ލޯންޗަށް އެރިއެވެ.\nނަފުސާ އަށް އެ ހުރިހާ މަންޒަރެއް ފެނުނީ ފިލްމެއްގައި ސްލޯ މޯޝަން މަންޒަރެއް ފެންނަ ފަދައިންނެވެ. ހީވީ ވަގުތު ހުއްޓުނު ހެންނެވެ. ހުރިހާ ކަމެއް ފެނުނީ ވަރަށް ލަސް ދުވެއްޔެއްގައެވެ. ލޯންޗާ ދިމާއަށް ޝިރާޒް ހިނގާފައި ދިޔަ ގޮތާއި، ދެރަވެފައި ހުރި ވަރުން އޭނާގެ ކޮނޑު އެލި، ހަށިގަނޑު ސޮހިފައިވާ ގޮތާއި ލޯންޗަށް ފިޔަވަޅު އެޅި ތަނާއި މި ހުރިހާ ކަމެއް އޭގެ އެންމެ ތަފުސީލުކޮށް ނަފުސާގެ ސިކުނޑީގައި ބިންވަޅު ނެގުނެވެ.\nޝިރާޒް އެނބުރިފައި އަތުން ޓާޓާ ކިޔާލިއެވެ.\nހުރިހާ އެންމެން ވެސް އަނބުރާ ޓާޓާ ކިޔާލިއެވެ.\nދެން އޭނާ ލޯންޗްގެ ގެގަނޑު ތެރެއަށް ވަދެ ނަފުސާގެ ލޯމަތިން ގެއްލުނެވެ.\nއެ މަންޒަރު ނަފުސާގެ ހަނދާނުން ދުވަހަކު ވެސް ނުފުހެވޭނެއެވެ.\nއުދަރެސް މަތިން ލޯންޗް ގޮސް ގެއްލެންދެން ނަފުސާ އެ ދިމާ އަށް ބަލަހައްޓައިގެން ހުއްޓެވެ.\nދެން ގެއާ ދިމާއަށް ހިނގައިގަތެވެ. ޝިރާޒްގެ މަންމަ އާއި ކޮއްކޮ އާއި ނަފުސާގެ މަންމަ އާއި ކޮއްކޮ ވެސް ނަފުސާއާއެކު ހިނގައިގަތެވެ.\nގެއަށް ދިޔަ މަގުމަތީގައި ވެސް ނަފުސާގެ ހުރިހާ ވިސްނުމެއް ހުރީ ޝިރާޒް އަށެވެ.\nނަފުސާގެ ހަޔާތުގައި މިހާތަނަށް އައި އެންމެ އުފާވެރި ދުވަހަކީ އިއްޔެ ތުޅާދޫގައި ޝިރާޒް އާއެކު ހޭދަ ކުރި ވަގުތުތަކެވެ. ވަކިން ހާއްސަކޮށް ތުޅާދޫގައި ގަސްކޮޅެއް ހުރި ހަމައެކަނި ތަންކޮޅުގެ ތެރެއިން ލާފައި އެ ދެ މީހުން ދެ މީހުންގެ އަތުގައި ހިފައިގެން އަތިރިމައްޗާ ދިމާއަށް ހިނގާލާފައި ދިޔަ ވަގުތުކޮޅެވެ. (ތުޅާދޫއަށް އެންމެން ދިޔައީ ޝިރާޒް މާލެ ދިއުމުގެ ކުރިން ބައްޕައާ ބައްދަލު ކޮށްލަން އޭނާ ބޭނުން ވެގެންނެވެ.)\nނަފުސާ އަށް މި ތަނުގެ ފޮޓޯއެއް ވަނީ ހަވީރު ނޫހުން ފެނިފައެވެ. އެ ފޮޓޯ ބަލައިލުމުން އެއީ ތުޅާދޫ ހެން ވެސް ހީނުވެއެވެ. ހަވީރުގެ އިރުގެ ދޯދިތައް ގަސްތަކުގެ ފަތްތަކާއި ބިންމަތި ރަންރީނދޫ ކުލައަށް ބަދަލު ކޮށްލާފައިވާ ވަގުތެއްގައި ނަގާފައިވާ އެ ފޮޓޯއިން ހީވީ ހުޅަނގުގެ ފިނި ގައުމަކަށް ހަރީފު މޫސުން އަންނަން ވެގެން އޯޓަމް ސީޒަން އައިސްފައި ހުރި ހެންނެވެ. ނަމަވެސް ނަފުސާ ވިސްނާލިއިރު އެ ގޮތަށް ފެނުނީ އެ ފޮޓޯ ނެގި މީހާ ނަގާފައިވާ އޭންގަލްގެ ގޮތުންނެވެ. މި ކަމުން ނަފުސާ އަށް ވަރަށް މުހިންމު ކަމެއް ވިސްނުނެވެ؛ ދުނިޔެއަކީ ހަގީގަތުގައި ރީތި ތަނެކެވެ. ނަމަވެސް އެ ރީތިކަން ފެންނާނީ އެ ރީތިކަން ހޯދަން އުޅޭ މީހަކަށެވެ. އެ ހިތްގައިމުކަން ހޯދަން އެނގުނު މީހަކަށެވެ.\nޝިރާޒް ވެސް ދައްކަމުން އައީ އެ ކަހަލަ ވާހަކައެކެވެ.\nބުލީ ކުރުމަށް ހުއްޓުމެއް އަންނާނީ އެ ކަންތައް ކުރާ މީހުންނަށް އެ ކަމުން ހިތްހަމަޖެހުމެއް ނުލިބުމުން ކަމަށާއި އެހެންވެ ހުރިހާ ބާރެއް އޮތީ ނަފުސާގެ އަތްމަތީގައި ކަމަށެވެ. ޝިރާޒް ބުނީ ކޮމްޕިއުޓަރު އީޖާދު ކުރި އަލަން ޓިއުރިން ވެސް ސްކޫލްގައި އުޅުނުއިރު ބުލީންގެ ފަރާތުން ވަރަށް ބޮޑު އަނިޔާތައް އޭނާ އަށް ލިބުނު ކަމަށާއި ނަމަވެސް ފަހުން އޭނާ އަށް މިވާ ގޮތް ވިސްނުނީ ކަމަށެވެ.\n“އިންސާނުން ތެރޭގަ އެބައުޅޭ އެހެން މީހުންނަށް ވޭން ލިބުމުން އުފާވާ ބަޔަކު ވެސް. ފާޑެއްގެ ނަފުސާނީ ބައްޔެއް އެއީ. އެހެންވީމަ ނަފުސާ އަށް އެ މީހުން އުނދަގޫ ކުރަންޏާ އެ ކަމާ ހާސްވާކަން ނުދައްކާ. ނަފުސާއަށް އޭގެން އަސަރު ކުރާކަން ނުދައްކާވޭތޯ ބަލާ. އެ މީހުން ޖެއްސުން ކުރިއަސް ނަފުސާއަށް އެ ކަމުން ކަމެއް ނުވާ ކަމަށް އެ މީހުންނަށް ހީވާން ފެށުމުން އެ މީހުން އެ ކަން ހުއްޓާލަފާނެ. އެ މީހުން ބޭނުންވާ ނަތީޖާ ނުފެންނަން ފެށީމާ،” ޝިރާޒް ކިޔައިދިނެވެ.\nނަމަވެސް ނަފުސާ ބުނީ އެއީ ވަރަށް އުނދަގޫ ކަމެއް ކަމަށެވެ. ސަބަބަކީ އޭނާގެ ސިފައާ ބެހި ހެދުމުން ދެރަވަނީ ކަމަށެވެ.\nދެން ވެސް ޝިރާޒް ދިނީ ރަނގަޅު ނަސޭހަތެކެވެ.\n“ހުރިހާ އެކްސްޕެކްޓޭޝަންސްތަކެއް ދުއްވާލާ،” ޝިރާޒް ބުންޏެވެ.\n“ތިޔަ ބުނީ؟” ނަފުސާގެ ހިތުގައި ސުވާލު އުފެދުނެވެ.\n“މި ބުނީ ނަފުސާ ތި ދެރަ ވަނީ އެ މީހުންގެ ފަރާތުން އެކްސްޕެކްޓޭޝަންތަކެއް ހުރީމައޭ. ނަފުސާ އަށް ނޭނގި ނަމަވެސް އެކްސްޕެކްޓް ކުރެވެނީ އެ މީހުން ނަފުސާ އަށް ރަނގަޅަށް ޓްރީޓް ކުރާނެ ކަމަށް. އެކަމު މިހާރުއްސުރެ ވެސް ނަފުސާ ގަބޫލު ކުރަންވީ ކަމަކީ ހުރިހާ އެންމެންގެ ރުހުމެއް ނުލިބޭނެކަން. އެއީ ވާނޭ ކަމެއް ނޫން. ކިތައްމެ ތާކުންތާކު ނުޖެހޭ ކަމަކާ ވެސް ބަޔަކު ހިތްހަމަ ނުޖެހިދާނެ. އެހެންވީމަ އަހަރުންނަށް އޮތް ހަމައެކަނި ގޮތަކީ އިސްލާމް ދީނުގަ އަންގަވާފަ އޮތް ގޮތަށް ކަންތައްތައް ކުރުން. އެއިރުން އަބަދުވެސް ރަނގަޅަށް ކަންތައްތައް ކުރެވޭނީ. ދެން އެހެން މީހުން ކިޔާ އެއްޗަކަށް ބަލާނެ ކަމެއް ނެތް.”\nގެއަށް އާދެވުމާއެކު އާދަޔާ ހިލާފު ވަރުބަލިކަމެއް ނަފުސާއަށް އިހުސާސް ކުރެވުނެވެ. އެނދުގައި ޖައްސާލުމާއެކު ނިދިއްޖެއެވެ.\nނަފުސާ އަށް ހޭލެވުނީ އޭނާގެ ސްމާޓް ފޯން ރިންގް ވާން ފެށި އަޑަށެވެ.\nފޯންގެ ޑިސްޕްލޭއަށް ބަލައިލިރު ޝިރާޒްގެ ކޯލެކެވެ. ރޭގަނޑު ވެއްޖެއެވެ. ޝިރާޒަށް މިހާރު ހުންނާނީ މާލެ ދެވިފައެވެ.\n“ހަލޯ،” ނަފުސާ ޖަވާބު ދިނެވެ.\n“ހަލޯ،” ޝިރާޒްގެ އަޑު ވަރަށް މަޑެވެ. ފޯނުގައި ހުރީ ވައި އަޑު ހިއްޕާލާފައެވެ.\n“ވަރަށް ވައި ގަދަ ތަނެއްގަ ދޯ ތިހިރީ؟” ޝިރާޒްގެ އަޑު އިވުމުން ނަފުސާއަށް އުފާވެރިކަން އަލުން އިހުސާސް ކުރެވެން ފެށިއެވެ.\n“އާނހ. މިހާރު މި ދަނީ ބައްޕަ ރައްޓެހި މީހާއާއެކު އޭނާގެ ސައިކަލުގަ އެ ގެއަށް. އަދި މިހިރީ ބޮޑު ތަކުރުފާނު މަގުގަ. ވަރަށް ވައި ގަދަ މި ހިސާބުގަ.”\nޝިރާޒް ދެން ބުނި އެއްޗެއް ނޭނގުނެވެ. ކުއްލިއަކަށް ދެން އިވުނީ މީހަކު ވަރަށް ބާރަށް ހަޅޭއްލަވައިގަތް އަޑެވެ. ހަމައެއާއެކު އެ ކޯލު ކެނޑިއްޖެއެވެ. (ނުނިމޭ)\nކެޓްރީނާ ކައިފް ފޮޓޯޝޫޓަކަށް ސޮނެވާފުށީގައި\n13 ނޮވެމްބަރ 2020\n“ހެހެސް” ގެ ގޮއިދޫގެ ޝޫޓިން ނިންމާލައިފި\n4 އޭޕްރީލް 2020\nސްޓޫޑެންޓް ލޯނުތައް ދެއްކުން ވެސް ބީއެމްއެލްއިން ހަ މަހަށް ފަސްކޮށްދީފި\n31 މާރޗް 2020\nCopyright © 2008-2017 Eydhafushi Times.


Fahakah Ais Hingaafai Huri Maaramaree Aai Gulhifai Vanee Masthuvathakecha: Imran - Vaguthu\nފަހަކަށް އައިސް ހިނގާފައި ހުރި މާރާމާރީތަކާ ގުޅިފައި ވަނީ މަސްތުވާތަކެއްޗާ: އިމްރާން\nފަހަކަށް އައިސް ރާއްޖޭގައި ހިނގާފައި ހުރި މާރާމާރީ އާއި ގުޅިފައި ވަނީ މަސްތުވާތަކެއްޗާ ކަމަށް ހޯމް މިނިސްޓަރު އިމްރާން އަބްދުﷲ ރައްޔިތުންގެ މަޖިލިހުގައި މިއަދު ވިދާޅުވެއްޖެއެެވެ.\nރާއްޖޭގައި ފަހަކަށް އައިސް މާރާމާރީ އިތުރުވެފައިވާތީ އެކަމާއި ގުޅިގެން އަޅުއްވާފައިވާ ފިޔަވަޅުތަަކަކީ ކޮބާތޯ މިއަދު މަޖިލީހުގައި މެމްބަރަކު ކުރެއްވި ސުވާލަކަށް ޖަވާބުދެއްވަމުން އިމްރާން ވިދާޅުވީ މިދިޔަ ހަފްތާގައި ރާއްޖޭގައި މާރާމާރީ އިތުރުވެފައިވާކަން ފާހަގަ ކުރެއްވޭ ކަމަސެވެ.\nއެފަދަ މާރާމާރީގެ މައްސަލަތައް ގުޅިފައި ހުރީ، މަސްތުވާތަކެތީގެ ޑީލްތަކާ ކަމަށް މިނިސްޓަރު ވިދާޅުވިއެވެ.\n" މަސްތުވާތަކެތި އެތެރެކުރުމާއި ޑީލްތަކާއި އެތެރެކުރުމުގައި ދިމާވެފައި ހުރި މައްސަލަތަކުގެ ސަބަބުން މި ދިމާވެގެން އުޅޭ މާރާމާރީތަކާއި ވަރަށް ބޮޑަށް ގުޅުން ހުރި. އެކަން ބަލާ ދިރާސާކޮށް އަޅަންޖެހޭ ފިޔަވަޅުތައް އަޅަމުން ދާނީ،" އިމްރާން ވިދާޅުވިއެވެ.\nމި ހަފްތާ ތެރޭގައި އައްޑޫ ސިޓީ ހިތަދޫގައި ދެ ގްރޫޕެއްގެ ދެމެދުގައި ހިނގި މާރާމާރީގައި ތޫނު އެއްޗަކުން މީހަކަށް ހަމަލާދީ "ކޮށާލި" މައްސަލައެއް ވަނީ ފެންމަތިވެފައެވެ. އެ މައްސަލައިގައި މިހާރު ފުލުހުން ވަނީ މީހަކު ހައްޔަރުވެސް ކޮށްފައެވެ.\nދެ ގްރޫޕެއް ދެމެދުގައި ހިންގި މަރާމާރީގައި ތޫނު އެއްޗަކުން ހަމަލާދީ މީހަކު ޒަހަމްކޮށްލި އިރު، އޭނާއަށް ސީރިއަސް އަނިޔާތަކެއް ލިބުނެވެ. އޭނާ އަށް އައްޑޫ އިކުއަޓޯރިއަލް ހޮސްޕިޓަލްގައި އޭނާއަށް ފަރުވާދެމުންދާ އިރު، އޭނާގެ ހާލު ސީރިއަސް ނޫން ކަަމަށް އެ ހޮސްޕިޓަލުން ވަނީ ބުނެފައެވެ.\nމީގެ ދުވަސްތަކެއް ކުރިން ށ. ފޯކައިދޫގައި ބިދޭސީ އަކަށް ތޫނު އެއްޗަކުން ހަމަލާދީ ޒަހަމްކޮށްލާފައިވެއެވެ. ފުލުހުން ވިދާޅުވި ގޮތުގައި ބިދޭސީ މީހާ އަށް ހަމަލާ ދީފައި ވަނީ ވެސް ބިދޭސީއެކެވެ.\nއޮކްޓޯބަރ 21, 2020 11:40\nތިބުނީ ހޯމްމިނިސްތްރީން ކުރަންޖެހޭ ކަމެއްނެތޭތ؟. ކުރިން ދެމީހަކު މާރާމާރީ ހިންގައިފިނަމަ ހޯމްމިނިސްަރާއި ރައީސް އިސްތިއުފާދޭންޖެހޭކަމަށް ވަކާލާތުކުރި ކުދިން މިހާރުބުނާނީ ކީކޭބާ؟؟؟ އިމްރާން ޒިންމާނަގަންޖެހޭ ކަމެއްވާއިރަށް ދުއްވައިގަންނަނީ ރުގްޔާކިޔަވަން. މިމާރާމާރީތައް ގިނަވާތީ ރުގްޔާކުރަންވީނުން.\nއޮކްޓޯބަރ 21, 2020 12:09\nތިކަން އެނގޭއިރު މަސްތުވާތަކެތި ބެނުންކުރާމީހުނާއި އެވިއްކާމީހުނަށް ރާއްޖޭގަ އަދަބެއްނުދެވެނީކީއްވެ މައިންބަފައިންގެ އަންނައުނައި މުދާފަދަތަކެތިވިއްކަގެން މަސްތުވެގެން ތިބޭމީހުނަށް އަދަބުދީބަލަ މައިންބަފައިން ރޯއާދޭސްކުރަނީ އެމީހުންހައްޔަރުކުރުމަށްް އެކަމް ވކަމެއްހަރާން


IS ah faisaa hoadhanee kihineh?\nއައިއެސް އަށް ފައިސާ ހޯދަނީ ކިހިނެތް؟\nއައިއެސްއާ ގުޅިފައިވާ ދިވެހި ހަނގުރާމަވެރިންގެ ބައެއް\nބައެއް މީހުންގެ ނަޒަރުގައި އިސްލާމިކް ސްޓޭޓް ނުވަތަ އައިއެސްއޭ ކިޔުނު ޓެރަރިސްޓް ޖަމާއަތަކީ ސީދާ އެމެރިކާގެ އުފެއްދުމެކެވެ. ފަހަރެއްގައި އެއީ ތެދެކެވެ. އެއީ އެމެރިކާ އިން އިރާގުގެ ކުރީގެ ރައީސް ސައްދާމް ހުސެއިންގެ ވެރިކަން ވައްޓާލުމުން އެގައުމުގެ ތެރޭގައި އުފެދުނު ހަމަނުޖެހުންތަކުގެ ތެރެއިން އުފަންވި ހަނގުރާމަވެރި ގްރޫޕެއްގެ އަސްލާ މި އައިއެސް ޖަމާއަތް ގުޅިފައި އޮތުމެވެ.\nއެހެންވީމަ އައިއެސްއޭ ކިޔުނު ހަނގުރާމަވެރިންގެ ބައިގަނޑެއް އުފެދުމުގެ ސަބަބަކަށް އެމެރިކާ ވެދާނެ އެވެ.\nނަމަވެސް މިއީ އެމެރިކާ އިން އެތައް މިލިއަން ޑޮލަރެއް ހޭދަކޮށްގެން މުސްލިމުންގެ ނަން މި ބިމުން ފޮހެލުމަށް ފަށާފައިވާ ޕްރޮޕެގެންޑާ ހަރަކާތެއް ނޫނެވެ. އައިއެސް އަކީ އެމެރިކާ އިން ފައިސާ އަޅައިގެން އުފައްދާފައިވާ ޖަމާއަތެއް ނަމަ މި ޖަމާއަތް ދުނިޔެ އިން ނައްތާލުމަށް އެމެރިކާ އިން ބިލިއަން ޑޮލަރުން ހޭދަކޮށް އެމީހުންނާ ދެކޮޅު އަސްކަރީ ހަރަކާތްތަކަށް އެތައް މިލިއަން ޑޮލަރެއް ހޭދަކުރަމުން އެ ގެންދަނީ ކީއްވެގެން ހެއްޔެވެ؟\nކޮންމެއަކަސް މި އަރާރުމެއްގެ އިތުރަށް ކުރިއަށް ނުގެންގޮސް އައިއެސްގެ މާލީ ތަނަވަސްކަމަށާއި އެމީހުންގެ ޚަޒާނާ އަށް ފައިސާ އެއްކުރާ ގޮތްގޮތަށް ބަލައިލަމާ ހިނގާށެވެ.\nއައިއެސް އުފެދި އެމީހުންގެ ބާރުގެ ދަށަށް އިރާގާއި ސީރިއާގެ ސަރަހައްދުތަކެއް ދެ ތިން މަސް ދުވަސްތެރޭގައި ގެންދިޔައިރު އެ މީހުންގެ މިލްކިއްޔާތު އޮތީ ދެ ބިލިއަން ޑޮލަރަށް އަރައިފަ އެވެ. އުފެދޭ ސުވާލަކީ މިހާ ސިއްރުން މިހާ އަނިޔާވެރިކޮށް ހަރަކާތްތެރިވާ ޖަމާއަތަކަށް މިހާ ފަސޭހައިން މިހާ ގިނަ އަދަދަކަށް ފައިސާ ލިބެނީ ކިހިނެއްތޯއޭ ބުނެ އުފައްދާ ބޮޑު ސުވާލެވެ.\nއެހެންވީމަ އިސްލާމިކް ސްޓޭޓްގެ މުއްސަނދިކަމުގެ ސިއްރަކީ ކޮބައި ހެއްޔެވެ؟\nމި ޖަމާއަތަށް އެންމެ ގިނައިން ފައިސާ ވަންނަ މަގަކީ ތެލުގެ ވިޔަފާރި އެވެ. އައިއެސް އިން ވަނީ އިރާގާއި ސީރިއާގެ ތެލުގެ މައިދާންތަކުގެ ތެރެއިން ނިކަން މުހިންމު ތެޔޮ ވަޅުތަކެއް އެމީހުންގެ ބާރުގެ ދަށަށް ގެންގޮސްފަ އެވެ. އެމެރިކާ އާއި އަރަބި ގައުމުތައް ގުޅިގެން ވައިގެ މަގުން މެދުކެނޑުމެއް ނެތި އައިއެސްގެ މަގާމުތަކަށް ހަމަލާ ދެމުން ގެންދާއިރު ވެސް އިރާގާއި ސީރިއާގައި ތެޔޮ ވިއްކައިގެން ހަފުތާއެއްގެ މައްޗަށް އައިއެސް އިން ދެ މިލިއަން ޑޮލަރު ނަގާ ކަމަށް ކަޅު ބާޒާރުގެ ތަފާސް ހިސާބުތަކުން އެނގެން އެބަހުއްޓެވެ.\nރިޕޯޓްތައް ބުނާ ގޮތުން އައިއެސް އިން ސީރިއާ އާއި އިރާގުގެ ތެލުގެ ކޮންޓްރޯލް އަތުލާފައި އޮތްވަރުން އެމީހުންގެ އަތުން ތެޔޮ ގަތުމަށް ސީރިއާ ސަރުކާރަށް ވެސް އޮތީ މަޖުބޫރުވެފަ އެވެ. އެގޮތުން އައިއެސް އިން ސީރިއާގެ ރައީސް ބައްޝާރުލް އަސަދުގެ ފައުޖުތަކަށް ތެޔޮ ވިއްކާ ކަމުގެ ރިޕޯޓް ވެސް ލިބެ އެވެ.\nތެލުގެ ވަގު ވިޔަފާރި އަށް ފަހު އައިއެސް އަށް އެންމެ ބޮޑު އާމްދަނީއެއް ވަންނަނީ މުދާތައް ލޫޓްވައިގެންނާއި ތާރީޚާ ގުޅިފައިވާ އަގުބޮޑެތި ތަކެތި ވިއްކައިގެންނެވެ. މި ޖަމާއަތުގެ ހަނގުރާމަވެރިން ވަނީ އިރާގާއި ސީރިއާގެ އެތައް މިއުޒިއަމަކާއި ލައިބްރަރީއަކާއި އާސާރީ އެތައް އެތައް ބިނާތަކެއް ވެސް އެމީހުންގެ ބާރުގެ ދަށަށް ގެންގޮސްފަ އެވެ.\nކަޅުބާޒާރުގައި މިފަދަ ތަކެތި ޖަވާހިރުގެ އަގުގައި ވިކޭނެކަމާ މެދަކު ސުވާލެއް ވެސް ނުއުފެދެ އެވެ. މިފަދަ އަގުހުރި އެއްޗެއް ވިއްކާލާއިރު އައިއެސް އަށް 20 ޕަސެންޓްގެ "ކަޓެއް" ލިބޭ ކަމަށް ދިރާސާ ރިޕޯޓްތަކުން އެނގިފައިވެ އެވެ.\nއާމްދަނީގެ ރޭހުގައި އެހެން ހަނގުރާމަވެރި ޖަމާއަތްތަކަށް ބަލާއިރު އައިއެސް ވަރުގެ ޖަމާއަތެއް މިހާރަކު ނެތެވެ. އެމީހުންގެ މިލްކިއްޔާތު ދެ ބިލިއަނަށް އަރާއިރު ނައިޖީރިއާގެ މަޝްހޫރު ހަނގުރާމަވެރި ޖަމާއަތުގެ އަގަކީ 10 މިލިއަން ޑޮލަރެވެ. އަފްޣާނިސްތާނުގެ ތާލިބާނުން ކެނަބިހުގެ ވިޔަފާރި ފުޅާކޮށް 400 މިލިއަނަށް އެމީހުންގެ އާމްދަނީ ވަނީ އަރުވައިފަ އެވެ.\nއައިއެސް އަށް ބަލާއިރު އެމީހުން ދަނީ އާމްދަނީ އިތުރުކުރުމަށް ގިނަ އުކުޅުތަކެއް ބޭނުންކުރަމުންނެވެ. އެގޮތުން ރަހީނުކުރާ މީހުންގެ ބޯ ބުރިކުރުމުގެ ކެމްޕޭނަކީ ވެސް އެމީހުންނަށް ނިކަން ފައިދާ ބޮޑު ކެމްޕޭނެކެވެ. ވަގަށް ނަގާފައިވާ މީހުންގެ ބޯ ބުރިކޮށްލާ ވީޑިއޯތަކެއް އައިއެސް އިން އާންމުކުރުމުން އެމީހުންގެ އަތް ދަށުން މީހުން ސަލާމަތްކުރުމަށް އެކި ގައުމުތަކުން އެތައް މިލިއަން ޑޮލަރެއް ހޭދަ އެބަކުރެ އެވެ.\nއެގޮތުން އދ. ގެ ތަފާސް ހިސާބުތައް ދައްކާ ގޮތުން މީހުން ރަހީނުކޮށްގެން އައިއެސް އަށް ލިބިފައިވާ ފައިސާގެ ޖުމްލަ 40 މިލިއަން ޑޮލަރަށް އަރަ އެވެ.\nއައިއެސް އަށް ފައިސާ ވަންނަ އަނެއް މަގަކީ އިރާގު ސަރުކާރެވެ. އައިއެސްގެ ބާރުގެ ދަށުގައި މޫސަލް އޮތްއިރު އެ ސިޓީގައި ތާށިވެފައި ތިބި އިރާގު ސަރުކާރުގެ މުވައްޒަފުންނަށް އިރާގުން އަދިވެސް ގަވާއިދުން މުސާރަ ދެ އެވެ. މި މުސާރަ އެމީހުންނަށް ލިބެނީ އައިއެސް އަށް "ކަޓެއް" ދިނުމަށް ފަހު އެވެ.\nއައިއެސް އިން ވެސް މުސާރަ ދެ އެވެ. އަދި ޕެޓްރޯލާއި ގޭސް ފަދަ ތަކެތި އެމީހުންގެ ވަފާތެރިންނަށް ފޯރުކޮށް ދެނީ ހިލޭ ސާބަހަށެވެ.\nއައިއެސްގެ ބާރުގެ ދަށުގައި ގާތްގަނޑަކަށް އަށް މިލިއަން މީހުންގެ އާބާދީއެއް އޮތްއިރު އެމީހުންގެ ހަނގުރާމަވެރިންގެ ގޮތުގައި 50،000 މީހުން ދަނީ ހަރަކާތްތެރިވަމުންނެވެ. މި ލަޝްކަރުގައި ހިމެނޭ އިރާގުގެ ކޮންމެ ހަނގުރާމަވެރިޔަކަށް އާމްދަނީއެއް ކަނޑައެޅިފައިވާއިރު މީހަކާ އިނދެގެން ދެ ކުދިން ލިބިފައިވާ ނަމަ މަހު މުސާރަ އަކީ 150 އެމެރިކާ ޑޮލަރެވެ.\nމި ޖަމާއަތުން އެމީހުންގެ ފޮރިން ފައިޓާސްތަކަކަށް މުސާރައެއް ނުދެ އެވެ. އެހެން ގައުމުތަކުން އެމީހުންނާ ގުޅެން ސީރިއާ އާއި އިރާގަށް ދާ ހަނގުރާމަވެރިންނަށް މުސާރައެއް ނެތަސް ދިރިއުޅޭނެ ތަނަކާއި ކައިބޮއި ހަދާނެ އެއްޗެހި ފޯރުކޮށްދެ އެވެ.\nލަންކާ އިންތިހާބުގައި ރެކޯޑް އަދަދަކަށް ބާތިލު ވޯޓު\nބެއިރޫތު ގޮވުން: އަދިވެސް 60 އަށްވުރެ ގިނަ މީހުން ނުފެނޭ\nލަންކާ އިންތިހާބު: ފާހަގަކޮށްލެވޭ ފަސް ކަމެއް!\nރަޝިއާގެ ކޮވިޑު ވެކްސިން ރަޖިސްޓްރީ ކޮށްދެނީ


Jazubaathuga jehigen kameh kohgen nuvaane, hoadhaanee vote: Ibu | Mihaaru\nޖަޒުބާތުގައި ޖެހިގެން ކަމެއް ކޮށްގެން ނުވާނެ، ހޯދާނީ ވޯޓު: އިބޫ\nއިބޫ މިއަދު ވާދޫ އަށް ވަޑައިގަތުމުން، އެ ރަށު ބަޔަކު އެމަނިކުފާނަށް މަރުހަބާ ދަންނަވަނީ. - ފޮޓޯ: އެމްޑީޕީ\nގދ. ވާދޫން، މުހައްމަދު ޔާމީން، މިހާރު\n31 އޯގަސްޓް 2018 - 12:04\nޖަޒުބާތުގައި ޖެހިގެން އެއްވެސް ކަމެއް ނުކޮށް، އިދިކޮޅު ފަރާތްތަކުން މަސައްކަތް ކުރަންވާނީ ވޯޓު ހޯދަން ކަމަށް އިދިކޮޅު ކޯލިޝަންގެ ރިޔާސީ ކެންޑިޑޭޓު އިބްރާހިމް މުހައްމަދު ސޯލިހް (އިބޫ) މިއަދު ވިދާޅުވެއްޖެ އެވެ.\nއަންނަ މަހުގެ 23ގައި އޮންނަ ރިޔާސީ އިންތިހާބުގެ ކެމްޕެއިނަށް ގއ. އަދި ގދ. އަތޮޅުގެ ރަށްތަކަށް ކުރައްވާ ދަތުރުގައި ގދ. ވާދޫ ރައްޔިތުންނާ ބައްދަލު ކުރައްވައި އިބޫ ވިދާޅުވީ ކެމްޕެއިންގެ ފޯރި ގަދަވެފައިވާއިރު، އިދިކޮޅު ފަރާތްތަކުން އިންތިހާބުގެ ކަންކަން ކުރާނީ ވިސްނުންތެރިކަމާއެކު ކަމަށެވެ.\nއިދިކޮޅު ކެންޑިޑޭޓު އިބޫ މިއަދު ގދ. ވާދޫގައި ވާހަކަ ދައްކަވަނީ. - ފޮޓޯ: އެމްޑީޕީ\nގާނޫނުއަސާސީގައި ބުނެފައިވާ ގޮތަށް، ކެމްޕެއިން ކުރުމުގެ ފުރުސަތު ހުރިހާ ކެންޑިޑޭޓުންނަށް އޮންނަން ޖެހޭނެ ކަމަށާއި ޖަޒުބާތުގައި ޖެހިގެން އިދިކޮޅު ސަޕޯޓަރުން ކަމެއް ނުކުރުމަށް އޭނާ އެދިވަޑައިގެންނެވި އެވެ. އަދި އިދިކޮޅު ފަރާތްތަކުގެ މަސައްކަތަކަށްވާންވީ ކެމްޕެއިންކޮށްގެން ވޯޓު ހޯދުން ކަމަށް އޭނާ ވިދާޅުވި އެވެ.\n"އަޅުގަނޑުމެންގެ ސަޕޯޓަރުން ތިއްބަވާނީ އެގޮތުގެ މަތިން،" އިބޫ ވިދާޅުވި އެވެ.\nއިބޫ އެގޮތަށް ވިދާޅުވީ، ރިޔާސީ އިންތިހާބަށް މަހަކަށްވުރެ ކުޑަ ދުވަސްކޮޅަކަށް ވެފައިވަނިކޮށް، ބައެއް ރަށްރަށުގައި އިދިކޮޅު ސަޕޯޓަރުންނާއި ޕީޕީއެމް ސަޕޯޓަރުންނާ ދެމެދު ހަމަނުޖެހުންތަކެއް ހިނގާފައި އޮތް ދަނޑިވަޅެއްގަ އެވެ. އެގޮތުން ގއ. ކޮލަމާފުށީ ޕީޕީއެމް ޖަގަހައަކަށް ގެއްލުން ދިން މައްސަލަ އާއި އެރަށުގައި ހިންގި ހަމަނުޖެހުންތަކާ ގުޅިގެން ބައެއް މީހުން ވެސް ހައްޔަރު ކުރި އެވެ.\nއިބޫ ވިދާޅުވި ގޮތުގައި އިދިކޮޅު ވެރިކަމެއްގެ ސިޔާސަތުތަކުގެ ތެރޭގައި ރާއްޖޭގެ ހުރިހާ ރަށެއްގައި ދިރިއުޅޭ ރައްޔިތުންނަށް ފެނާއި ނަރުދަމާގެ ނިޒާމު ގާއިމު ކުރުން ހިމެނެ އެވެ. އަދި ރާއްޖެއަށް ޓޫރިޒަމް ފުޅާ ކުރެވެން އޮތް ކަމަށް ވިދާޅުވެ، އެކަން އިދިކޮޅު ވެރިކަމެއްގައި ފުޅާ ކުރައްވާނެ ކަމަށް އޭނާ ވިދާޅުވި އެވެ.\nމަޝްހޫރު ވިޔަފާރިވެރިޔާ އަބްދުﷲ ޖާބިރަށް އިޝާރާތް ކުރައްވައި އިބޫ ވިދާޅުވީ ވަކި ފިކުރެއްގެ ވިޔަފާރިވެރިއަކަށްވެއްޖެނަމަ، ސަރުކާރުން ދަތި އުނދަގޫ ކުރަމުންދާ ކަމަށެވެ. އެގޮތުން ޖާބިރަށް ވެސް މި ސަރުކާރުން އުނދަގޫ ކުރަމުން އަންނަ ކަމަށް އިބޫ ވިދާޅުވި އެވެ.\nއިބޫ މިއަދު ވާދޫ އަށް ވަޑައިގެން ކުޑަ ކުއްޖަކާ މިއަދު ސަލާމް ކުރައްވަނީ. އިބޫ ވާދޫއަށް ވަޑައިގަތުމުން ގިނަ އަދަދެއްގެ ބަޔަކު އޭނާ އަށް މަރުހަބާ ދެންނެވި. - ފޮޓޯ: އެމްޑީޕީ\nއިބޫ ވާދޫގައި ވެވަޑައިގެންނެވި ވައުދުތައް:\n- ވާދޫގެ މަގުތައް ހަދައި، ފެނާއި ނަރުދަމާގެ ނިޒާމު ގާއިމުކޮށްދޭނަން.\n- ވާދޫގައި ގޭސް ޕްލާންޓަކާއި ފިއުލް ސްޓޯރޭޖެއް ހެދުމުގެ މަސައްކަތް ކުރާނެ.\n- ގދ. އަތޮޅުން ރާއްޖެއިން ބޭރަށް ދަތުރު ކުރެވޭނެ ނިޒާމެއް ގާއިމުކުރާނަން.\nއިބޫ މިއަދު ވާދޫ އަށް ވަޑައިގަތުމުން، އެ ރަށު މީހަކު އިބޫއާއެކު ސެލްފީއެއް ނަންގަވަނީ. - ފޮޓޯ: އެމްޑީޕީ\nވާދޫ ވިދާޅުވީ، ބިން ބޮޑު، ވާދޫގައި ދަނޑުވެރިކަމާއި މަސްވެރިކަން ކުރާއިރު، ރަށް ކައިރީގައި ހުރި ޑައިވިން ސްޕޮޓްތަކަކީ ދުނިޔެއަށް މަޝްހޫރު ތަންތަން ކަމަށެވެ. އަދި ރަށުގައި ގެސްޓްހައުސްގެ ސިޔާސަތު ކުރިއަރައިގެން ދާނެ ކަމީ ޝައްކެއް އޮތް ކަމެއް ނޫން ކަމަށް އޭނާ ވިދާޅުވި އެވެ.\nއިބޫ ވިދާޅުވި ގޮތުގައި ގާދޫގެ ބޮޑު މެޖޯރިޓީއާއެކުގައި ރިޔާސީ އިންތިހާބުގެ ވޯޓުގެ ކަންކަން ނިމިގެންދާނީ ރައްޔިތުން ބޭނުންވާ ގޮތަށް ކަމަށެވެ.\nއިބޫ މިއަދު ވާދޫ އަށް ވަޑައިގަތުމުން، އެ ރަށުގެ ގިނަ ރައްޔިތުންތަކެއް އޭނާ އަށް މަރުހަބާ ދެންނެވި އެވެ. އިބޫގެ އިތުރުން، މި ދަތުރުގައި ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ އަނބިކަނބަލުން އައިޝަތު ނަހުލާ އާއި ރައްޔިތުންގެ މަޖިލީހުގެ އިދިކޮޅު ބައެއް މެމްބަރުން ވެސް ބައިވެރިވެވަޑައިގަންނަވަ އެވެ.\nއެމްޑީޕީ ގދ. އަތޮޅު އިދިކޮޅު ފަރާތްތައް ރައީސް އިބްރާހިމް މުހައްމަދު ސޯލިހް ގދ. ވާދޫ ރާއްޖޭގެ ސިޔާސީ ހަމަނުޖެހުން\n7 ކޮމެންޓް, 66 ރިއެކްޝަންސް\nހިންދުކޮޅުގަ ތިއްބަވާގެންވާ ވައުދު ފުއްދޭނެކަމާމެދު ޝައްކު\nޖަޒުބާތުގަ މިވީހިސާބަށް ޖެހިފައިވަނީ އިދިކޮޅު ފަރާތްތަށް....އެވެރިންގެ ވެރިކަމުގަ ރަޔިތުންނަށް ދެއްކީ ހުސް ހުވަފެން\nއިބޫއެވެ. ޖަޒުބާތުގައި ނުޖެހި މެނިފެސްޓޯގައި މުޅި ރާއްޖެ ތަރައްގީ ކުރުމަށް އެކުލަވާލާފައިވާ ޕްލޭނާ އެއްގޮތަށް ވައުދު ވަމުން ދާށެވެ. ނަމަވެސް ކޮންމެ ރަށަކަށް އަރާ އެރަށުގައި ނުކުރެވި ހުރި ހުރިހާ ކަމެއް ރިޔާސީ ދައުރުގައި ކުރުމަށް ވައުދުވާތީ އިބޫވެސް ޖަޒުބާތުގައި ޖެހިފައިވާހެން ހަމަ ހީވަނީއެވެ.\nޖަޒުބާތުގަ ވާހަކަ ދެއްކުމެއް ނެތް އެއޮތީ ކަންކޮފަ ދައްކައި ދީފަ. މިހާރު އެންމެންނައް ވެސް އިގޭނެ ރައީސް ޔާމީން އަކީ ބަހުގެ އިތުބާރު ހިފޭ ބޭފުޅެެއްކަން\nއިބޫއަށް ނޭންގުނަސް ޖަޒުބާތަކީ ހާދަ ބާރުގަދަ އެއްޗެކޭ.\nތި ތިއްބަވަނީ ހިކްމަތް ތެރިން. ސާބށް އިބޫ\nޖަޒްބާތުގައި ޖެހިގެން ކަންތައްކުރަނީ ވެސް ޕޕމ މީހުން.. މިއަދު ހަވީރު ނައިފަރަށް ރޔާމީން އަންނާތީ ރޭދަންވަރު2ޖަހާއިރު އެމްޑީޕީގެ ބެނާތައް ފުލުހުންލައްވާ ވަގަށް ނަންގައިފި.. މިހާރުވެސް ރަށުގެ ދެބައިކޮއްފަ އެއްބައިހިސޯރުކޮއްގެން ފިޔާތޮށި ކުލަލާގެން އެއުޅެނީ.. އެވަރުންވެސް ނުފުދިގެން އެއުޅެނީ.. ހީވަނީ ކަންނޭނގެ ރީނދޫކުލަ ފެނިއްޖިއްޔާ މީހަކު މޮޔަވެދާނެއޭ..


SunOnline: Victory match akee Soba ah fnal eh!\nސޮބާ ނޫސްވެރިންނާ ވާހަކަ ދައްކަނީ --- ސަން ފޮޓޯ/ ފަޔާޒް މޫސާ\nވިކްޓަރީ މެޗަކީ ސޮބާއަށް ފައިނަލެއް!\n3 މަސް3ދުވަސް ކުރިން - 16 އޭޕްރިލް 2018 1\nއެސްޓީއޯ މާލޭ ލީގުގެ ތާވަލުގެ ފުލުގައި ކްލަބު ވެލެންސިއާ އޮތީ ކުޅުނު ހަތަރު މެޗުން އެންމެ ޕޮއިންޓަކާ އެކުގަ އެވެ.\nވެލެންސިއާގެ ދަށް ނަތީޖާތަކަކާ އެކު މާލޭ ލީގުގެ ގަދަ ހަޔަކަށް އެޓީމު ކުރާ އުންމީދު ފަނޑުވެފައިވާ އިރު، ވެލެންސިއާއަށް މެޗުތަކަކުން މޮޅުވާން މަޖުބޫރުވެފައިވާ ކަމަށް ކޯޗު ސޮބާހު މުހައްމަދު (ސޮބާ) ވެސް ވަނީ ބުނެފަ އެވެ.\nމާލޭ ލީގުގައި މިރޭ ވެލެންސިއާ އިން ނުކުންނާނީ ވިކްޓަރީ ސްޕޯޓްސް ކްލަބާ ދެކޮޅަށެވެ. މިރޭގެ މެޗަށް ނުކުންނަ އިރު، ވިކްޓަރީ އޮތީ ފަސް މެޗުން ހޯދި ހަ ޕޮއިންޓާ އެކު ތާވަލުގެ ފަސް ވަނައިގަ އެވެ.\nމެޗާ ގުޅިގެން ވާހަކަ ދައްކަމުން ސޮބާ ބުނީ މިރޭގެ މެޗަކީ އޭނާގެ ޓީމަށް ފައިނަލެއް ކަމަށާއި މެޗަށް ނުކުންނާނީ ވެސް އެހެން ކަމަށް ދެކިގެން ކަމަށެވެ.\n"ސީޒަންގައި މިހާރު ލިބެމުންދާ ނަތީޖާތަކަށް ބަލައިފައި ބުނެވިދާނެ ވިކްޓަރީ މެޗަކީ އަޅުގަނޑުމެންނަށް ފައިނަލް މެޗޭވެސް. އެއީ މެޗުން ޕޮއިންޓެއް ނުލިބިއްޖެ ނަމަ ވަރަށް އުނދަގޫވާނެ ކުރިއަށް ދާން. އެހެންވީމަ ކުޅުންތެރިންނާ މެނޭޖުމަންޓުން ވެސް މި ދެކެނީ މިއީ ފައިނަލް މެޗެއްގެ ގޮތުގައި،" ސޮބާ ބުންޏެވެ.\nވެލެންސިއާ އިން މާލޭ ލީގުގައި އެންމެފަހުން ކުޅެފައި ވަނީ މިދިޔަ މަހު 19 ވަނަ ދުވަހުގަ އެވެ. އިންޓަނޭޝަނަލް ބްރޭކަށް ފަހު ވެލެންސިއާ އިން ނިއުއާ ދެކޮޅަށް ކުޅެން އޮތް މެޗު ފަސްކުރުމާ އެކު ވެލެންސިއާއަށް ބޮޑު ބްރޭކެއް ލިބިފައިވެ އެވެ.\n"ވެލެންސިއާއަށް ލިބުނު ބްރޭކްގެ ރަނގަޅުކަން އެނގޭނީ ވިކްޓަރީ މެޗަށް ފަހު. މިހާރު ނުބުނެވޭނެ ފިޓްނަސް މައްސަލައެއް އުޅޭނެއެކޭ. އެކަމަށް ވަރަށް މަސައްކަތް ކުރެވިއްޖެ. ކުޅުންތެރިންގެ ވިސްނުމުގެ މައްސަލައެއް މިހާރު އުޅޭނީ. އެ ކުޅުންތެރިން އަމިއްލަ ސެލްފަށް މިކަން ވާނެކަން ގަބޫލުކުރެވިއްޖެއްޔާ އެކަން ކުރެވޭނެ،" ވެލެންސިއާއަށް ލިބުނު ބްރޭކާ ގުޅިގެން ސޮބާ ބުންޏެވެ.\nސޮބާ އިތުރަށް ބުނީ ވިކްޓަރީން އަންނަނީ ވަރަށް ބޮޑަށް ކުރިއަރަމުން ކަމަށާއި އެންމެ ފަހުން އެޓީމު ކުޅުނު މެޗުގެ ނަތީޖާތަކަށް ބަލާލުން އެކަން އެނގޭ ކަމަށެވެ. ވިކްޓަރީއާ ދޭތެރޭ ސަމާލުވާނެ ކަމަށާއި މެޗަށް ނުކުންނާނީ މޮޅަކަށް ކަމަށް ވެސް ސޮބާ ބުންޏެވެ.\nމިރޭގެ މެޗާ ގުޅިގެން ވިކްޓަރީގެ ހަންގޭރީ ކޯޗު، ލާޒްލޯ ކިސް ބުނީ ވިކްޓަރީން އެންމެ ފަހުން ޓީސީއާ ދެކޮޅަށް ހޯދި މޮޅާ އެކު އެޓީމަށް އުންމީދު ބޮޑު ކަމަށެވެ.\nމީގެ އިތުރުން ވެސް ކިސް ވަނީ އޭނާ ވެލެންސިއާއާ އެކު ހޭދަކުރި ދުވަސްތަކުގެ ހަނދާންތައް އާކޮށްފަ އެވެ. ކިސް ބުނެފައި ވަނީ ގަލޮޅު ދަނޑު އޭރު އޮންނަނީ ފުރި ބާރުވެފައި ކަމަށާއި މިހާރު ދަނޑަށް ސަޕޯޓަރުން ނުވަނުމަކީ ނުހަނު ދެރަވާ ކަމެއް ކަމަށެވެ.\nވިކްޓަރީ އާއި ވެލެންސިއާ ވާދަކުރާ މެޗު އޮންނާނީ މިރޭ 9:00ގައި ގަލޮޅު ދަނޑުގަ އެވެ.\nބޭނުންވަނީ ހަޒާޑް މަޑުކުރުވަން: ސާރީ 17 ގަޑި 12 މިނެޓް ކުރިން


Raees ah suvaaleh: China ge Raees aa nugulhuhvanee keehve?\nރައީސަށް ސުވާލެއް: ޗައިނާގެ ރައީސަށް ނުގުޅުއްވަނީ ކީއްވެ؟\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް، ޑަބްލިއުއެޗްއޯގެ އިސް ބޭފުޅުންނާ ފޯނުން މަޝްވަރާ ކުރައްވަނީ --\nރާއްޖޭގެ ހާލަތު ގޯހުން ގޯހަށްދާއިރު، ޗައިނާގެ އެހީތެރިކަން ހޯއްދެއްވުމަށް އެ ގައުމުގެ ރައީސް ޝީޖިންޕިންއަށް، ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ނުގުޅުއްވަނީ ކޮން ހުއްދައެއް ނުލިބިގެންތޯ މާވަށު ދާއިރާގެ މެންބަރު އަދި ކުރީގެ އިކޮނޮމިކް މިނިސްޓަރު މުހައްމަދު ސައީދު ސުވާލު ކުރައްވައިފި އެވެ.\nކޮވިޑް-19ގެ ނުރައްކާ ރާއްޖެއަށްވެސް ވަނީ ބޮޑުވެފައެވެ. އެކަމުގެ ސަބަބުން ފަރުވާދިނުމަށް ބޭނުންވާ ވަސީލަތްތައް ވަނީ އިތުރުކުރަން ޖެހިފައެވެ. އަދި ރާއްޖެ ހުއްޓިފައިވާތީ އިގްތިސާދީ މައްސަލަތަކެއްގެ ތެރެއަށްވެސް ރާއްޖެ ވެއްޓިދާނެ ކަމުގެ ބިރުވަަނީ ހީވެފައެވެ.\nރާއްޖޭގެ ހާލަތު ބަޔާންކޮށްދީ އަދި ރާއްޖެއަށް އެހީތެރިކަން ހޯދުމާއި ގުޅޭގޮތުން ގައުމުތަކުގެ އިސްވެރިންނާ ރައީސް ސޯލިހް ގެންދަވަނީ ފޯނުން ގުޅުއްވާ މަޝްވަރާ ކުރައްވަމުންނެވެ. އެގޮތުން އިންޑިއާގެ ބޮޑުވަޒީރާ ފޯނުން ގުޅުއްވާ މަޝްވަރާކުރައްވާފައިވެއެވެ.\nއަދި ސިއްހަތު ޖަމިއްޔާގެ ޑިރެކްޓަރު ޖެނެރަލްގެ އިތުރުން ބަންގްލަދޭޝްގެ ރައީސާވެސް އިއްޔެ ފޯނުން ގުޅުއްވާ މަޝްވަރާކުރައްވާފައިވެއެވެ.\nކުރީގެ މިނިސްޓަރު ސައީދު މިއަދު ކުރެއްވި ޓްވީޓެއްގައި ވިދާޅުވީ ރާއްޖޭގެ ހާލަތު ގޯސްވެ، ފައިސާ ޗާޕްކުރަންޖެހޭ ހާލަތަށްގޮސް، ޓެސްޓް ކިޓްތަކާއި ސިއްހީ ދާއިރާއަށް ބޭނުންވާ މުހިންމު ތަކެތި ހުސްވިއިރުވެސް ގައުމުތަކަށް އެހީވުމުގައި އެންމެ ކުރީގައި އުޅޭ ޗައިނާގެ ރައީސަށް، ރައީސް ސޯލިހް ނުގުޅުއްވާ ކަމަށެވެ.\nއަދި އެކަން ނުކުރައްވަނީ ކޮން ހުއްދައެއް ނުލިބިގެންތޯ ސައީދު ސުވާލުކުރެއްވިއެވެ.\nކޮވިޑް-19ގެ ނުރައްކާ އެންމެ ފުރަތަމަ ފެށުނީ ޗައިނާއިންނެވެ. ނަމަވެސް ޗައިނާއިން ވަނީ އަވަސް އަދި ހަރުދަނާ ފިޔަވަޅުތަކެއް އަޅާ އެ ބަލި ކޮންޓްރޯލްކޮށްފައެވެ. އަދި މިއަދު އެ ގައުމުގައި ބައްޔަށް ފަރުވާ ދެމުންދާ މީހުންގެ އަދަދު ވަނީ ހާހަކަށްވުރެ މަދުކޮށްފައެވެ.\nއެެކަމާއި ގުޅިގެން ދުނިޔޭގެ ބާރުގަދަ އެތައް ގައުމަކުންވެސް ވަނީ ޗައިނާގެ އެހީތެރިކަން ހޯދާފައެވެ. އަދި ޗައިނާއިން ގެންދަނީ ބޭހާ، ސިއްހީ ސާމާނު އަދި ޑޮކްޓަރުންގެ ޓީމްތައްވެސް ގައުމުތަކަށް ފޮނުވަމުންނެވެ.\nޗައިނާއިން ވަނީ ރާއްޖެއަށްވެސް އެހީތެރިކަން ފޯރުކޮށްދީފައެވެ. ރައީސް ސޯލިހް ޗައިނާގެ ރައީސާ ނުގުޅުއްވިނަމަވެސް ފޮރިން މިނިސްޓަރު އަބްދުﷲ ޝާހިދު ވަނީ ޗައިނާގެ އެކި ފެންވަރުގެ ބޭފުޅުންނާ ގުޅުއްވާ އެހީތެރިކަން ހޯދުމާއި ގުޅޭގޮތުން މަޝްވަރާ ކުރައްވާފައެވެ.\nރައީސް ޔާމީންގެ ސަރުކާރުގެ ދުވަސްވަރު ރާއްޖެ-ޗައިނާ ގުޅުން ވަރަށް ބޮޑަށް ބަދަހިވީނަމަވެސް މި ސަރުކާރު އައުމާއެކު އެ ގުޅުން ވަނީ ހީނަރުވެފައެވެ. ނަަމަވެސް ދެ ގައުމުގެ ގުޅުން ވަރުގަދަ ކުރާނެ ކަމަށް ސަރުކާރުން ބުނެއެވެ. ޗައިނާ-ރާއްޖެ ގުޅުން ގޯސްވުމުގެ އެންމެ ބޮޑު އަސްލަކީ ޗައިނާއާ ގުޅޭގޮތުން މަޖިލީހުގެ ރައީސް މުހައްމަދު ނަޝީދު ދައްކަވަމުން ގެންދަވާ ތަފާތު ވާހަކަފުޅުތަކެވެ.\nރައީސް އިބްރާހިމް މުހައްމަދު ސޯލިހު ޗައިނާ މުހައްމަދު ސައީދު + ޗައިނާ އެފްޓީއޭ ދިވެހި ރާއްޖެއާ ޗައިނާގެ ގުޅުން